
BISER-KATA 


I. 


Selo V. bogato je i lijepo kao i sva slavonska 
sela oko onih crnih hrastovih šuma, opasanih 
našom silovitom Savom. Ko je proživio ikoji 
čas u tom ubavom kraju, dugo će se sjećati 
onih bijelih, čistih kuća; onih rumenih, milih 
djevojaka, štono svakomu ljupko i drsko zure 
u oči, ko da se nude na poljubac. Ko da zabo- 
ravi na ono kolo, na one obijesne. večernje 
sastanke i popijevke! ... Svako to selo je ga- 
lerija ljepotica, svako za se zbirka ljubavnih 
popijevaka, knjiga noveleta a la Dekameron... 
Kao što se siromaštvo odaje žalosnom vanj- 
štinom, potištenom dušom, tako dobrobit tih 
slavonskih sela rađa obijestan i razbludan 
život; tu je narav posijala raskoš i ljubav sa 
svim njenim mirisom i otrovom. 

Toj općini načelnikuje već šest godina Adam 
Šarić. I sad, nakon dvije godine, otkako ga 
zadnji put vidjeh, ko da ga gledam pred 
sobom, kako odmjereno koraca ukočenim voj- 

ničkim korakom, kako pronicavo motri siv- 
kastim očima, a strogost pogleda povećava mu 
mršavo, zašiljeno lice i one dvije nabreknute 
žile pod vratnom jabukom. Akoprem je Adam 
Šarić bio od najsiromašnijih u selu, ipak su 
ga birali za načelnika, jer je bio zdušan i raz- 
borit, strog i pravedan, — pa ako mu se baši 
nijesu klanjali, jer nije imao kao mnogi drugi 
po šest vilovitih konja, po dvadeset tustih vo- 
lova i krdo svinja, a ono su ga se bojali, jer 
su više oblasti priznavale Adamovu vrlinu, pa 
mu išle svagdje na ruku, znajući dobro, da 
knez Adam i najmanju naredbu vojničkom 
točnošću i strogošću provađa... Samo jedan- 
put iznevjerila sreća kneza Adama. 

Došao naime novi pretstojnik i prenoćio u 
V. Bila slučajno nedjelja, a gospodin pretstoj- 
nik nije mogao od cike, trke i pjevanja, kojim 
je sve selo orilo, cijele noći oka zaklopiti. Kad 
je sutradan zapitao kneza Adama, šta ta noćna 
halabuka znači, ne znade mu knez ino odgo- 
voriti nego: »Gospodin pretstojnik, to je kod 
nas od vajkada takol« Iz razgovora s knezom 
sazna pretstojnik uzrok noćnom naganjanju, 
sazna, kakovi društveni odnošaji u toj općini 
vladaju, odnošaji, kakovi možda nigdje više 

ne opstoje. Pretstojnik je trnuo i blijedio, sad 
od jara, sad od začuđenja. 

— Pa traje li to odavna već, ko je krivac 
tomu, zar ti ne možeš to zabraniti...? pitao 
on na jedan dušak. ' 

— Ja ne znam, gospodine upravitelju, bi li 
se tomu ičim moglo na kraj stati, jer to je na- 
šemu svijetu u krvi, kod nas to nije sramota; 
otkako ja pamtim, oduvijek je tako bilo. 

- Pretstojnik se snebivao od čuda, te na koncu 
zapovjedi knezu, da se otsle poslije devete ure 
navečer ne smije nijedno čeljade na ulici po- 
kazati; panduri da moraju cijelu noć selom 
obilaziti, pa koga besposlena nađu, toga mo- 
raju zatvoriti pa ga sutradan svezana kotaru 
dopremiti, — a tamo da će im on suditi... 
Još istog dana stupio taj nalog u krepost. Što 
se večer većma približavala, to ulicama sve 
živahnije bivalo, kao da se kakova svečanost 
sprema. Potcikivalo se, podrugivalo se, pjevalo 
se. Kad odzvonilo pozdravljenje, zagrlila se 
dva momka, Luka Viiković i još jedan, pa 
krenuše duž sela pjevajući, što ih grlo nosi: 


Ču li moja garava, — da nas Adam zatvara; 
Nećemo se grlit moći, — u rešt ćemo doći. 
Nećemo se ljubit više, — to nam kotar piše. 

To je bio znak, da se sve selo pogoropađi. 
Zalud panduri vikali i prijetili: momci ih op- 


kolili, stisli ih u sredinu, pa uhvatili oko njih | 


kolo, te ih naposljetku pjevajući dopratiše do 
općinske kuće, rugajući se knezu Adamu, da 
su pohvatali »izgrednike«. 


Knez javi sutradan kotaru, kako stvari stoje, 
a pretstojnik pošalje oružnike; ovi krenu od 
kuće do kuće, povežu nekoliko momaka i dje- 
vojaka, pa ih otprave kotaru. Kolovođe Luke 
Vitkovića, koliko su i nastojali, nijesu mogli 
uhvatiti. j 


To zatvaranje potrajalo gotovo nedjelju 
dana, a kad pretstojnik uvidi, da je tomu so- 
cijalnomu zlu dublji korijen, negoli je i po- 
mišljao, okani se svega, a u selu ostane kako 
je i dosad bilo. Samo knezu Adamu ostala 
rana na srcu, nije mogao tog tobožnjeg ne- 
uspjeha preboljeti; a osim toga mnogi mu 
ocevi zamjerali, da uvađa kojekakve novosti; 
mnoga ga mati i djevojka proklela, a momci 
mu bacali klipove pod noge, gdjegod su samo 
mogli. Stoga se knez još većma uspizmio na 
njih, a ponajpače na Luku Vitkovića, držeći 
ga začetnikom svega zla. 

Prošla već ii godina dana iza toga; knez 
Adam izmirio se s općinarima, zaboravile se 
i negdašnje porugljive pjesme, no u sebi jos 
nije knez došao do potpunog mira. Često puta 
za besanice razglabao, rad čega li bi mogli 
društveni odnošaji njegove općine pretstojniku 
onako zazorni biti? Njegov svijet ide u crkvu, 
moli se, plaća porez, to je valjda sve u redu... 
Ono malo noćne halabuke... Tu knezu zapnu 
misli... Tek u hitrim slikama preletješe mu 
glavom slijedeći prizori: on vidje, kako ože- 
njeni ljudi, napustiv svoje žene, obilaze oko 
mladih djevojaka; kako se momci sastaju noću 
sa mladima ženama; kako matere vode rođene 
si kćeri u prvi mračak pod krov bogatih šum- 
skih trgovaca i kako se pusta sirotinja preko 
noći zaodjene teškom svilom... Knezu Adamu 
razbistri se u jedan hip pred očima; na zadnju 
pomisao sledenila mu se krv u srcu, sjetivši 
se svoje kćeri-jedinice... Ta mu misao dozove 
potanko u pamet razgovor s pretstojnikom, 
razumio je posve njegov gnjev, pa mu nekako 
bilo, kad bi sad dobio onakav nalog, da bi ga 
se kudikamo vatrenije latio i izveo... Da, al 
onda je kneževa Kata još malena bila, a sad 
se poče raspupavati djevojčicom... 

Malo je ko znao za kneževu kćer; odrasla u 
poslu i pod kneževim strogim okom rijetko ju 
bilo vidjeti. A bila je i sirota, pa se i u crkvi 
slabo ko obaziro na sićušnu, jednostavno obu- 
čenu modrooku curicu. U šesnaestoj godini iz- 


raste ona kao preko noći uzor-ljepotom, sva 


ju okolica prozva Biser-Katom. Onakovih mo- 
drih vlažnih očiju pod gustim trepavicama, 
koje su treptajući čezle za nečim, nije niko u 
selu upamtio. Bila je srednjeg stasa, sitnih 
kostiju, ponešto dugoljasta, nježno zaobljena 
lica, prozirne jedrine, ispupčenih usana, s kojih 
je posmijeh bježao te plinuo poput talasa po 
doljnjem dijelu punanog lica i vrata. Ako je 
iz tog raskošnog posmijeha i virila tek razvija- 
juća se strast i mlađahna obijest, to je opet iz 
sjajnog ravnog čela s glatko pričešljanom 
kosom sjalo djevičanstvo, djetinja nježnost i 
plemenitost značaja. Ta dva kontrasta na licu 
činila ju omamljujućom ljepotom. 

Osim velikog dukata pod vratom nije Kata 
imala drugog uresa, al nije ni čezla za njime. 
Njezinom smjernom biću, sitnom hodu ne bi 
ni pristajala šumeća svila i oholo pričešljana 
kosa; ovako se njena ljepota bez kitničarske 
primjese tim većma isticala. 

Samo mati joj jadikovala. Bila to slabašna, 
prije reda ostarjela žena, koja je pod kne- 
ževom strogošću skoro posve izgubila svoju 
volju, pokoravajući se u svem svomu mužu. 
Isprvice očajavala, držeći se najnesretnijim 
stvorom; kašnje privikla, akoprem joj se sa 
žuteljiva i nabrana lica ni za najvećeg zado- 
voljstva nije mogla neka gorčina izbrisati. Bu- 
dući sva kuća na njoj, to je u selo rijetko za- 
lazila, te se selom pronijelo, da je ponosna, što 
joj je muž knezom, dok je uistinu njoj to više 
bilo na trh i pokoru nego na dobro. Kad joj 
se Kata rascvala ljepotom, i ona se popridignu 
novim životom. Plačljivo znala pogledati kćer, 
žaleći ju, što se ne može obući i nakititi kao 
druge djevojke; a kad se Kata na to veselo i 
obijesno nasmijala, da joj nije ni najmanje 
stalo do bogata nakita, — onda staroj uz 
blažen posmijeh sinula suza na oku, ne znajući 
ni sama, da li od radosti ili žalosti. 

Nešto to siromaštvo, a još više strogost 
kneza Adama, štono se utisnula između kćeri 
i matere, bilo je uzrokom, da je Kata nekako 
više pod očevom negoli pod materinjom 
paskom odrasla, radi čega i nije među njima 
dvjema bilo one potajne, tople povjerljivosti, 

koju obično ženske međusobno goje. Knez 
Adam kao da nije vlastitoj ženi vjerovao, sve 
u strahu za svoju jedinicu; nije Kata ni po- 
mislila, da bi izvan kuće s djevojkama, a 
kamoli s momcima drugovati smjela... 


II. 


Otkako se Kata raspupa djevojkom, stali 
se momci prijaznije gledati s knezom, dapače 
ulagivali mu se, jer je svaki nesetni bacio oko 
na njegovu jedinicu. A i matere im laskaju 
Kati, ne bi li im ikako snahom biti htjela; 
prođe li koja pokraj nje, svaka će joj pružiti 
košaru, da si izabere voća, a kad Kata podigne 
s veziva guste, svilene trepavice, nasmjehnuv 
se milo, stidljivo, — u taj čas se i matere u nju 
zaljubljuju. Svakoj se činilo, da joj je Kata 
tim pogledom kazala: bit ću ti snahom! Osta- 
lim djevojkama bila kneževa jedinica trn u 
oku, ogovarale ju, da se pravi tobože sveticom, 
a u potaji da se miluje koje s kime. Da, jedna 
mlada prijetila se u sav glas svome mužu, da 
će mu oči iskopati radi Kate... 

— Neka ih! dobro je, dok tako govore 
rekao bi knez Adam u sebi, znajući dobro, otkle 

bura bije. Jedino žena mu namršti se od časa 
do časa, — a sam bi ju Bog znao zašto? 

Tako se razvijala Kata ostavljena samoj sebi, 
otrgnuta ženskom razgovoru i društvu. Nastali 
najopasniji časovi djevojaštva, kad strasti 
stanu buktati, a ona ne ima komu bi povjerila 
onu blaženost, onu neizrecivu slast, s koje joj 
duši krila rastu, koja joj oslađuje svaku misao, 
život i sav svijet; slasti, štono se za čas pre- 
tvaraju u čudne muke i tjeskobe, napunjujući 
srce onom burnom čežnjom i nemirom. To su 
oni svakoj ženi dragi časovi, kad jedna bez 
druge ne može obastati, kad se sklapaju doži- 
votna prijateljstva; časovi posvećeni prvim 
otajnim razgovorima srca. 

Knez Adam nije zamijetio taj pokret u duši 
svoga djeteta, nije razumio borbe, što joj 
burka mladi život, s koje joj pogled onako ne- 
mirno trepeće, usna podrhtava... Gdje bi 
njemu, čovjeku prostu, ta duševna uglađenost, 
da razumije nježnijih čuvstava i misli bujnog 
djevojčeta... On je ljubio svoje dijete, ona 
mu bila svetinjom, kojoj je sve svoje misli 
posvećivao, misleći, da je njegova briga i mar 
za nju ujedno i sva njezina sreća... On ju je 
naumio dati Franji Meštrićevu, jer je Meštri- 

ćeva kuća najveća i najbogatija u njegovoj op- 
ćini, ljudi bili pošteni i pazili se s knezom kao 
rođaci. Franjo bi zacijelo bio zadnji momak u 
selu, da nije bio dijete Meštrićeve kuće. Dje- 
vojke i momci zovu ga »bebane«, jer je glavat 
i debeo, pa kraj svih devetnaest godina još 
uvijek nedotupavan. Bio jedinac u matere, pa 
ga razmazila i raspustila; sirota mati trsi se, 
kako bi ga svetkom pristalije obukla, namje- 
štajući pol sata po njemu, — no tek da Franja 
korakne, izgubi se sva namještena strojnost 
odijela i popada po njemu kao povješano... 
Knez Adam nije imao djevojačkog oka, da 
spazi tu nepristalost Franjinu, pa da se zapita: 
Hoće li ga takova, kakav je, uzljubiti Kata? 
On je samo vidio bogatu Meštrićevu kuću, gdje 
će mu jedinica imati svega u izobilju, — pa 
kud bi si veće sreće ona još poželjeti mogla!... 

Malo koju večer ne tetoši Franja pod kne- 
ževim prozorom. Kata mu se u oči smije i 
zove ga »bebane«, kao i druge djevojke, nu on 
za to slabo mari; on je sretan, kad samo može 
gledati u nju. U Katinu srcu nije on mogao ni- 
kakva čuvstva pokrenuti; akoprem je inače 
milokrvna, ipak ni da bi ga sažalila, kad drugi 
momci uzmu s njime kojekakve šale zbijati. 

Kata je dobro znala, da se Franja za njom 
povlači, da samo u nju gleda, pa je to podavalo 
njenoj doskočici, naperenoj na Franju, neku 
oporost, kakove nijedna djevojka nije imala. 
Kad Kata govori, ne skida Franja očiju s nje; 
nasmiješi li se ona, i on se kesi; prestane li ona 
govoriti, odmah on prihvati riječ, misleći, da 
joj time ugađa. Nekom takom zgodom gurnuće 
jedna djevojka Katu, pa joj prišapnuti: Gle 
Franje! kako zija, kako je isplazio jezik — — 
— Kao Božji volol... baci Kata prštućim, 
zvonkim glasom, da je sve prasnulo u smijeh. 
Najvećma se smijao Franja, od dragosti, jer se 
Kata toli slatko smije... Otada ga neko zvao: 
»bebane«, neko: »Božji volo«. 


Ni toga nije knez Adam razumio. 


Trpkost Katine šale razumio je jedini Luka 
Vitkovićev. Koja promjena s Katom, kad sjedi 
Franja i kad sjedi Luka do nje! Onda vesela, 
obijesna, vragoljasta, — a sad! Okrugli, pu- 
nani glasić kao da se lomi i podrhtava; šala 
joj ne pogađa svaki put cilja, u neprilici je i 
s posmijehom i s pogledom; mjesto što bi rada 
sakriti s njima ono, što joj u taj hip srcem 
struji, sve se većma odaje. 

A kad ju Luka kriomice primi za ručicu, 
stiščući ju nježno, onda ju probija čas led, 
čas oganj; srce sad će probiti prsi, sad posve 
utihne, — a na krijeseće se oči probija joj 
plamen omamljujuće strasti i blaženosti . . 
Sve je to Luka oćutio po onoj tihoj drhtavici, 
koja samo ljubeće srce uzdrmava na dodir 
obožavanog bića. 

Luka prvi krenuo buru ljubavi u Katinom 
srcu. Polako buktio taj plamen u njoj, a da je 
iko samo slutio. Kata nije s nijednim momkom 
nasamu govorila, a najmanje s Lukom. Luka 
je bio najpoznatiji momak po svoj okolici; bilo 
je nešto na njem, čemu nije nijedna žena odo- 
ljeti mogla. Drski, žmiruckajući pogled nje- 
govih crnih, igrajućih očiju prorazivao je 
žensko srce. Njegovom žuteljivom, isisanom 
licu s prilijepljenim crnim brčićima pristajao 
onaj prkosni bezobrazluk oko usta. Malo ali 
odrješito govori; vatren je i silovit, najbolji 
konji smalaksaju kod njega za godinu dana. 
Više se miješa s oženjenima negoli s mom- 
cima; već je u dvadesetsedmoj godini, a još 
neoženjen. Nema mlade žene, kojoj ne bi to 
namignuo, to prišapnuo, to stisnuo ruku; kraj 
svega toga svaka mu vraćala poglede i šapute 


20 


BISER-KATA 


onom ljupkom, ropskom odanošću, kojom 
se pripoznaje premoć jednoga bića nad 
drugim... 
Knezu Adamu nije se Luka nigda osobito 
sviđao: koje s tvrdokorne ćudi, koja pred 
nikim uzmicala nije, koje opet s pustopašnog 
mu života; od lanjske godine uprav zamrzio 
knez na njega. Povede li se u kneževoj kući 
riječ o momcima, svakomu će Kata makar 
štogod prišiti; smijeh i dosjetke pršale kao 
iskre s njezinih usana, — nu u svu tu šalu bila 
udahnuta neka nevina dražest i bezazlenost, 
da joj ni onaj ne bi zamjerio, komu je namije- 
njena bila. Samo kad se o Luki štogod spo- 
mene, a knez mu otresito nabaci, da je bekrija, 
— onda Kati šika licem sad rumen, sad blje- 
dilo, te se dublje nagne nad vezivo, da sakrije 
zbunjene, treptajuće oči. Svaki put oćuti slatku 
polakšicu, kad mati spočitne knezu, da je Luka 
inače vrijedan momak, da sam svu kuću uz- 
držaje, pa da naposljetku nije on kriv, ako 
žene za njim pomanitaše... Na to priznanje 
ženske slabosti promjeri knez oštrim pogle- 
dom i ženu i kćer, pa da pokaže svoju jaču 
volju, natukne izdaleka, da će Kata valjda: 
već pod jesen za Franju... ula 

Mati ju na te riječi pogleda u pol radosti, 
kao da očekuje njen odgovor, al mjesto toga 
Kati u taj čas ponestaje daha, ko da život u 
njoj izgiba... 

Ni toga nije knez opazio... 


II. 


U bližnjem selu, koje je spadalo pod kne- 
ževu općinu, popravljala se cesta. Knez nad- 
gledao cio dan posao i radnike; tek pod večer 
dođe kući, priupita za kućni posao, zapovjedi 
ovo i ono, te umoran legne na počinak. Tih 
dana morala je Kata tjerati konje u šljivik na 
pašu. Potpregnuv se, s grančicom u ruci, po- 
pijevajući sad tiše, sad glasnije, žurkala lje- 
potica preko livada. Livadama sterale se du- 
gačke sjene stabalja, mirisala teškim, za- 
dušljivim mirisom ugrijana trava, zapad se 
rumenio, a kroz šljivike i voćnjake šikali cr- 
ljeni traci. S ceste zamiralo zadnje škripanje 
kola, a iz trave i grmečaka criktalo, sad tiho- 
tajinstveno, sad ošto-glasovito, a nju, u toj 
počinku se spremajućoj tišini prolazila tiha 
jeza, te zapjeva glasnije, slobodnije, sokoleći 
si mlado srdašce. 

Najednom se zarumeni i prodrhta, — u 
susret joj išao Luka. Stotinu raznih čuvstava 
buknulo u isti par u njenom srcu; u časovitom 
komešanju nesta ih opet sviju, tek jedno osta 
na površju: pritajena, drhtajuća radost. Sastaše 
se s posmijehom na licu, premda ga silom 
htjedoše sakriti i ugušiti. 

— Kao da smo vračali! reče on, kad stadoše 
jedno pred drugo. 

— Ne kažu ti badava, da si vilovnjak, na- 
smija se ona glasno. 

— Lako meni uz takvu vilu vilovati, požuri 
on, pogledavši ju oštro postrance. 

Ona ne reče ništa, nego nedužno, sretno 
zirne mu u oči. 

Luka ju uze za lijevu ruku, ona ne braneći 
se obazrije se samo uokolo, da li ih ko vidi, 
pođe uz njega. Mramorkom šuteći koracahu 
naprijed. Čuvstvo, što im se sad srcem razli, 
zaveza im jezike, kao da nigda nijesu govoriti 
znali. Sto puta se skaniše da progovore, al 
svaki put im zapeše riječi u grlu. Njoj je bilo 
milo, lagano, kao da se ne dotica zemlje, kao 
da leti povrh rumenog, zlatnog mora u 
vječnost. Luka bio u neprilici, njemu se još 
nije pripetilo, da idući uz žensku ne bi znao 

zgodne riječi progovoriti. Žmiruckao je sitnije, 
oči mu se iskrile, a lice potrzavalo. Motreći, 
kako ona odano uz njega koraca, kako joj se 
lice mijenja, djevičanska grud nemirno biba, 
mune mu tijelom strast, te prigne glavu k njoj, 
da joj šapne nešto, — al njezin djetinjski is- 
kreni pogled zaveže mu jezik, suzbije njegova 
uzavrela čuvstva. Poče uviđati razliku među 
ženom neokaljane duše i ženom grješnom, koja 
je bacila stid pod noge. Sramio se sama sebe, 
ne znajući, kako bi se istrgao iz te sapetosti. 
Ruka mu se znojila, sama od sebe popuštala, 
a Katini se prsti iskliznuše iz nje... Pogledaše 
se, — i koja razlika u tim pogledima! U njenom 
ljubeća povjerljivost, u njegovom sa sviješću 
boreća se grabežljiva putenost, suzbijena Ka- 
tinom nevinošću. Od strasti tupim, nijemim 
okom motrio on dražesno joj tijelo. 

Uto dođoše u šljivik; konji se ustaviše, a njih 
dvoje kleknuv mekanično pred konje, uzeše ih 
putati. Jedva jedvice im zavezaše noge; ruke 
im se uzmiješale, kao da ne znaju. što rade, — 


valjda su i same bile sputane. Da si uzruja- 


nosti dade oduška, prasnu ona u smijeh, smi- 
jući se traljavu poslu, kako sama reče. Njega 
taj smijeh osokoli; konji otklimataše u pašnjak, 

a njih dvoje osta sjedeći na travi. Njezine tre- 
pavice podrhtavale, zjenice zurile neizrecivo 
blaženstvo, ispremiješano tihom bojazni. To 
zrcaljenje ljubavne sreće na očima podijelila 
je narav samo ženi, i tim ju većma ukrasila. 

— Kato, ti ćeš biti moja, reče on prigušenim 
glasom, ne znajući, kako bi začeo razgovor. 

— A Fema — — —? 

— Mani me se s Femom — — 

— A ono, što se po selu čuje, i što Fema 
sama govori, da ćeš ju pod jesen vjenčati — —? 

— To sve nije istina — — —. > 

— A što ti s njome po cijelu dragu noć 
ašikuješ, a po danu ju vodiš s rukom oko 
pasa? 

— Ta zar sam jedino njoj ašikovao, zar 
samo nju obuhvaćao oko pasa — —? Misliš, 
da ju zato moram uzeti? 

— Tako valjda kaniš i sa mnom... reče ona 
drhtavim glasom, oboriv oči dolje, ne mo- 
gavši na to pitanje uprtima u nj očima doče- 
kati odgovora. 

— Ne kanim, vjeruj! Ja znam, da ti samog 
mene ljubiš, da ti nijesi ko Fema i one druge. 
Ti dobro znaš, da ja nijesam Femi ni prvi ni 
zadnji, pa zar da se na takovoj djevojci usta- 

vim? Misliš li, da se ja ne bih davno već oženio, 
da sam kanio onakovu uzeti! Ne moram te 
učiti, što rade takve djevojke i poslije, kad se 
udadu: zar im je samo vjenčani mužem? Da 
sam takovu uzeo, zar ne bi to isto i meni moglo 
biti! A znaš li ti, što je to, kad se zove tvojom 
ženom, a drugog voli? Misliš li, da bih ja obi- 
lazio pol godine oko tebe i bez riječi i bez 
milovanja, gdje druge pomahnitaše za mnom, 
a da te ne volim? Kažem ti, od nedjelje polazim 
na vojničku vježbu, a kad se vratim, onda 
ćemo se vjenčati. 
Ona nije svega razumjela, što je on govor10; 
ona ga je bez svijesti slušala, ukočeno zurila 
u njegove oči, te kad je on dorekao i nagnuo 
se k njoj, utisnuv joj usta na usta, nije se ona 
nijednim kretajem odbranila, već svladana 
ljubavlju i strašću pala u njegov naručaj. 
Vidjev ju u svom krilu, povrati se Luki pri- 
jašnja smjelost i snaga. Njega nije opajalo isto 
blaženo čuvstvo kao nju; oćutiv se gospodarom 
ohladi. Navikao samo razuzdana usta ljubiti, 
nije razumio one sreće, onih drhtaja Katina 


srca, one djetinje odanosti. Njegova duša nije ' 


kliktala slavopjeve ljubavi, njegovom srcu 
jedino je godila putena naslada, pobjeda nad 

ženskom slabosti. Tom hladnoćom prikazao 
se on njoj tim uzvišeniji, a ona napram njemu 
tim neznatnija, skrušenija... 

Već se mračak hvatao, kad krenuše kući. 
Sve do ceste išli mrtvim miikom; njoj godio taj 
muk, jer se još nije mogla razabrati u buri, 
što je talasala u prsima joj i glavi, njega pekao 
taj muk kao krivca; a nije se usudio buniti 
njezine tišine. Na cesti se rastadoše; ona mu 
pogleda u oči pogledom punim djevičanskoga 
stida i sreće, a on joj prisiljenom šaljivošću 
nešto šapnu, na što njoj tek lahak smiješak 
preko lica preleti. 

Rastavši se krenu svako drugim pravcem. 
Žureći ona doma jedva je znala za samu sebe; 
tjeskoba, lagoda, pečal — sve to jednim vihrom 
bučalo u njoj, sad utihujući, sad stoglavim ži- 
votom oživljujući, ko da bi izjurilo van, da 
oda nemir njene duše. Tako u njoj, a izvana, 
čini joj se, da ju svako drvce, svaka gruda 
pita pitanjem, na koje do večeras ne bi znala 
odgovoriti... 

Jedva dočeka, da dođe kući; otac i mati već 
polijegali. Ušavši na prstima u sobu, pobaca 
na vrat na nos sve sa sebe i legne u postelju. 
Otac: ju zapita, gdje da je tako dugo zaostala, 

a ona odvrati, da su se konji raštrkali po paš- 
njaku, te ih jedva pohvatala. Gutajućim glasom 
izlanula tu laž; uvukla se sva pod plahtu, da 
zatomi silno udaranje srca. Mislila je, da neće 
preživjeti tu noć. Cijele noći nikako usnuti, 
sva je gorjela, misli joj lijetale širom svijeta, 
vraćajući se neprestance jednom te istom pred- 
metu. Polusan joj zaklopi oči, krv i misli smire 
se za čas, blažen posmijeh razlije joj se oko 
usta, dok ju opet težak uzdah trgne iz slatkog 
snatrenja. Neljupko, mrsko čuvstvo uvuklo 
joj se u srce — strah, kajanje, osveta svijesti, 
što li? Probudila joj se svijest, pa kao da sada 
tek osjeća, da je žena, da je udo ljudskog roda, 
da i ona uživa prava toga društva: kao da je 
najednom progledala, te vidi u duši daleko, 
daleko... 

Pred zoru usnu slatkim snom, a s njim nesta 
svih neugodnih misli, koje su ju cijele noći 
trapile. Kad se je probudila, strujalo joj živo- 
tom ubavo raskošje, a na pomisao jučeranje 
večeri sjalo joj plavo oko blaženom vatrom, a 
na lice joj nalijetao poput leptirića posmijeh 
mlade, tek okušane slasti i sreće... Cio dan 
žuborila u slatkom nemiru; sad pjevuckala, 
sad se šalila i smijala. Češće nego dosad pro- 

viri na prozor; katkad se žacne same sebe, 
čelo joj se uozbilji, a oko ne zna, kako bi 
nenadanu zabunu pritajalo. Oponašala samu 
sebe, nastojeći da bude kao što je dan prije 
bila. Češće govorila o Franji, dočim Luke ni 
riječeom spomenuti... Jedan put zapita mater, 
da li će i večeras otjerati konje na pašu—? 
Mati joj odvrati, ako bi otac pokasno došao, 
pa ako ju je možda strah, da će ona mjesto nje 
konje otjerati. 

— Ne znam, čega bi me bilo strah! — po- 
brza Kata porumeniv, — i nasmjehnuv se na 
to brže bolje. 

Jedva dočekala, da se spusti večer; čežnja ju 
davila poput žeđe, obrazi joj tiho gorjeli, a 
ona u toj vatri sve to ljepša bivala. Kolike li ' 
dražesti, kad opaziv se sama, prevuče lijevom 
rukom preko kose i lica, uzdišući, kao da guta 
sreću, što joj srce sapinje. Odlanulo joj, kad 
je otac došao. Otjera konje i nađe Luku na 
livadi, na istom mjestu. Nekim nadahnućem i 
izvjesnošću slutila ona, da ju on tamo čeka; 
to su časovi, kad čovjek u sebi nešto božan- 
skoga ima. 

Tri dana išao knez Adam nadgledati posao, 
i tri večeri gledala visoka kruška Katu u za- 

grljaju Lukinom. Drugog i trećeg dana bila je 
Kata spokojnija. Čuvstva, kakova da bila, po- 
navljajući se danomice, gube prvanju žestinu, 
prelazeći iz buktećega plamena u tiho tinja- 
nje. Divna je bila tih dana, cijelo joj biće bilo 
ogledalo kradom uživane sreće... 

Zadnju večer oprosti se Luka s njome; su- 
tradan mu valjalo poći u bližnju varoš na voj- 
ničku vježbu. Oboje bilo šutljivo i zamišljeno; 
koliko se on i napinjao, da bude veseo i raz- 
govoran, nije mu nikako išlo od srca. Na ras- 
tanku ponovi joj on posve hladno, da će doći 
isprositi ju, čim se natrag vrati. Iz njenog 
muka čitala se iskrenost, provirući iz dna 
srca; na oku joj blisnula suza, tiha molitva 
njene ljubeće duše. Ko bi znao, što je sve bilo 
u toj suzi! Možda joj se on činio preveć hladan, 
premalo srdačan naprama njoj; nu tješila se, 
da je valjda muška narav takova, bojeći se i 
u misli vrijeđati ga. Možda joj je došlo, da ga 
nije dosta uvjerila, da joj je on sve na svijetu, 

da joj nema života bez njega. Možda ga je 
htjela ganuti, možda je tom suzom tražila nje- 
govo smilovanje?... Na njemu se vidjelo, da 
mu se ne mile ti ganutljivi časovi, bili su mu 
preveć djetinjski; on bi volio, da je mjesto te 

suze čuo raskalašen smijeh; mjesto što ga je 
nijemo gledala i grozničavo se stiskala uza nj 
volio bi on slušati koju obijesnu Slavatsku 
pjesmu. Taj čovjek nije bio više kadar osjećati 
nježnijim čuvstvom. 
: eta se rastaše . .. Izgubilo jedno drugoga 
: očiju, udari svako svojim srcem misliti. Ono 
što je njih dvoje u taj čas vezalo, nije soštiklo 
odnio međusobnom poznavanju; njena 
jubav bila Je prva, puna vatre i čara, gledajući 
u njemu najljepši i najsavršeniji stvor na svi- 
“i. ne znajući ni sama, s čega ga obožava 
m. se nije bojala jedino toga, da bi on koju 
drugu zavolio, nego ju isti strah hvatao, da bi 
još koja žena njega onako vruće, kao dia uz 
ljubiti mogla. Čuvstvo, koje je tijeka eri 
.. nije bilo ljubav, nego naslada, die 
. ojom si je u duši ugađao, da je taj 
iser, ta ljepota, za kojom toliki čeznu, samo 
njegova, ničija više. S te strane vladalo u 
.. posvemašnje ravnodušje, sitost, ona ista, 
Bi _ ćutimo, kad se dovinemo željenog 
a : : ri da ju oženi, nije uhvatila 
da ljeg korijena u njegovoj duši; njemu, is- 
ipjelu čovjeku, bile su sve žene jednake 
A_ kad se još sjeti kneza Adama, onda mu ša 

kao da ga kneževa mržnja rješava svake riječi, 
zadane njegovoj kćeri. »Puklo — kud puklo, 
nit ću se usrećiti, nit unesrećiti, ako ju uzmem«, 
bio konac njegova preklapanja. 


I. 


Prve nedjelje iza rastanka s Lukom nije se 
Kata mogla oteti osjećajima, koji su neprekice 
sve joj misli vukli na livadu, ponavljajući joj 
svako najtanje čuvstvo, sve malenkosti, što ih 
je onih časova sjedeći do Luke proćutjela i 
proživjela. Neki blažen nepokoj ispunjavao cio 
njen život; koliko ga se i htjela otresti, on se 
opet vraćao i ponavljao. Dok još nijesmo uži- 
vali slasti sreće, sve dotle moguće nam je u 
mašti si ju pretstaviti, ugađajući si s njome u 
mislima; jesmo li jednom već bili u zagrljaju 
sreće, onda nas mašta iznevjeri; svaka pret- 
stava bježi, a nas oblada strasna, nemirna 
želja, da u zbilji opetujemo i ponovično uži- 
vamo one slasti. 

U tom čuvstvovanju trgne se iznenada, kad 
pomisli na oca i mater, i na ono, što skrisa 
pred njima. Na tu pomisao ukoči joj se život, 
misli se zaustave kao pred zagonetkom 

tamnom, nerazrješivom. Danomice bivao do- 
jam sastanaka s Lukom slabiji, maglovitiji, gu- 
beći se u zaborav, a pred dušom joj nikle nove, 
još mutne al tim slađe slike budućnosti. Pri- 
jašnja sloboda vraćala se pomalo u nju, na- 
večer kao i dosada izilazila pred kuću, po- 
Pijevala i šalila se s Franjom... Samo kad 
Femu vidi, zaboli ju srce čudnom, dotle ne- 
poznatom boli... 

Slijedeće nedjelje dođe im iz obližnjeg sela 
tetka u goste. Bila je udovica bez djece, pa joj 
Kata bila kano i rođeno dijete. Poslije ručka 
udariše u razgovor. Tetka reče, da bi ju tri 
kuće iz njenog sela prosile, sve da su prilično 
imućne, momci da su čestiti, pa neka bira. 
Kata se na svaki pitajući pogled tek za nuždu 
nasmije; nešto suvišnog bio taj posmijeh na 
lijepome njezinom licu. Mati roditeljskom za- 
brinutošću pogledala dijete, okolišala, govoreći 
u pol riječi, kako bi izdaleka navukla kneza 
u razgovor, da čuje njegovo mnijenje. To je 
bio običan način njenog govora, kadgod še ne 
bi u čemgod slagala s knezom, ne imajući 
snage otvoreno izreći mu svoju volju. 

Knez šuteći slušao, što žene govore, i spre- 
mao se na polazak. 

— Ne dirajte mi djeteta, već ste joj tom 
udajom svu pamet pomeli; ja sam ju obećao 
Franji Meštrićevu i njegova će biti još ove 
jeseni, reče knez mirnim i krepkim glasom, 
koji dobiva pravu snagu tek poslije, kad je već 
izrečen. 

Mrtvačko bljedilo obli Katino lice; ode u 
kiljer, zatvori se i pokrije oči pregačom, pustiv 
suze da curkom cure. 


Knez ode i ne opaziv promjene na svom 
djetetu. Tetka i mati ostadoše same u sobi, 
njima se nije otelo, kad Katine oči suzom 
zasjaše. 

— Hvali Bogu, da si udovica; vidiš, što je 
s takvim čovjekom živjeti. Mene kao da i nema 
u toj kući; Kata kao da i nije moje dijete, sve 
mora biti, kako on hoće. Obećao ju je Franji, 
pa dobro; Franja nije Bog zna kakav momak, 
al na to se slabo gleđe kraj onakove kuće, kao 
što je Meštrićeva; s te strane nema prigovora. 
Nu ja velim, da je Kata još mlada, da bi mogla 
koju godinu pričekati; da je proživjela štogod, 
ne bi mi ni žao bilo, — nu kad vidim, kako 
druge djevojke žive i uživaju, požalim rođeno 
dijete. 

— U što li joj mladost i djevojaštvo, u što 
ljepota! Kad pogledam kojekakve šugavice, ta 
nit šta na njima u struku, nit u obličju, pa ti 
se to zaodjelo zlatom i svilom kao pašinice. 
A za kog ona čuva ljepotu? Zar za muža? Dra- 
gosti! Zahvaliće joj za to, milovaće ju i šakom 
i štapom... Proći će ju mladost, kao da i nije 
nikad bila mlada. A kad se uda, pa donese 
svoje troje djece, eto ti gotove babe, pa kud je 
onda pristala! ... 

— Toi jest ono, što me boli. Koja joj korist, 
što je najljepša, kad se ne može ničim na sebi 
podičiti. I sada propitkuju toliki trgovci za 
nju, a da se može opremiti kao druge, možda 
bi se i usrećila. Koliko se gorih od nje uvuklo 
u dobro, pa nit moraju sad nositi skuta nit 
oplećka, nit tkati, nit kopati, — pa zašto ne bi 
iona... Al kud ćeš i što ćeš, — kad otac ne 
da pa ne da, dovrši mati suznim okom. 

— Neko u čem sretan i nesretan, sestro 
moja. 

Obadvije nato beznadice uzdahnu, a tetka se 
digne na polazak. Ode i do kiljera, da rekne 
Kati »s Bogom«. Ona još sveđer zaplakana, 
nabreknutih očiju, sjedi na škrinji, podnimita 
na obje ruke. Mati i tetka mislile, da je nje- 

nom plaču uzrok ono, o čem su one čas prije 
govorile, pa ju sažališe. Da su znale pravi 
razlog njenoj boli, od čuda bi se prekrstile i 
bez sažaljenja joj rekle: Bog s tobom, dijete, 
ta valjda nijesi poludjela! Radi jednoga 
momka toliko se kiniti, a deset ih se za te 
otimlje!... 

Toga dana nije Kate bilo na večernji. Kad 
zvono odzvonilo večernju, ispade iz crkve na- 
kićena šarena ženskadija, sustaviv se pred cr- 
kvom. U jednu hrpu zbile se obijesne djevojke, 
u drugu visoke, ohole mlade, dočim se babe 
što tjesnije stisle jedna do druge, samo da im 
ne izmakne ni jedna riječ ogovora i prigovora. 
Ne bi dugo, a ona dva velika klupka se raz- 
motaše; veći dio, sve dvije po dvije, ode prav- 
cem seoskoj gostioni, gdje su cigani već ciju- 
kali po guslama, dočim se ostale širom raštr- 
kaše: jedna, da obuče druge cipele, jer se baš 
danas ponovila; druga, da promijeni maramu 
ili oplećak, kako će joj zgodnije biti kod igre; 
a gdjekoja je opet na svu žalost reduša, pa 
mora prigledati oko gospodarstva. 

Sasma odbijene od ostalih djevojaka, kora- 
cale nebrižnim korakom po pol puta Fema i 
Manda. Cijela vanjska prikaza tih djevojaka 

bila izvanredna. Fema je visoka, crnomanjasta, 
očiju punih čara i zamamljivosti. Tijelo pra- 
vilno, bujno razvijeno, odisalo putenim ras- 
košjem i razuzdanošću. Cijela ta divno sagra- 
đena slika imala u sebi nešto demonskoga, 
graničeći sad na uzvišenost božanstva, sad na 
najnižu prostotu. Prije pet godina bila je lje- 
pota prvog reda, nu razbluda izbrisala vreme- 
nom nježne poteze mladenačke miline. Meke 
negda crte toga pravilnoga lica s lijepim obr- 
vama ukočile se; nije bilo na njima onih titra- 
jućih nijansa, koje izražuju svaku misao i 
svako čuvstvo. Pod dojmom tuge nijesu ti po- 
tezi bili mekši, razblaživajući, nego tvrđi, ne- 
skladniji; pod dojmom veselja bili opet ne- 
ljubezni, oštri, rastrgani... 

Manda je plavokosa, oniska, kao jabuka 
okrugla i rumena lica, i prepunih, širokih 
grudi. Debele joj usnice uvijek prkosno na- 
mještene, u velikima joj očima vragometan 
pogled, uvijek nadignute glave, uvijek živah- 
nog hoda. Ljepotom nije dorasla Femi, al ima 
nešto osobita u onom krupnom oku i domi- 
šljatom jeziku. 

' Obadvije su već u dvadeset četvrtoj godini, 
1 cvatu sad po drugi put. Lice im je fino, ne- 

opaljeno sunčanom žegom; ruke i bijele i me- 
kane, pune prstenja; vidjelo se, da osim igle 
ničim drugim ne rade. Mirisale su po više vrsti 
pomasti. Oprava im nije obična seoska, nego 
više kupovna, slikovita. Od sedamnaeste go- 
dine pa do danas žive one tim dobnim, pusto- 
pašnim životom. Pozna ih sva okolica, svaki 
stranac. Ko se je samo htio s njima zabaviti, 
pa bud ko on bio, ako je samo imao novaca u 
žepu, taj je srkao med njihovih usana, divio 
se prekrasnomu tijelu, — i naposljetku zgra- 
žao nad praznim srcem, u kojem nije bilo 
trunka ljubavi, ni iskre plemenitoga ponosa. 

Akoprem su svačije, ipak svaka ima po 
jednog ili dva odabranika u pričuvi, za kojeg 
se kani danas sutra udati. One si same izabiru 
svoje momke, obično najljepše i najbogatije u 
svem selu, te neisprošene još narivavaju im se 
za buduće žene. Femin odabranik bio Luka, 
a Mandin — Franja Meštrićev. 

— Što bi to moglo biti, sestro, da Kate ne bi 
na večernji? uze Manda, 


— Vidjela sam tetku joj; možda joj je do- 
nijela poruku od R—skih momaka, pa se po- 
gađaju. : 

— Čula sam, da će ju Franjini zacijelo pod 
jesen prositi. 

— Od Luke ni glasa; moraćemo u nedjelju 
otići u varoš, da ispipamo, što je to, Tri dana 
pred odlazak nigdje ga nijesam mogla naći, 
samo što ga je nestalo. Neće biti čista posla 
s njim i Katom; a Luka ti je smiješne ćudi, 
ništa mu ne možeš pravo povjerovati. 

— Da je meni za Franju, ko tebi za Luku! 
Onaj beban, što si utuvi u glavu, ne da si više 
izbiti iz nje. Ipak, s njim bih ja već kako tako 
izašla na kraj, samo da nije matere mu, one 
lajave vižle. 

— Najbolje će biti, da se porazgovorimo 
s Katom, ne bi li saznale, kud ona i njezini 
ciljaju, da se onda uzmognemo ravnati, — jer 
ovako bi jedna od nas mogla praznih ruku 
ostati. 

— Ja se moram ove jeseni po što po to 
udati, nastavi Manda. Već mi dodijala sirotinja 
u našoj kući; štogod dobijem, moram s uku- 
ćanima podijeliti, hoće silom da me istjeraju 
napolje; vele, da ne radim, pa da ne trebam 
ni jesti... Što koji dan, to gore; trgovci se 
odbili od nas, a naši ljudi ne imaju ni sami 
ništa. Prokleta nužda i nerodica! Bartol mi 

obećao kupiti cipele, a moja inoča mal se nije 
pogoropadila; to ti je zmija, kakove nije Bog 
više stvorio, samo što nije već i meni i Bartolu 
oči iskopala, dao Bog, te oslijepjela... Tako ja 
ostadoh praznoruka ovoga vašara, a Marica, 
ona hrapava ciganka, dobila šareni kožušak. 
Morao Martin kupiti i njoj i ženi, samo da ni 
jednoj ne bude krivo; podijelio se malo prije, 
pa mu ukućani morali nešto isplatiti. Pala- 
vorda, nije se znao prvo dijeliti, dok se je još 
sa mnom držao... Eto, što imamo! Zato sam i 
mislila za Franju. Franjina je kuća bogata, 
tamo ću bar s te strane biti bez brige; žena je 
puna kuća, nit ću se ubijati poslom, nit će me 
napastovati, da im rađam djecu... 

— I ja ću ove jeseni. Ako ću ti pravo reći, 
dodijao mi taj život. Kod kuće ne mogu ostati, 
naučila sam izilaziti, — a kud znaš sada otići? 
Kad se ne mogu širiti po gospodskim sobama, 
po kojekakvim smradnim sobicama neće mi se 
više povlačiti. Više puta, kad se probudim, pa 
besnena uzmem razmišljati, kako nam je nekoč 
bilo, a kako je sada, — budne mi na samu sebe 
žao, na što smo spale! Ne znam ni sama, kako 
je to sve polako i neopazice došlo... U taj 
par mi bude, da se svega okanim, — no kako 

sutradan pade mračak, nešto mi uslali, nešto 
me tjera od kuće, — i ja odoh opet sve u nekoj 
nadi... Kako rekoh, dozlogrdjelo mi, stoga 
bih najvoljela pod jesen za Luku; ipak, kakva 
taka promjena u toj dosadi; a imaću i čovjeka 
po svojoj volji: — ako on bude mirovao, mi- 
rovaću i ja, neće mi barem ni žao biti. Pođe li 
on kao dosada, neće ni meni moći zabraniti. 
Luka je sam s materom, biću gazdarica u 
svojoj kući, niti će mi ko zapovijedati, niti ću 
koga slušati, neću ni znati, da sam udata. Da 
nema Luke, ja ne znam, za koga bih drugoga 
mogla poći. Stisne mi se oko srca, kad po- 
mislim, da bi mi moglo nestati sadanje slo- 
bode... 


— Samo ako nam Kata ne pokvari račune. 


— Da nam je moći ma najmanju ljagu na 
nju baciti, ne bih se za Luku više bojala. Muško 
je srce kao i žensko: godi mu, kad može kazati: 
»To je moje i ničije više«. Znadem to dobro iz 
moje mladosti... 


Nato se dogovoriše, kako će ispipati i Katu 
i Luku, pa da će u nedjelju poći u varoš, te 
na svaku ruku i Katu sa sobom povući. 

Preobukav se nato kod kuće, namjestiv se 
dražesno-bezobrazno, krenu ispod ruke gosti- 
oni, pjevajući u pol glasa: 

Idi kući, pitaj mame, hoćeš poći za me? 

Kako ne bih pošla za te, kad ti nosiš zlatne sate! 
Idi kući, pitaj oca, hoćeš za trgovca? 

U trgovca dosta novca... itd. : 

Zlato, novac! ,.. A ljubav?! Kćerka Božja 
prezrena, odavno otprhnula iz te lijepe, blistave 
ljušture, ostaviv na dnu prazna srca biser- 
suzicu: prekasno kajanje u poznije doba... 


V. 


Od nedjelje buknula nova borba u Katinu 
srcu. Očeva riječ rastjerala slatko, nebrižno 
snatrenje ljubeće duše. Sad tek upozna, što 
je sreća, sad, kad joj ju otimati staše. A taj 
otimač je njezin rođeni otac! Što je to, zašto 
je to? Zar sve mora imati svoje zapreke? Život 
— svoju smrt, dan — svoju noć, ljeto — svoju 
zimu? Čemu to trvenje, to ubijanje, to stajanje 
na put? Mora li to tako biti? — Njena čuvstva, 
ona sama bila si zagonetkom; nešto ispremije- 
šanoga, tamnoga, bez pravoga oblika mutilo 
joj se pred očima. Ta mutna slika stala med 

nju i oca joj, otuđujući ga od nje dotle, da joj 
se nije činio ocem, nego stvarju, o koju su 
njene poletne, slatke misli zapadale, osjećaji 
joj se kao o bridak kamen ozljeđivali. Bila je 
samoj sebi kao zbijen vijor bez izlaza. Goruća 
čežnja vukla ju k Luki; da ga sada vidi, po- 
letjela bi k njemu, stisla bi ga grčevito na 
grud, pa ga ne bi pustila od sebe do sudnjega 
dana. Jedino kod njega našla joj misao za čas 
otpočinka i olakšice. 

Pred večer izađe na ulicu; sjedila je sama, 
a ta samoća godila joj, kao sustalome hladan 
vjetrić. I neopazice nađoše se Manda i Fema 
ukraj nje. 

— A gdje si ti, Kato? Od nekoliko dana ne 
daš se pravo ni vidjeti; ne znam, ko mi danas 
reče, da si bolesna, — hvala Bogu, vidim, da 
nijesi. ' 

Tako ju nagovori Fema. Kata se zastidi same 
sebe; kog se je najvećma bojala, taj pokazuje 
najviše sažaljenja napram njoj. Niko ju dosad 
ne upita za njenu bol, jedina Fema; puno i 
prepuno srdašce joj taj čas preli, te samo što 
ne pade Femi oko vrata. Prije odurne ženske . 
pričiniše joj se sada u večernjem mraku naj- 

slušala im “svaku riječ. Kad navrnuše razgovor 
na Luku i Franju, nije Kata opazila pritajene 
jetkosti njihova ispitkivanja. A i kako bi, kad 
ju one sad zamamnim, sad utješljivim riječima 
nude, da pođe u varoš, tamo će se u nedjelju 
reći »mlada misa«, pa će uz ,put i Luku vi- 
djeti! . .. Na te riječi Kati se razgalilo u duši, 
pa bila samoj sebi kao preporođena; glas joj 
podrhtavao od radosti, oživljivao, zvoneći 
pokraj oštrog Feminog toli umilno i blaženo, 
da su Fema i Manda iz tog ljubavlju uzbibanog 
govora potanko razabirale, što se u njenoj 
duši kreće... Obećav im, da će u nedjelju 
s njima rano u varoš zaželješe joj djevojke 
laku noć. Ona bi voljela, da su još ostale; bilo 
joj, da bi mogla cijelu noć s njima prosjediti 
i do dna im srce iskaliti. Silna i raznolika 
čuvstva, koja nam na nagloj promjeni uz- 
drmaju životom, prolazna su kao plaha pro- 
ljetna kiša, koja jedva ostaviv za sobom traga, 
već se izmjenjuje časovitim divnim sjajem 
sunca. Najneznatnija tuđa riječ, tičuća se naših 
osjećaja, na kojima nam taj par život visi, 
kadra ih je promijeniti i baciti iz jedne skraj- 
nosti u drugu. Razgovor s Femom i Mandom, 
zatim pomisao, da će vidjeti Luku, rastjeraše 

tešku magluštinu s Katina srca, a mjesto nje 
sinu joj u duši opet sunce ljubavi... Očeve 
riječi nijesu više onako ledene i okrutne bile, 
možda ih nije ni izrekao, možda si ih samo 
utvorila... Ona se već nije htjela ni svraćati 
k njima... 

U subotu reče Kata roditeljima, navukav pri 
tom usnice na posmijeh, da bi sutra pošla u 
varoš, tamo da će se reći mlada misa, dani da 
su lijepi, a ona i tako još nije ondje bila. Kneza 
Adama kao da u prvi čas preseneti Katina 
riječ, zašilji obrve, nu napokon jedva čujnim 
glasom izgovori: Al da si mi se još za dana 
stvorila kod kuće! 

Mati htjede nešto progovoriti, nu dosjetiv 
se, da bi zapodjev govor izazvala kneza, te bi 
on mogao još koješta prigovoriti ili čak za- 
braniti, priguši se, pogledav zadovoljnim okom 
Katu. 

Sutra će ga vidjeti! Legavši s tom mišlju u 
postelju ražarila se Kati mašta poput plamena. 
San i java izmjenjivali se, sveđ jednu te istu 
misao preplićući, rišući joj do najtanje potan- 
kosti sastanak s Lukom. Ona još nije bila u 
varoši, pa si umišlja, da je tamo onako kao i 
u njihovu selu. Pred očima joj iznikao šljivik, 

kao i njihov; na travi izvalio se Luka, čisti 
pušku i misli na nju. Ona će polako, neopazice 
od stabla do stabla, pritajaće isti dah, te na- 
jednom stvoriti se pred njimel... On će od 
čuda raskolačiti oči, ne vjerujući sam sebi, da 
je to ona, njegova Katal... Nato joj se i u 
snu raspline oko usta ljubak, blažen posmijeh, 
— te iznovice uzme iste misli premišljati. Veće 
naslade duša ne pozna. 

Koja razlika među maštanjem i zbiljom! 

U zoru dočekaše ju Fema i Manda na kraju 
sela, te sitnim, brzim korakom krenu dalje. 
Fema i Manda navukle visoke cipelice, s tijes« 
nim crljenim nanogvicama, zapregnuv se, da 
im se vide puni, obli listovi. Stegle se oko pasa, 
kako bi jače istakle jedar struk i uzrast; kako 
su koracale, tako im se tijelom prelijevao pra- 
vilan, kao saliven sklad. Taj tjelesni čar posve 
krnjila duševna prostota, odajući se ružnim 
hihotanjem, te drskim nabacivanjem i kreta- 
njem glave, kao da bi rade cijelu Božju narav 
na se upozoriti. Kata išla krotko, stidljivo 
među njima dvjema, ne ističući se ni hodom 
ni odijelom, te se izdaleka ni slutiti nije moglo, 
kolika se nježnost i dražest skriva u tom tijelu. 
Jutrnja svježost najedrala joj obraziće, da su 

se sjali; usne disale bujnim životom, a u ve- 
drima očima zrcalila se sva jutarnja narav sa 
tisuću divnih tajna i ljepota... Femi i Mandi 
podalilo se lice neljupkom bljedoćom, usne im 
se nacrtale sitnim naborima, nos se zašiljio i 
pobijelio, očnice nabrekle i zaokružile mo- 
drim kolobarom, odajući burne, neprospane 
noći. 

Sunce se još nije diglo nad šumu; zrak bio 
tih, nepomičan, tek od mladog hrastika strujao 
jedva osjetljiv hladak; iz rosnih livada dizala 
se niska magla, vidimice iščezavajući, — sve 
to naviještalo poldanju rujansku žegu. Smijeha 
i razgovora bilo putem dosta, ali sve bilo ne- 
kako napeto, ispretrgano, — skladna razgovora 
ne složiše nje tri. Katkad će Fema i Manda 
bocnuti Katu, nu ona im u veseloj obijesti ne 
ostane dužna; od vremena do vremena nije 
Kata razumjela, što nje dvije međusobno go- 
vore; nagađala je doduše, nu pravoga smisla 
nije mogla izvući; bilo joj to neugodno, al si 
nije uzimala k srcu. 

Bila nedjelja, pa svaki čas projurila kola 
pokraj njih; Fema i Manda skoro svakom ko- 
čijašu doviknu koju neslanu i drsku, nu čast 
im se vrati u zajam u još jačoj mjeri, što njima 

dade povoda novom hihotanju i još pustijim 
primjedbama. Jedan kočiš im dovikne: Gle, 
gle! zar imate i treću? pa pokaže bičem na 
Katu. Kata, koja je dosad svaki put odvraćala 
glavu od kolnika i sve to više uvlačila lice u 
maramu, promijeni se na te riječi, kao da ju 
je ošinuo onim bičem. Razumjela je dobro: 
Ona da je treća, to jest, ravna Femi i Mandi! 
Kad je naumila s njima poći, nije joj ta misao 
ni izdaleka došla u glavu. Bilo joj teško, samo 


što se nazad ne povrati, — — al nešto slađega,, 


silnijega vuklo ju unaprijed. 

Oko osme stigoše u varoš. Dva reda vitih 
jablana stalo kao pretstraža! Katu preseneti 
ona gromada gusto zbijenih kuća s mrkim 
zidovima i dimnjacima. Po uskim ulicama 
povlači se nepregledan niz kola sporo, bučno; 
prašina guši dah i oči; svjetina se žuri i gura, 
ne mareći niko za nikoga. Fema i Manda ko- 
racaju ravno i sigurno. Kata se svakomu 
uklanja, pa svaki čas zaostaje za njima dvjema. 
Rekla bi im, da stanu, da ne žure tako, al ne 
može doći do riječi. Ne može pojmiti, zašto 
joj ta mlada gospoda onako milo i drsko zavi- 
ruju u oči, i ne može se načuditi, kako njih 
dvije širom motre smjelim slobodnim pogle- 

“dom, kao da su sa svim tim svijetom po- 


znate. | 
Išle su duž cijele varoši. Kati se pričinilo, 
da nema tomu ni kraja ni konca; —'i već 


“pomislila na svoje mirno ubavo selo sa širo- 


kim ulicama, Hađovititi Hparni i zelenom tra- 
tinom. 

Uto dođoše do tulike; žuto okrečene zgrade: 
bila to vojarna. Rekoše joj, da je tu Luka. Ona 
se prene, — skoro da je zaboravila, zašto je 
došla... Slobodno, kao u vlastitoj kući, otvori 
Fema teška, crnožuta naličena vrata. Uđoše u 


ogromno dvorište; po njemu se raštrkali cr- 


ljeni domobranci: jedni čiste pušku uz prasak 
i glomot, drugi šibaju po prašnim iskrpanim 
hlačama, dvojica klekla pa savijaju i skreću 
posivjelu kabanicu, — umivaju se, nagleđu se, 
pjevaju i obijeste... Kad nje tri uđoše, nasta 
metež među vojnicima kao u osinjaku. Jedni 
im stadoše dovikivati svakojake riječi; drugi 
namigujući. sletješe se oko njih, gurkajući ih 
laktovima i tiskajući jedan drugoga na nje. 
Najviše su zavirkivali u Katu; Manda i Fema 
kao da su im otprije dobro poznate bile, pa 
zaokupiše Katu, da vide tu »treću«. Ne pošte- 
diše je ni riječima, ni rukama. 'Njoj bilo da 

propane u zemlju, a kad začu s dvorišta po- 
rugljiv glas: »Hej! Kato, zar si i ti tu, gle, gle! 
kneževe svetice!« snebi se od stida i sramote, 
spoznav glas Mate Radova iz njihova sela. 

Tako prođu cijelim dvorištem i izađu na su- 
protna vrata. Fema reče, da Luke nema tu, 
nego je valjda u drugoj vojarni, te ga treba 
tamo potražiti. Kata nije mogla riječi prozbo- 
riti; drhtala je i blijednula, a sjajne oči caklile 
se neprolivenom suzom. 


Fema i Manda, opaziv Katinu bol, zlorado se 
pogledaše... Muče pođu dalje. Kata, domisliv 
se himbi svojih pratilica, samo da ne zarida 
od jada. Jedva povlačila nogu za nogom, ne 
znajući ni sama, zašto ide za njima. 

— Ta požuri se, djevojko Božja, što ti je, 
pa si se smrkla ko drvena Marija! Ta nagleda- 
ćeš ga se još, dugačak je dan... reče joj Manda, 
pa skupa sa Femom hihotne u surov smijeh. 

— Zar sam ja zato pošla s vama, da pravite 
“od mene rugobu? Lude mene! I pravo mi je, 
kad sam se s vama smiješala, huknu Kata. 


— Ma što smo ti uradile, za ime Božje! 
Valjda te nećemo metnuti u košaricu, pa te 
nositi kao dijete. Hajd, evo ovdje je Luka. 

Došle su do druge vojarne. Kata se zaustavi, 
kad vidje, da će njih dvije unutra. 

— Hajde, što stojiš sad? 

— Idite! odvrati ona drhćućim, prezirnim 
glasom, ni ne pogledav ih, Lice joj zasjalo 
djevojačkim ponosom. 

Fema i Manda uđu, a ona osta vani. Stajala 
je tu i nepomično zurila u daljinu, hvatajući 
pogledom misli i odluke. U prvom spratu nad 
njom otvori se naglo prozor, a na nj izviriše 
dva mlada čovjeka razbaukane kose, mamur- 
nog, gospodskog lica. Pružili se, što su samo 
mogli, ne bi li zavirili Kati u lice; jedan krnjio 
zid pa ga bacao na nju, pucketajući jezikom, 
da svrati njenu pozornost. Ona pogleđe gore, 
i zastiđdena obori hrlo glavu nice. Uto izađe 
zamusan domobranac, gologlav, zasukanih ru- 
kava, zaviri joj u lice, štipne ju, te obuhvativ 
oko pleća, uze ju pred sobom gurkati u dvo- 
rište. Spaziv Kata, što on kani, trgne se svom 
silom, te iščupav se iz tvrdih vojničkih ruku. | 
uze bježati. Prljavi poslužnik ispsova za njom, 
ona dvojica gore nasmijaše se grohotom i za- 
tvoriše prozor. 

Sva u strahu i stidu dostigne Kata glavnu 
ulicu, provlačeći se oborene glave kroz svje- 

tinu. Kogod ju vidio, divio se blijedomu mra- 
mornomu licu, plahom modrom oku, dra- 
žesnom struku i sitnom hodu, — a nju svaki 
taj pogled probadao u dušu... Uto zatutnjiše 
zvona, te ju ponešto ohrabriše; zvuk zvona i 
s njime iznikle misli istisnuše pomalo pre- 
trpljenu bol i stišaše burnu uzrujanost. U prvi 
mah nije znala, gdje je; nu promotriv oko sebe, 
sjeti se pojedinih predmeta i kuća, i to joj uli 
nove snage. Kad zvona umukoše, oćuti neku 
prazninu i samoću u sebi; obazre se nešto i 
opazi pred sobom dugi red jablana i cestu, 
koja vodi kući. Odlanu joj. Oh! da joj se stvo- 
riti pred kućnim pragom! Tamo, gdje je ne 
motre ti oštri pogledi, gdje se sve oko nje milo 
smiješi, gdje je sve krotko i pitomo..: Kad je 
ispala iz varoši, prouji joj srcem slatka lagoda, 
opaziv, da je sama. Sunce pripeklo, ona od 
vanjskog i nutarnjeg ognja sva znojna i izmu- 
čena, razveza maramu na vratu i odahnu kao 
srna, izmakavši psima. Otpočinuv časak, krene 
kući. Bilo joj kao poslije teškog neugodnog 
sna, koji ju sveđ uznemiruje, koliko ona i na- 
stoji da ne misli na nj. Najvoljela bi, da može 
izbrisati to pol dana iz svog života: sad joj se 
to pol "dana pričini neznatnom malicom, sad 

joj se poput prijeteće gorostasne strahote izvije 
pred dušom, Tako nam je isto, kad dugo pro-; 
matramo.ranu na svom tijelu: sad nam se pri- 
činja da zacjeljuje, sutra već je neće biti; a sad: 
opet raste, otvara se sve to većma, tjerajući 
nas u strah, da nigda neće ni zacijeljeti... 
Uto dođe pred selo. Od 'bojazni i stida nije se 
usudila proći ulicom do kuće, nego udari ispod 
gumna i šljivika, te preko bašte dođe u dvo- 
rište. Mati joj se čisto preplaši, kad vidje, da 
je već došla, gdjeno se je više bojala, da ne bi 
zakasnila. i 

Kata joj na vrat na nos ispripovijeda, da su 
ju pratilice iznenada ostavile, a ona da u gun- 
guli i metežu varoškom nije znala kud bi, pa 
joj dođe, da će najbolje biti, ako se kući 
vrati... 

Dok je govorila, igrale joj oči, izbjegavajući 
pogled s materom, a govor joj bio iskidan, kao 
i titraj očiju... O Luki ni spomena... 

Mati svega toga nije opazila; ona je poput 
svake matere obožavala svoju jedinicu, uži- 
vajući u svakoj njenoj riječci. si 

Te večeri bio knez neobično dobre volje 
(valjda stoga, što se je Kata onako rano po- 
vratila), nu tim mučavija bila Kata; koliko se 

i smješkala, da se pod silu pokaže veselom, 
nije mogla zatomiti neku sparinu i zabrinutost. 
Bila slična toplom ljetnom danu, kad niko 
ne zna, što se iza žege i omare valja... 


VI. 


Sutradan još u svu zoru zareda selom glas, 
da je Biser-Kata bila jučer u varoši kod mlade 
gospode, da se je povlačila s domobrancima po 
vojarnama, te da je donijela puna njedra no- 
vaca; da se je skrivala, al ju je ipak vidio 
Mata Radov, i još kojeko... 


Mnoga te mnoga djevojačka mati jedva do- 
čeka tu vijest, te uze prkosno vikati u lijevo: 


i desno susjedstvo, pljuckajući iza svake druge 
riječi: Eto vam te kneževe svetice, eto vam! 
Znala ja davno već, da je to gad, da hoće 
boljom biti, a nema je gorije u svem selu... 
Sad nek mi još rekne, da je najpoštenija, — 
lozu joj materinu nepoštenu... Baš hvala toj 
Femi i Mandi, da su ju ukebale... Nesreća 
traljava, nek se sada zaodije barem... 

Knez Adam smrknu se, kad začu, što se go- 
vori, selom; nije doduše svega vjerovao, nu 
gdje je laži, mišljaše, biće i istine. 

\ — Govori, što si radila juče u varoši? zapita 
Katu smrknut kao vuk. 

— Čuo si, što govore; ako im vjeruješ, što 
me još pitaš? odvrati Kata smjelo, otvoreno, 
— odlanulo joj očevim pitanjem. 

— Ja hoću, da iz tvojih usta čujem. Pazi se, 
kako to govoriš sa mnom! 

— Kad hoćeš, da znaš, oče, kazaću ti cijelu 
istinu: išla sam, da vidim Luku. , 

— Luku?!... Što ti imaš s Lukom? Ko je 
tebi dozvolio s tom lupačom — — — ko2... 
Knez se gušio u gnjevu, jedna riječ prestiza- 
vala drugu. 

— Govori, oče, štogod hoćeš, — al ja sam 
samo radi njega išla. 

Knez se upropastio. 

— Ma ko je tebe naučio tako govoriti? Otkad 
si ti takova? Jesi li ti moja kći — — —?1 

— Jesam i biću, doklegod i ti meni budeš 

otac. 
* — Zar sam ja tebe za Luku othranio; zar 
sam te zato čuvao kao oko u glavi, da te dadem 
onomu pustahiji? Neka on sebi traži sliku i 
priliku, ti nijesi za njega niti ćeš ikada njegova 
biti! Pamti, što ti tvoj otac kaže: Nikada! 

Kati sinuše suze u očima, ne s bojazni i 
smalaksanja duše, već što je tu uvredu, taj 
prezir čula iz očevih usta, Duša joj se osovila, 
doljnja usna drhtala od prigušene boli, kao da 
će reći: dotle si ti moj otac, moj gospodar, — 
ali dalje ne!.,. Okrene se od njega, (a u tom 
kretu očilovdia se sva snaga volje) i ode. 
Knez osta zelen, nepomičan, zgrčenih ruku, 
izgubiv svaku vlast nad sobom. Kad mu žena 
stupi u sobu, prorazi ju očima, te stade taj 
inače šutljivi čovjek kleti i vikati, skidajući 
sunce i nebesa, da je kukavna žena i dah si 


pritajala. Njega je većma ražgnjevio Katin od-' 


rješit odgovor negoli ono, što se je selom 0 
njoj naklapalo; veće muke nije za nj bilo, doli 
kad mu se mlađi i slabiji suprotstavi; gnjev, 
što mu se je raspirio srcem, uništio mu kao 
plamen svaku misao. Njegov značaj, naviknut 
na vojnički posluh, zahtijevao je, da mu se taj 
posluli od nižih uzvraća, — pa ako je gdjegod 
iznenada zapelo, onda se poremeti sav onaj 
umjetni sklad, što ga neki krivo zovu energijom, 
zaboraviv, da:.bez inteligencije ni postojane 
energije “biti: ne može. Izgrizav se raznolikim 
mislima, izmučiv si. nejasnim slikama i.odlu- 
kama dušu, hukne napokon knez, kako bi si 


56 


BISER-KATA 





svu tu magluštinu sa srca otpuhao. Ohladnjev: 
ponešto i napraviv .račun sam sobom, izađe, 
knez pouzdanim korakom van, laskajući si, 
da je i izvana sve uredio, kao u svojoj duši. 
Ugodna isprika svim onima, koji nisu kadri 
stvarima na dno zaviriti, sadi i me na 
jednu nit svesti. t 

Mati plačući i . zakdinjala Katu, da joj 
istinu kaže, što to biva s njome? Kata se jedva 
nakani, te dol orikana pipjedij polazak u 
varoš. u 

— Ako li nije što drugog, već to, da voliš 
Luku, i da si samo radi njega tamo pošla, — 
što bi se toliko kinila radi toga! Bože, Bože! 
hudu si joj namijenio sreću! Nu sve mi se 
čini, da ti mene više slušaš, ne bi toga svega 
bilo. 


. Kata.brizne u plač, baciv se materi o vrat. 
Bilo joj, da ispripovjedi materi svoju ljubav i 
sastanke s Lukom, al stid i strah zavezaše joj. 
jezik, te se još dublje zakopa u se. — — — — 
«Manda ocrni Biser-Katu pred Franjinom. 
materom, kako je bolje znala, — a žena je 
uvijek sklonija povjerovati u laž i zlo, nego u 
istinu i dobro, ponajpače, kad čuje od sličnog 

sebi jezika. Franja osta na sve ravnodušan, on 
je ljubio Katu, kao i ona Luku. 

— Brige mene, govorite štogod hoćete, ja 
druge neću osim Kate. 

A kad mati navali na nj, da ona ne treba 
takove lažidjevojke za snahu, izvika se Franja 
na nju, lomeći i kidajući oko sebe, te napokon 
od ljutavi suznima očima vikne materi: da 
uvuče jezik za zube, jer da nije ni ona dje- 
vojkom bolja bila. 

To je bila praslika trome i podle slavonske 
duše; katkad plane ta duša, al plamenom 
slame. Zašto da bude drugačije, kad može i 
tako biti! Nigdje ne uhvati ta duša dubljeg ko- 
rijena: ni na dobru ni na zlu; svud polovičnost 
i mlakost, koje u ničemu još nijesu daleko do- 
tjerale... 

I do Luke doprli glasovi o šarenom Katinom 
poštenju, kako se je Franjina mati izrazila; 
pozelenio je, čuvši te riječi. Ljubimac i zavo- 
ditelj žena nije u prvi mah bio kadar dovinuti 
se ikakovoj pomisli. Istom poslije vježbe, kad 
se je izvalio na tvrdu postelj, uze potanko ra- 
suđivati; jedva pohvatao niti mislima. Stoput 
dođe do zaključka: nije istina, što o njoj go- 
vore, hoće da ju ocrne, Kata je čista kao sunce! 

Ali tek da izrazi tu pomisao, već jedna druga 
baci svoju sjenu preko nje, potamniv ju posve. 
Iznovice pođe raščinjavati Katino srce i dušu, 
— i opet kao u zrcalu gledao njenu djetinju 
nevinost, gledao, kako mu se turobno osmje- 
huje, koreći ga, što i on vjeruje u tuđe laži. 
Zalud nastojao da podrži tu misao, što mu 
poput rose blažila uzavrelu krv, — zalud; med 
taj gorčala vlastita mu duša, koja mu sve jas- 
nije na vidik istiskivala pritajenu, zlobno vre- 
bajuću sliku i misao: >A četiri večeri u šlji- 
viku!« Taj kobni šljivik. Nije mislio, da bi ono 
mjestance, gdje je uživao svu slast i vlast nad 
jednim ženskim stvorom, moglo igda otrov po 
srcu mu razliti. A ona misao zakvačila mu 
dušu poput aždaje, pa ga pakosno pita: Zar ju 
poslije tebe nije mogao i drugi čovjek doče- 
kati u šljiviku, i drugi — i treći, baš kao što 
si i ti?! Zar ona nije mogla i drugoga i trećega 
vatreno zagrliti, strasno poljubiti, kao što je 
i tebe? Zašto ne bi mogla —? Mogla, mogla! ... 
I ta aždaja proguta ono nevino, turobnim osmi- 
jehom zadahnuto lice kneževe jedinice. 
»Zaman! Kad sam ju na krilu držao, mislio 
sam, da nijesu sve žene jednake; sad vidim, 
da sam prije imao pravo; jedna kao i druga, 

— sve ih je Bog stvorio za muškarce«, umovao 


Luka, a da ju je samo jedan časak ljubio kao. 


ona njega, druge bi mu misli duša snovala... 


Nadalje maštao, kako će hladno proći pokraj. 


nje, kao da je i ne pozna; kako će jednim po- 


gledom saznati: je li to ona prijašnja Kata, ili 


ona, kakovu su ju razvikali. Srce mu već drh- 
talo od zlobne radosti, kako će ju porugljivo i 


prezirno nazvati, i kako će sve selo uživati, 


kad oda svijetu tajne one četiri večeri u šlji- 
viku, — a njoj se srce bude kidalo od muke... 


* 
* * 


U kneževoj kući vladalo primirje, ono trpko, 
vanjsko primirje, gdje riječi ne idu od srca, 
gdje posmijeh ne poljepšava, nego naružuje 
lice, gdje jedno drugom izmiče i riječju i 
djelom. Knez bio šutljiv, bezobzirno zapovi- 
jedajući, ne mareći i ne slušajući na ničiju 
riječ. Prezirno odbijao svaku ljubežljivu riječ 
ženinu i kćerinu. Činilo se, da sam sebe naj- 
većma mrzi. Što se je povratak Lukin većma 
približavao, to on i Kata postajali nemirniji, 
zazirući jedno od drugoga, uviđajući, da ni- 
jedno ne popušta. Je li knez Adam mislio, da 
će tim ponašanjem najstrožije kazniti svoje 

dijete, — ili je možda čak uživao, gledajući ju 
onakovu tihu, poništenu — —? Ko. bi znao, 


— nu to stoji, da ni za jedan časak nije osjetio 


duševne potrebe, da sa svojim djetetom na 
čistac izađe. — Duševna napetost i borba jasno 


se izražavala na Katinu licu; mjesto dosadanjih 


ružičastih listića na obrazima naletjeli na nje 
oblačci bljedoće i umora. Prije plamenit i ras- 
košan pogled postao sada ljubak, izrazit, golu- 
binje turobnosti. Ne znaš, da li je sada, — ili 
je prije ljepša bila: divan dan se pretvori u 
divnu noć. Iz tih očiju sjala plemenita duša, 
iskreno srce; samo knezu nije se taj pogled 


sviđao, jer nije bio pokoran, nego pun duha 


i ljubavi. 
* 
* * 


Tri dana pred Lukin dolazak poruči tetka 


kneževima, da je oboljela, pa da koje od njih 


dođe. Otiđe Kata i ostane do ponedjeljka kod 
nje. 

U nedjelju navečer vraćao se Luka kući. Bilo 
nekako iza Miholja; vrijeme bilo na kišu. 
smrklo se još za rana, a sumornim zrakom 
hukne od časa do časa jesenski vjetar, kao 
bolan uzdah, kidajući i vitlajući lišće sa sta- 

balja, budeći i u ljudskoj duši toj noći slične 
puste i mrzle misli. U Luki se poče gibati neko 
bolno čuvstvo; što bliže dolazio selu, sve mu 
ljesnije bivalo oko srca, — skoro bi volio, da 
je ostao kod vojništva. Strogi red zadnjih dana 
pročistio mu ponešto pustu seosku raskala- 
šenost, u kojoj mu srce već posve prokislo i 
nagnjilo. Neka samoća i čežnja slegla mu se 
na dušu; i u njegovoj duši bilo pusto, kao ta 
noć; tek razne uspomene sad munjimice sjeknu 
kroz taj mrak, sad bolno i gorko zatrepeću mu 
u srcu, kao i vjetar vani... Nu čemu sve to" 
Čemu ta jecajuća praznina, kad je život pred 
tobom! Ispuni ju onim, što ti je milo i drago. 
Promisli, kolika ti to slast mora biti, kad još 
jedno vjerno srce kuca s tvojim, samo za te 
živi; kad se obraz tica obraza, dvije duše 
jednim šaptom šapću... Luka pomislio na 
Katu, noge mu same udarile pravcem pod 
njen prozor. Svuda gust, crn mrak; svuda 
gluho, mrtvo, samo psine reže na nj, kao da 
nije iz toga sela. Rijetko da je koji prozor 
rasvijetljen, ni na Katinu ne vidi se svijetla. . 
To ga trgne iz sanjarije, nu pođe ipak tamo: 
možda ga čeka pod oknom. Obiđe oko kuće, 
nema nikog, — svuda crna tmina bez tračka 

života... Uto začuje korake i razgovor kod 
prilaza. »Laku noć — laku noći« razabrala 
se dva glasa. Teški muški koraci vratiše se 
nazad, a sitniji udariše pravcem k Luki. On 
se ustubočio uz plot pa čeka. Prođe ženska, 
spazi mu bijele gaće, zaviri mu-.u oči i zapita: 
ko je to? 

— Ja sam, šapnu Luka. 

— Joj! zar si ti to?! trgnu se iti tobož 
uplašena. Bila je Fema. 

— Jesi li mi jednom već došao! Teško li 
sam te dočekala, nema meni života bez tebe... 
I poljubi ga, žestoko, vatreno... On niti odo- 
bravao, niti prigovarao, samo strast poče klju- 
čati u njemu. 

— Hajde, što ćemo stajati tu! Rad čega si ti 
i došao amo? Zar da vidiš Katu? Misliš li, da 
le čeka? Dragosti! Sam Bog znade, kud se ona 


skita. Bilo, pa prošlo; nije više od nijedne 


bolja. Znaš li, da je i u varoš išla, pa bila kod 
gospode, — pitaj samo Matu Radova... Pola- 
komila se, pooholila se, pa neće više nikoga da 
gleda. Al šta sam se ja uzbrbljala... Hahaha! 
Hajdmo, eto kiše... 

Fema silovito ugušila zadnji trunak onoga 
čuvstva, koje dovede Luku pod Katin prozor. 

Praznina njegove duše napuni se taj čas Fe- 
minim bićem. Zatravljen njenim poljupcima i 
gorućim dahom, zaslijepljen strašću, stisnuo se 
Luka uz čara a ona ga kao djetešce odvede u 
svoju izbicu.. 

Sutradan sunce dobrano poskočilo, kad se 
Luka kradomice prošulja preko vrtova do 
svoje kuće. Mati mu se obradova, i to tim 
većma, kad ju iznenadi, da će se ženiti ove 
jeseni, pa da ide još danas za izliku isprositi 
mu Femu, — ona da je i tako već njegova, al 
neka ostane kod običaja —-— — = — — 


“žari Karo STD uva ==> 


Toga jutra polazila Kata. od tetke kući, tetki 
krenulo zdravlje na bolje. Prije odlaska Katina 
pozva ju ona u kiljer, otvori staru hrastovu 
škrinju i prevrndav ju odozgor do dolje, izvadi 
napokon u marami zapetljan prsten. 

— Uzmi ga, dijete, lijep .je; dobila sam ga 
još djevojkom, i ja sam negda lijepa bila, onda 
je to još rijedak dar bio, čuvala sam ga za te, 
sad si odrasla, pa eto ti ga na. Stara sam, mogla 
bih iznenada otići na onaj svijet, pa: Bog zna, 


koga bi dopao... A sad.mi pođi s Bogom, | 


pozdravi. mater i oca; ako bi mi, ne daj Bože! 
pozlilo, poručiću vam; da dođete koja. 

Kati sinuše suze, poljubi tetku, te ode naglo, 
da sakrije tronuće. Putem ju zaokupile svako- 
jake misli; jedna gonila drugu, slične roju sun- 
čanih mušica, rađajući u srcu onu sitnu, ki-. 
puću uzrujanost... Noćas kiša tek dobro po- 
rosila; sunce blistalo, svaka travka, svaki listak 
diše, pruža se, otimajući se za dijelak života. 
I njena nježna ljubeća duša kao da buja, ra- 
širuje se po cijelom svemiru, obuhvaćajući 
svaku stvarcu istom ljubavlju. Sad joj misao i 
pogled leti visokoj, tamnoj šumi, sad ubavim 
stanovima i gumnima s onim bijelim niskim 
kućicama; sad opet onomu zelenim šašem ob- 
raslomu ritu sa plandujućom stokom.. 
Svagdje je proživjela koji — tol nevin i sretan 
časak. Što je to, da ju ti nijemi, njenim čuv- 
stvom oživljeni predmeti tako u srce diraju? 
Je li i to ljubav? Nato se sjeti oca, Luke, pa 
tetke, pa prstena... Izvadi ga iz marame i 
metne na prst. Žalosti moja, — prostran joj je! 
Sad tek spazi, koli nježni su joj prstići. Ali za 
Lukin prst, kao stvoren! Lice joj se razvedri, 
usta joj se sretno nasmiješe. Kakoli će ga iz- 
nenaditi, kakoli će se on začuditi, kad mu ona 
iznenada natakne prsten na ruku...1I iznovice 
mislila na to, i svaki put bila sretnija. 


Kozarac: Sab, djela. Sv. ILA 65 5 

Eto i sela! Grozničava tjeskoba :stisla joj 
srce: ona mora proći pokraj Lukine kuće, a 
on je valjda već došao. Išla je s druge strane 
široke ulice. Dok je još podaleko bila, otvori 
se prozor, a Lukina glava izviri van pravcem 
k njoj. Radost, sreća, blaženstvo samo što ju 
ne ugušiše. Prozor se opet zatvori, a njoj kao 
da olakša time. Sad će proći pokraj kuće, 
ljubav ju shrvala, pa oborila oči nice. Prozor 
se opet otvori, proviri Luka, a sa strane na- 
slonila se na nj Fema, ogrliv ga lijevom rukom. 
Fema. veselo govorila, neobuzdano se smi=- 
jala... Kati stao život, krv kao da će prošikati 
na sve žile van, noge se usklecale, oči zama- 
glile. Dotrta do kuće bez svijesti, uhvati se za 
vrata, pa odahne što je igda mogla, kao da je 
svega svijeta teret na njenom srcu visio... 


# 
* * 


Četvrte nedjelje iza toga vjenčao se Luka 
s Femom. 

Kata nije više riječi progovorila s njime; 
venula kao .cvijetak; knez se čudio i nagađao, 
što bi moglo biti uzrokom, al nijedan razlog 
nije mu bio dosta jasan. Otkako se Luka i 
Fema prvi put navijestiše, odlanulo knezu, iš- 

čezla gorčina, kojom ga je briga za Katom 
otrovala. ' 

Udobrio se opet, dapače milovao ju, — ali 
ledenoga njenog pogleda i mrtvog ukočenog 
govora nije mogao raznježiti. Da bi Kata toliko 
za Lukom ginula, bilo mu nepojmivo, kao i 
pomisao, da ne ima Boga. 

Kata problijedjela, kao bijela ružica, gušeći 
u sebi ljubav i čemer. Višeput joj sune u glavu, 
da ode k Luki, da ga pita, zašto ju je ostavio, 
zašto joj se kleo? Zar je povjerovao u ono, 
što se o njoj pronijelo? Nije ju ni nevjera nje- 
gova toliko boljela, kao pomisao, da je zbilja 
možda podvojio o njenoj vjernosti. Katkad se 
trgne, da ode do njega, pa mu samo jednu riječ 
kaže, — ali kao ograda stane pred nju Femina 
slika. Čini se, da joj ne bi bilo tako teško, da 
je uzeo ma koju drugu, samo ne Femu. — — — 

Jednog dana reče joj otac veselo: Kato, 
sutra će Franjini doći u prosidbu; hvala Bogu, 
da sam dotle poživio, da te udam i udomim. 

Ona se tek žalobno osmjehne, a otac stane 
pred nju, iščekujući odgovor. 

— Ne mogu! izlanu Kata, pogledav oca mo- 
lećim pogledom. 

— Ne možeš... 

— Dosta sramote po me, zašto da sramotim 
i onoga još, koji sa mnom dobro misli. 

Otac i mati protrnuše, pogledaše se i razu- 
mješe... 

Kata zanijela. 

Knez Adam bio tri dana izvan sebe, ne zna- 
jući što da počne. 

Groznica mu trgala mozak, pomutiv mu 
zdravo mišljenje. 

Primiriv se četvrti dan, sjedne pred Katu. 
Premda ju bol i pečal oborila, iz njenog po- 
gleda prosijevala ipak snaga čiste svijesti, da 
je knezu Adamu uz nju čisto laglje bilo. 

— Kato, sramota je velika, ko će ju izbrisati 
s našega imena? zapita ju i sam shrvan, očin- 
skim, svečanim glasom. 

— Ako ima Boga i pravde, ona je izbrisana, 
oče! Voljela sam ga kao nikoga na svijetu; grlila 
sam ga žestoko, vruće — kao i on mene; kleo 
mi se, da će mene uzeti, nijednu drugu; pre- 
vario me je, uzeo je Femu. (Knez problijednu.) 
Je li to moj grijeh i sramota, da sam iskreno 
ljubila, da sam mislila, da je vjera i poštenje 
u njega, kao i u mene? Sad sudi! No ne krivi 
ni njega, možda nije zlo mislio sa mnom. 
Prije, kadno me ozloglasiše — i ti si povje- 

rovao, moj oče, — a gdje ne bi on! Podnijela 
sam dosta i podnašam još, al nije mi teško, 
jer osjećam, da nijesam kriva. Duša u meni go- 
vori, da ljudi i Bog ne mjere istom mjerom... 
Suze oblile Katu, kad je dogovorila. Knez 
Adam gledao nepomično, zbunjeno u nju — i 
on bi možda plakao, da je imao suza. Duša 
njegova izmirila se sa sramotom njegove kćeri, 
te jedva prošapta: Bog te blagoslovio, dijete! 
Knez se preobrazio; dosada ne bi ni u snu 
pomisliti mogao, da i sramota može biti po- 
štena! Sad je tekar pravo uvidio, u kakovo 
lažno poštenje ugrezla je sva mu općina, i 
djeca i roditelji; sad je razumio pretstojnika 
i njegovu ljutav. Zgražao se pred tim smećem, 
pred tim ponorom... Nu u srcu mu olakša; 
bio mekši i spokojniji, kao nigda dosada... 
Mati kukala i zdvajala dan i noć; naličila više 
kipu nego živu stvoru. Jednog dana otišla do 
sestre i opet se natrag vratila; sutradan još u 
svu zoru tražila nešto i vrndala po tavanu; za- 
lazila dva tri put u susjedstvo i vraćala se uz- 
rujana nazad, noseći uvijek nešto sakrivena u 
njedrima. Kneževu oku nije izmaklo to ne- 
obično ponašanje ženino. Jednog dana zateče 
u svojoj kući staru babetinu iz trećeg sela i 

spazi još, kako mu žena sva zbunjena brže 
bolje nešto poveza i sakri u maramu. Ljutit 
stupi među nje, pa pokazav na pušku o zidu 
ruknu: Usudite se samo!... Zgrabiv babu za 
zatiljak, iznese ju pred vrata: Na vješala 
s tobom, izrode ljudski! 

Od te zgode, kadgod knez izostane pol dana 
od kuće, vrativ se natrag, svaki put promotri 
jastrebovim okom sve kutove po kući, da ne 
bi štogod sumnjiva opazio. Istom kad se skobi 
sa snuždenim iskrenim pogledom Katinim, koja 
je razumjela njegovu bojazan, odlane mu i 
umiri se. 

Negdje o Uskrsu pokloni Kata život slabač- 
komu čedu guste, crne kose... 

Još prije, tek da su se pokazali na njoj vid- 
ljivi. znaci materinstva, pogoropadilo se sve 
selo. Svaka nesetna djevojka s prezirom se 
odvraćala od Kate; skitati se s najzadnjom pro- 
palicom, zatirati plod pod srcem na očigled 
svemu svijetu, — sve to nije grijeh, nije sra- 
mota... Ali pokloniti život čedu, očuvaj Bog! 
to je vrhunac sramote i nepoštenja. Nijedan 
momak ni da čuje za kneževu jedinicu; da je 
sva zlatna, he bi je nijedan uzeo za ženu, niti 

bi mu to rod njegov dozvolio. Kao stršeni na- 
valili jezici na Katu, izmišljali o njoj nečuvene 
rugaveti i svakojake pjesme, kakovih ne pozna 
nijedan narod pod nebom. (Na primjer: Za 
kneževu sveticu — Dao Juda peticu; — Petice 
se popile, — Knezu osta kopile...) 

Mirne duše, vedra oka slušao i gledao knez 
sve to. Samo kad Luku vidi, stisne ga zmija 
oko srca; muče ugibao se jedan drugomu, kao 
silna dva kotača u stroju, — za dlaku samo da 
zapne jedan o drugoga, obadva bi se raz- 
mrvila... 

Iz Katina oka čitao knez zahvalnost, koja se 
nije riječima izreći dala. Oprostila mu sve, 
ljubila ga i štovala iznovice, više nego mater, 
koja nigda nije prestala plakati i jadovati, 
ubijajući time i sebe i svoje dijete — — — 

Poslije mjesec dana sahraniše i Katu i če- 
dašce joj. Nalik sivu kamenu, al vedra oka 
koracao knez za lijesom svoje jedinice; rekao 
bi čovjek, ponosio se svojom nesrećom. 


LJ 
* * 


Bila nedjelja; u gostioni guslaju vatreni ci- 
gani, pjesmice se popijevaju, kolo se okreće. 
Ko ne igra, posjedao uokolo za stolove, te pro- 

matra igru i igrače. Sjedila tu i Fema; ona je 
ona ista, da, rekao bi, još ljepša. Kao i dosada 
blistaju joj crne vatrene oči, sja se puni, bijeli 
vrat. S jedne strane pogleđe, kako se Luka, i 
ne mareći za nju, vrpolji i ulaguje oko netom 
udate sitne snaše, dovedene iz drugog sela. 
Fema dobro zna, što će od svega toga biti, no 
nije joj stalo... Ona očijuka s crljenim, ne- 
opranim židovskim kožarom, povlačećim se 
od sela do sela. Triput je on već obišao oko 
nje, pogledao ju izazovno, šapnuo joj krado- 
mice, pokazao joj zgužvanu prljavu forintu, — 
a ona mu očima odobrila... 

I Manda se gurkala oko žida, da ga upozori 
na se. 


I »Božji volo« je tu; on je još neoženjen 


i igra u kolu uvijek do Mande... Manda ga 
zove: »moje ždrijebe«, jer uvijek ide za njom. 

A Franjina jezičava mati veli: Kad je Manda 
mogla tolikoj gospodi dobra biti, zašto ne bi 
mojemu Franji!... 

SLIKE IZ SLAVONSKOG DRUŠTVA 


I. 


Jesen i zimu godine 188* imao sam posla u 
posavskoj Slavoniji. Rekoše mi, da ću dobro i 
ugodno probaviti ondje to inače dugočasno 
doba godine na selu, a ponajpače, ako se na- 
stanim u R... To me selo sjeti na prijatelja 
Lackovića, koji mi je pred dva tri mjeseca 
odande pisao, javljajući mi puno koješta i »do- 
sele neviđena i nečuvena« iz toga kraja. »To 


“ti je u svakom pogledu mali Pariz, bud po- 


mislio na lijepe žene, bud na društveni život, 
bud na imućnost, riječju — bud na što; ako 
ti je moguće, a ti nastoj svoje službene poslove 
amo prenijeti, nećeš se kajati«... Tako je 
glasio jedan stavak toga lista, koji sam već 
davno zaboravio, jer mi se oduševljenje prijana 
Lackovića nigda nije osobito sviđalo. Sad mi je 
ipak drago bilo, da ću nekog poznatoga tamo 
naći, pa mi se uz tu pomisao i razne uspomene 
na Lackovića probudile. Ako se ne varam, 
pisao mi je, da je u nekakovom željezničkom 

poslu ondje, te se nada, da će se posao po 
njega dobro dovršiti. Donekle me presenetilo, 
kad sam saznao, čim se sada opet bavi. On, 
negda poslanik na oba sabora, on, izabranik 
gospođa, općeći negda u najvišim kruzima, — 
nalazi se u slavonskom selu, za koje onda ni 
čuo ni znao nije, a nekmoli da bi ga nazivao 
»malim Parizom«... A nema tomu jedva deset 
godina! Onda, kad je došao iz Trsta, gdje je 
zastupao očevu trgovinu, sve je iznenadio: 
mlad, elegantne visoke prikaze, cvatućeg tijela, 
duhovitog lica, finog ponašanja, govoreći od- 
lično talijanski i francuski, — ukratko, imao 
je sva svojstva, koja i najviši krugovi poželjeti 
mogu. Niko ne htjede vjerovati, da je to sin 
žitnog trgovca Jandre Lackovića, onoga istoga 
starčića, koji je još uvijek išao po starinski 
obučen u onom vječnom prsluku sa okruglim, 
srebrenim gumbima. U velike poslove nije se 
stari Jandro baš puno razumio, al je imao ono 
bistro oko, pa je skoro uvijek pogodio, gdje će 
biti unosna posla. Od vajkada štedljiv, brojeći 
svaku nesetnu krajcaru, skucao on do pod 
konac svoga života kakovih 50.000 forinti. Nje- 
gov Pavel, kako ga je on najrađe zvao, bio od 
malih nogu u Trstu i bio: poslušan sin očev. 

»Ako budeš pametan, imaćeš za deset godina 
deset puta toliko, koliko ja imam!« svjetovao 


stari Jandro u zadnjem listu sina. Isti dan, kad 


je taj list stigao, stiže Pavlu i brzojavna vijest, 
da mu je otac naglo umro od kapi. I tako on 
ode iz Trsta, da sahrani staroga, u čvrstoj nadi, 
da će se što prije natrag povratiti. Nu prevario 
se. Dok je uredio očeve poslove, dok je posje- 
tio sve znance svoga oca, koji su poput staroga 
Jandre od malih trgovčića postali bogataši i 
koji su ga na glas, da je došao u domovinu, 
sa svih strana pozivali, — prođe i pol godine. 
Ona želja za Trstom i trgovinom svakim danom 
većma ohladnjivala, a čuvstvo, da je sada on 
gospodar priličnog imetka, svijesnost, da je 
rado viđan u svakom društvu, nesamo radi toga 
imetka, nego i radi sjajne svoje osobe, uzoholi 
Pavla u vlastitim očima, te mu dopisivanje 
s trgovačkim tvrtkama najednom tako omrznu, 
da je prekinuo sve trgovačke veze, U doticaju 
s prvim obiteljima uze se zanimati za politički 
život svoje domovine, koju je u Trstu malne 
posve zaboravio. Budući da mu je pokojni otac 
u svoj okolini bio dobra poznat, ponukaše ga, 
da primi mandat saborski, jer su znali, da će 
sin staroga Jandre bez napora biti izabran. On 

Privoli, — te nije prošla godina dana iza očeve 
smrti, sjedio on u saboru. Stari Jandro prekr- 
stio bi se u grobu, da je mogao saznati, na što 
mu se sin dao!... U prvi kraj shvatio Pavel 
svoju saborsku zadaću posve ozbiljno, te go- 
vorio dapače jedan govor o narodno-gospodar- 
stvenim stvarima, koji je, u polemici sa opo- 
zicijom, bio doduše pun finog humora, al po- 
zitivnoga nije ništa sadržavao, te naposljetku 
ostao bez onoga dojma, komu se je Pavel za- 
cijelo bio nadao. Taj mali neuspjeh brzo ga 
prođe, kad se je u glavnom gradu Ugarske iz- 
nenada upoznao i sprijateljio s nekoliko mladih 
aristokrata, te sada mjesto saborske dvorane 
Postane aristokratski klub, u kojem se je kar- 
talo, pilo i trošilo novca, glavno stjecište nje- 
gova rada. Pavel uvidi, da može i bez studija 
i govora prosjediti koji sat u saboru, a da mu 
to imenu ni najmanje nauditi neće; što više, 
on se kasnije stidio svojeg saborskog govora, 
jer mu se sad pričinio preveć demokratičan. 
Da po mogućnosti izbriše svoj plebejski iskon 
i što ravniji bude svojem novom društvu, uze 
obilno trošiti i potpisivati se »Latzkovych«. Da 
se ustali i uzdrži u krugu, u koji je dospio, po- 
misli Pavel, da bi — valjalo naći ženu si iz 

o RAK shoba Kao ba dodo 
aristokratskog sloja, kako bi time došao u 
srodstvo prvih obitelji. U to ime uze prebirati 
sva poznanstva, te od mnogih ljepotica, za koje 


je mislio, da potajno uzdišu za njime, zaustavi 


se na vremešnijoj barunici, koja se nije više 
odlikovala ljepotom, ali tim većma novcem. 
Računao je, da će ona biti posve sretna, ako 
njega, najmlađega i najljepšega saborskoga 
člana, salonskog junaka, odbornika u svim po- 
znatijim sportsmanskim društvima, uzme za 
muža, Ta namisao još ga većma ushiti, kad mu 
i aristokratski drugovi tu namjeru odobriše. 
Kako se činilo, nije ni barunica ništa proti 
tomu imala, kad joj izdaleka o tom natuknuše, 
a Pavel, u misli, da je sad na konju, ne htjede 
nipošto požuriti se sa svadbom, nego će još 
koje vrijeme kao neženja potratiti. Međuto za- 
prosi barunicu viši štopski časnik, koji je osim 
svoga odličnog čina i tu prednost pred Lacko 
vićem imao, da je svomu imenu dodao još 
»vitez od Silberthala«. Vijest o baruničinoj 
udaji nemalo je prenerazila Pavla, tim većma, 
što je pod zadnje vrijeme potratio silan novac, 
Sve na račun ženidbe. Sad je valjalo okaniti 
se pretjeranih troškova, te izdatke malko ste- 
gnuti, — nu od tog časa ne nađoše ga dosa- 

dašnji drugovi više onako zanimivim, kao 
dosad, te ih je sve rjeđe bilo vidjeti u njegovu 
društvu. Potrošiv prilično sav novac, uvidje 
Pavel, da je odigrao svoju ulogu. To ga boljelo, 
te on pod konac saborskog perioda uze opet 
zalaziti u sabornicu. Da si pridigne glas i ime, 
uze pomnije pratiti saborski rad i odluči opet 
zahvatiti riječju u debate. U predzadnjoj sje- 
dnici govorio govor i posvema se osramotio u 
vlastitoj stranci, ne znajući, što se je tri godine 
bez njega radilo i stvaralo. Kad se je saborski 


period dovršio, izišao je Pavel iz sabornice u < 


tvrdoj nadi, da će za tri četiri mjeseca opet u 
nju unići. Zanemaren u aristokratskom klubu, 
preduzeo je da će se sav posvetiti političkom i 
saborskom radu, kako bi se bar donekle uz- 
držao na površini, u koju je zabasao i s kojom 
mu se tako teško bilo dijeliti. Još se izbori i ne 
raspisaše, pohodi on svoj izborni kotar, u koji 
za cijele tri godine ni stupio nije, te se opet 
ponudi svojim štovanim izbornicima. Na dan 
izbora pođe Pavel na biralište s onim istim ne- 
izvjesnim čuvstvom kao i prije tri godine; baš 
ta neizvjesnost tješila ga donekle, sjetiv ga na 
tadašnji uspjeh. Nu kao što je onda s neiz- 
vjesnošću sjajno prošao, tako je danas propao. 

I tako mu se i ta nada izjalovi, a on osta 
ondje, gdje je pred četiri godine bio, — samo 
puno, puno niže: poštene trgovačke tvrtke 
očeve nestalo, nestalo očevih tisuća, nestalo 
njegovog vlastitog trgovačkog znanja i is- 
kustva... Nikad se Pavel nije tako ogledao 
po staroj drvenjari i ogromnoj žitnici pokojnog 
Jandre kao dan poslije izbora: svaku stvarcu 
prevrnuo, pod svaki krov zavirio, izmorio se 
i oznojio, pa se izvalio na starinski mekoslon, 
podav se posve čuvstvu i mislima, koje su le- 
timice hrlile ispred njegovih očiju, prikazujući 
mu razne prizore od zadnje četiri godine. Sad 
mu zveketali kartaški dukati u aristokratskom 
klubu, sad slušao zavodljive zvukove glazbe i 
upijao dah namirisane kose dražesnih grofinja 
i barunesa, a sad mu opet pištale u ušima ri- 
ječi kotarskog službenika, koji je već pro- 
muklim glasom jučer sazivao izbornike na gla- 
sovanje... To ga neugodno prenu, te digavši 
se uze knjižicu i sračuna sve, što mu je još 
preostalo, — pa sračunav i.stoku, i hranu, i: 
zgrade, i gotovinu, — pronađe, da mu je ostalo 
još kakovih deset tisuća forinti. Za Pavla ni 
mnogo, ni malo! Sve bi lako bilo, samo da mu 
je opet uljesti u kolotečinu prijašnje očeve 


79 


JOSIP KOZARAC 





trgovine, al je već unaprijed znao, da to neće 
tako lako ići. Nakon pogodišnjeg natezanja i 
pipanja uvidi napokon, da mu doduše otsvuda 
na upite odgovaraju, ali ga i — učtivo odbi- 
jaju. Svagdje je našao svoje mjesto već po- 
punjeno. Uze na svoju ruku voditi trgovinu, 
kušao šumom, marvom, šljivovicom, al svaki 
Put se prenaglio, htio naime ubrzo ustaliti se i 
dočepati novca, a to nije išlo. Tako je plivao 
tri godine, a da mu imetak ni padao ni rastao 
nije. 

Kako je još uvijek puno na svoju osobu 
držao i kako je bio fina ponašanja, a i pri- 
lične naobrazbe, bio je rado viđan u srednjem 
društvu, kojemu je dapače donekle i ton davao, 
a to tim laglje, jer su ga žene oduvijek nalazile 
zanimivim, a on je opet njima svu svoju do- 
kolicu posvećivao. 

Takova sam ga ostavio, kad sam ga prije če- 
tiri godine zadnji put vidio. Krenuv sada u 
R..., nemalo sam bio znatiželjan, kakva li ću 
ga naći, — je li za te četiri godine naprijed ili 
nazad krenuo. Poznajući njegovu napred- 
njačku, za novcem gramzeću trgovačku narav, 
nije bilo ni ono prvo isključeno, nu tišina, u 
kojoj se je ovo zadnje vrijeme reć bi izgubio, 

pa onda selo, u kojem se je taj čas nalazio, i 
onaj list koji je mirisao dahom »malog 
Pariza«, koji je disao mirisom ženskoga tijela, 
— sve to budilo u meni bojazan, da je Pavel 
pošao nizbrdice. 

A nijesam se ni prevario, — jer kad sam 
došao u R..., jedva spoznadoh prijana Lac- 
kovića, toliko se on u svemu promijenio. Ni 
sjene prijašnjeg lijepog čovjeka; posve pro- 
pao, te nijesam u prvi mah znao, da li mu je 
duh ili tijelo većma spljesnulo i zarđalo. 

— A što me gledaš tako? Zar ti se valjda ne 
sviđam više? Čekaj, braco moj! proživi ti među 
tim narodom koju godinu dana, pa ćeš vidjeti, 
kakav ćeš izgledati, — kao očupan paun, baš 
kao što sam i sam. 

Propitkujući jedan drugoga za ovo i ono, 
jedva se do ponoći izbrbljasmo. Pavel me 
častio svim mogućim slasticama, kao da smo u 
Italiji, a ne u Slavoniji. Vidio sam, da on nov- 
čano prilično dobro stoji, al tjelesno i duševno 
pao duboko. Lijepo ono negda i duhovito lice 
posivjelo i zašiljilo se, oči mu se crljeno po- 
mutile i nabrekle sa ono nekoliko rijetkih tre- 
ptavica; tjeme već ponešto oplešilo, dočim su 
sljepočice bile pokrivene kosom, pričešljanom 

prema sredini čela, kako se obično konjanički 
časnici češljaju .. . Svaki čas bi naprćio doljnju 
usnu nad gornju, pa me probadajućim iro- 
ničnim pogledom promatrao, sučući pri tom 
svoje na tanko zasukane brkove. Vidio sam, da 
ga je isisala raskalašenost, da mu je finije 
čuvstvo otupjelo. Mjesto prijašnjega toplog hu- 
mora, s kojeg ga je prije svako u prvi mah za- 
volio, sjeo mu i na lice i na jezik jedak sar- 
kazam, kojim nikoga nije poštedio. Razgovor 
mu bio nekakovo anatomično raščinjavanje do- 
tičnog predmeta, pri čem ja puno puta veliku 
oštroumnost odavao, no i ta je bila jalova, jer 
je osobito ljubio krivu logiku pravom prika- 
zati, i obratno. Ni sada mu se nije mogla poreći 
njegova darovitost, — ali je ta darovitost po- 
divljala, kao zanemaren cvijet. I glas mu se 
promijenio, te mu je govor bio nekako na voj- 
ničku, pun surove sile... Oduvijek je puno 
razgovarao, a govorio je o svem i svačem i to 
uvijek s nekom sigurnošću, kao da se uprav 
bavi dotičnim predmetom. Kad sam mu se 
jednom zadjeo u govor, odvrati mi osorno, kao 
da sam mu potčinjen ... Uvidjev, da mu je to 
slabost, nijesam više mario prigovarati mu, 
nego sam ga puštao, da se izgovori po miloj 

volji, jer takovi ljudi misle, da oni, koji šute, 
sve odobravaju, pa budu otvoreniji i po- 
vjerljiviji. 

— U zadnjem svom listu spomenuo si mi 
nešto od »nečuvenog i neviđenog« iz tog kraja; 
Etišto bi to moglo biti? Uopće, u tvom da- 
našnjem razgovoru ne nalazim onoga ushita, 
kojim ti je bilo zadnje pismo nadahnuto. 

— Čekaj! Ne ide to odjedanput; vidjećeš 
već, pa ako nijesi puritanac, mislim, da ćeš se 
i ti toga ushita naužiti, ako te uopće takova što 
može ushititi. Bože moj! što je moj prijašnji 
život spram ovoga; što su one velegrađanke 
spram tih Slavonkinja, — baš kao mjesec 
spram sunca! To ti se ne može u jedan sat, u 
jedan dan ispripovijedati, to valja sam do- 
živjeli! Pa ako si i prešao već granicu, u kojoj 
razbor stoji nad strastima i zabludama srca 
to je valjda još ipak toliko krvi.u tebi o... 
da će te bar zanimati, što drugoga ushićuje. ' 

— Žene su bile, otkako je svijeta, najzani- 
Mmiviji stvor, najljepša tajna za onoga, ko ih 
hoće odgonenuti.., I ja > — 

— Mani se toga; nit je to ikomu pošlo za 
rukom, niti će ikada poći. I mene je to negda 
zanimalo, kao i svakog naobraženog čovjeka, 

_ al sam se kanio, pa sad nastojim da 
budem bar dionikom onih tajna i uživanja, 
koje žene u sebi kriju. A da je Slavonkinju 
narav i preobilno u tom pogledu nadarila, A 
kusićeš za koji dan i sam. A sada laku noć! 
Hajde na počinak, danas još u Morfejev zagr- 
ljaj, a sutra, ako hoćeš, i u — Venerin! .. m 

1 Pavel se izvali na postelju i okrenu k zidu, 
a ja, pipajući po mračnom hodniku i mireći 
velikog crnog psa, da me ne razdere, polako se 
otšuljam kući... 


TI. 


Kad sam se sutradan digao, sipila vani kiša. 
Pogledam na prozor, a uokolo sve snuždeno 1 
turobno; sa krova pištala kiša bolno i mono- 
tono, nekako sasma drugačije od obijesnog 
rominjanja proljetnog dažda. Put i ulice već se 
pretvorile u glib, preko kojeg te samo visoke 
čizme prenesoše. Kuće, koliko sam ih u za 
dimljenom zraku razabrati mogao, bile su lijepe 
i čiste, bijelo okrečene, porazdaleko jedna od 
druge, a u svakom dvorištu bilo bud orahovo, 
bud dudovo stablo, sa kojih su slijetale od spa- 
vanja još polupijane kokoši. Zapregnute dje- 
“vojke u snježno-bijelim skutima i crljenom 

haljetku prolazile amo tamo, dovikujući jedna 
drugoj na prozor, i cirikajući se, kadgod bi 
se osklizle, da se je čulo po svem selu. 

Kako su mi sobe još posve u neredu bile, a 
ja ne osjećah prave volje za rad, uputim se 
k Pavlu, dok se u razgovoru malko ne saberem 
i otpočinem od duge vožnje. J 

Nađem ga, gdje s dalekozorom sjedi do pro- 
zora; na moj pozdrav jedva se obazreo na me. 

— Na, eto ti, osvjedoči se, da nijesam lagao; 
pogleđi der tamo prijeko... I pruži mi da- 
lekozor. Ja pogledam i vidim lijepu, plavo- 
kosu žensku na oknu. 

— Dakle što veliš? Noćas ti sanjam o njoj 
dražestan san; još sav u slasti te sanje dignem 
se i pogledam onamo — i gle ti đavolčeta, i 
ona cio dan amo gleda... Ako to nije srodnost 
duša, kako li se to već kaže — — — 

— Možda je i ona isti san sanjala — — — 

— Misliš li? uze Pavao vatrenije. Molim te, 
promotri samo te bujne grudi, ta obla ramena, 
te jedre, prkosne usnice, — gle! kako se pot- 
smjehava... Ja se sam sebi čudim, da te lje- 
pote nijesam prije spazio. Reklo mi se, da joj 
je tek petnaest godina, pa sam ju pregledao. 

— Nijesi sanjao o njoj — — — 

— Skoro da imaš pravo! Pa da je bajka, da 
ljudi više puta u snu vide svoju sudbinu — 
sreću ili propast. 

— Ti valjda nećeš spadati među te — — Ne 
znaš li, čija je? 

— Ph! Koliko sam čuo, ničija! Ja sam ti tu 
naišao na razred ljudskoga društva, kakva 
dosad nijesam nigdje u tolikom broju našao. 
Taj razred utisnuo se među seljaštvo i inteli- 
genciju kao klin, kao parasit, onoga prezirući, 
ovoga oponašajući, a obadva trujući... Na, 
eno ti ga vidiš! 

Iz gostione, nama preko puta, izađe čovjek 
u istrošenom odijelu, podvrnutih hlača, raz- 
drljenog izlizanog kaputa, i navrh čela po- 
dignutog, posve raspuzanog šešira, U lijevoj 
ruci nosio svežanj papira, a desnom udarao 
po njemu, dokazujući nešto seljacima, koji su 
išli oko njega. 

— Dakle, kako ti se sviđa? Sjajna figura, — 
samo mu još manjka batina u ruci i dva oruž- 
nika za njime... To joj je otac... Promotri 
ga dobro, jer na sutrašnjoj zabavi teško da 
ćeš ga spoznati. 

— Ne mogu zatajiti, da mi je razlika među 
nježnošću one ljepotice i propale prikaze ovoga 

čovjeka probudila neko sažalno čuvstvo, slično 
onomu jutarnjemu, kad spazih mokre kro- 
vove... . 

— Itotije jedan od plodova kulture, koja 
je onako iznenada među nas Hrvate banula. 
Nije ona došla postupice, rastući tako rekavši 
iz samih nas, nego je letimice nahrlila na nas. 
Mi ni ne znasmo, što je sve tori zašto je, je li 
probitačno po nas ili ne; mi je samo spopa- 
dosmo objeručke, zagrizosmo u nju, pa kako 
nije ona bila za nas zrela, niti mi za nju pri- 
pravni, tako ju neprobavljenu progutasmo i 
— prisjela nam. Sad su je jedni rada izbljuvati, 
drugi probaviti, a oboje je skopčano s nekom 
boli. Od te boli boluje dobra trećina našega . 
naroda... Tako ti je bilo i s ,njime — s Mar- 
tinom Božićem. Otac mu.bio imućan seljak 
krajišnik, pa htio pod svu dušu sina Martina 
pogospoditi. Nositi kaput mjesto kožuha, biti 
ma što, samo ne seljak, to je vršak želja našega 
prostoga svijeta. Za time je išao:i Martinov 
otac, ne pitajući, ima li Martin u tikvi i srcu 
ono, što je najpreče, da budeš bolji od drugoga. 
U Martina nije toga baš ni zere bilo, — al otac 
silom htio, da sin bude bolji od oca. Do dva- 
desete godine potezao se Martin po školskim 

klupama, obišao sve moguće škole, a od sveg 
»učenja« preostalo mu jedino čitanje i pisanje 
u glavi, — upravo toliko dosta, da bude danas 
stražar, sutra pisar, prekosutra poslužnik i t. d. 
Makar što, iješio se Martinov otac, samo kad 
ne mora zemlje orati i pluga kovati!... Kad 
već nigdje nijesu Martina trebali, bude zvo- 
narom u bližem selu; veli se, da ga je tamošnji 
načelnik, pravi bećar, sam pozvao, te ga već 
za mjesec dana sa svojom »nećakinjom« Nan- 
čikom oženio. | 

Zlobni jezici govore, da je Nančika već iza 
šestmjesečnoga braka poklonila Martinu žen- 
sko čedo, nu za sve to pogovaranje nije Martin 
puno mario, jer je njemu u načelnikovu domu 
dobro bilo. On je tim zadovoljniji bio, jer nje- 
gova žena nije od njega nikad zatražila, da se 
pobrine bud za nju, bud za dijete... 

— A to dijete, — pogleđi ona fina, pravilna 
usta, one mudre oči, jest, kako i sam vidiš, sva- 
komu sličnije negoli svome ocu Martinu Bo- 
žiću. Što se Nančike tiče, ona je u moralnom 
pogledu prava pravcata pola svoga muža. Neg- 
dašnja ljepota potucala se do tridesete svoje 
godine s časnicima i trgovcima, dok na- 
posljetku, još uvijek zavodljiva i kadra koga 

toga ugrijati, ne pade u načelnikovu kuću, te 
ga splete posve u svoje mreže. Dok je načelnik 
živio, dobro je bilo; dobro je bilo i koju godinu 
dana poslije njegove smrti, dok se nije potro- 
šilo, što je iza njega ostalo, — ali sad, sad! 
Vidio si ga! Nu neka ga, nije ga požaliti, ni pas 
neće za njim zalajati, — ali ona lutka na pro- 
zoru, kud će ta, hoće li stazom djedova ili 
otaca, naprijed ili natrag? 

— Dandanas sve veli: naprijed! 

— Da, naprijed! Al naprijed viče i zapo- 
vjednik polu izvježbanih četa, koje ga čas dva 
slušaju, da se u najkritičnijem času širom 
raspu. Naprijed! veli i mnogi poduzetan duh 
sa puno dobre volje, ali s malo inteligencije, 
dok se naposljetku sam ne zakopa u ruševine 
svoga poduzeća... Naprijed! kani i onaj dra- 
žesni stvor na prozoru, — a gdje su joj uslovi 
za taj »naprijed«? 

— Tako je to, živu istinu govoriš, priša moj. 
Naprijed! rekao je i Pavao Lacković, kad je 
zabasao u sabor i u aristokratski klub, al taj 
naprijed bio je nenaravan, pa se izmetnuo u 
natrag. Jest, treba pregnuti naprijed, ali po 
pravoj stazi i k pravoj meti: ne preskakivati, 
ne preveć visoko letjeti... Da je Pavao Lacko- 

vić poslije smrti svoga oca ostao u Trstu i 
rekao: naprijed, tad bi mu se zbilja ta riječ i 
obistinila, jer je za taj naprijed bio. put već 
priređen. 

— Ti kao da kaniš meni lekcije deveti —— 

— Očuvaj, Bože! ja sam samo htio tvoje 
primjere potkrijepiti novim dokazima. - 

— Kakav je to dokaz vis A vis meni! Ja ne 
znam, što se meni može prigovoriti; ja sam 
čovjek neovisan, stojim na svojim nogama, ne 
moram se u nikojem pogledu pred nikim sti: 
djeti... Shvaćam švoju' dobu, te se prema 
tomu i ravnam. 

— Veliku si riječ kazao, skoj Shvatiti 
svoje doba! Neću ni mrve otkidati tvojim du- 
ševnim sposobnostima, ali shvatiti svoju dobu 
jeste najveće, što se od ljudskog duha zahti- 
jevati može... Baš time, što mnogi misle, da 
shvaćaju svoju dobu, nastali su silni nespo- 
razumci u ljudskom društvu današnjega vijeka, 
koji nesporazumci sad u ovom, sad u onom 
opasnom obliku izbijaju na površinu svjetskog 
društva, rađajući sad duševnim, sad materi- 
jalnim krizama. S tih nesporazumaka nastale 
su one teške rane na ljudskom društvu, koje 
jedan na drugome otkriva, koje se bujnim: bo- 

jama i potresnim riječima rišu, kojima se 
divnom oštroumnošću traže uzroci, — a još 
nikoga nema, koji se ne bi plašio snažnom 
rukom tomu zlu na kraj stati. A što da rečem 
tek o našoj domovini! Kudgod dođeš, svud se 
raspravljaju velika politička i narodno-gospo- 
darstvena pitanja, kako da se pridigne ovo ili 
ono, kako da se pomogne ubogomu i jadnomu 
narodu... U toj vici jednaki su svi: počevši 
od đaka do sveučilišnih profesora, t. j. svi vide 
zlo, svi ga ističu, al nijedan ne zna pomoći, a 
i kako bi, kad je lakše kritizovati nego dati se 
na mučno proučavanje stvari... Svuda riječi, 
i ništa nego prazne, sjajne riječi. Taj nesretni 
jezik, taj laži-rodoljub, taj najveći neprijatelj 
sviju malenih naroda... Sve smo na jeziku, i 
učeni, i radini, i požrtvovni, i jaki, i samo- 
stalni, i štogod hoćeš! Prazno isticanje, lažno 
rodoljublje bez čina, to je naš zlosretni hašiš, 
kojim obmamljujemo i sebe i druge, pod kojim 
nevidljivo ali sigurno izgiba onaj pravi patri- 
otizam, nehinjena požrtvovnost, bez kojih 
ništa, ni malog ni velikog postalo nije... 
Pavao se je namrštio. Vidio sam, da mu moje 
riječi nijesu ugodne; s jedne strane volio je on 
veliku riječ voditi, a ne slušateljem biti, a 

s druge strane čini se da je našao i svoju sliku 
u mojima riječima. Pri koncu uzeo on sa štro- 
potom puniti lulu i prosijavati duhan, da me 
samo što prije sustavi u razgovoru. 


— Na, eno ti još jednoga! pokaza mi Pavao 
na čovjeka, što se vozio na lijepa tri konja... 
I taj je rekao: naprijed, i taj nosi zlatni lanac 
i baršunaste hlače, i taj voli, kad mu se duboko 
klanjaju, — ko da nigda nije vidio suda i sud- 
benih zatvora. Vidi ga samo, kako se krotko 
i ponizno klanja, a ovamo je tigar, ne tigar, 
već prosta hijena. 


— Čini se, da se ne gledaš s njime dobro — 


— Čemu da se ja s njim dobro gledam, — 
kao da meni imponiraju njegove zelene na- 
nogvice! To ti je tobožnji šurjak Martina Bo- 
žića, živi nevjenčano s Nančikinom sestrom, a 
tamo negdje u Primorju ostavio ženu i djecu. 
Došao amo gol i bos, radio dužicu kao i drugi 
Kranjac, najprije za drugoga, a onda za se; 
krao hrastove, stekao par novčića, bio zatvaran 
i udaran, pa eno ga, sad je ipak kod jedne od 
najvećih šumsko-trgovačkih tvrtka. Što je bio, 
to on više ne misli, on samo sanja, što će biti, 
— naime Joško Lipovac, šumski trgovac en 

gros; a ja s moje strane dodajem na tu posjet- 
nicu: lopov en gros et en detail. 

Pavao bio u svom elementu; nabacivao se 
riječima, kao da korbačem udara po psu. Nikad 
ga nijesam čuo, da kogagod hvali ili pripoznaje; 
tuđe mane na svijetlo iznašati, griskim pri- 
mjedbama svačije ime popratiti, u tom je on 
bio delija. 

Uto zazvoni poldne, a ja se spremim na po- 
lazak. 

— Sve bi bilo dobro, samo da čovjek ne 
mora svaki dan jesti, isprati me Pavao, — 
pravo prokletstvo. 

— Malo zlo, od kojeg ljudi napraviše veliku 
nevolju. 

— Ako se ne bi više vidjeli, nemoj zabora- 
viti na sutrašnju zabavu, pruži mi Pavao na 
rastanku ruku, nasmjehnuv se onim zagonet- 
nim posmijehom, koji ima veliku moć na 
žene... 


HI. 


Sutradan oko osme navečer odem u glavnu 
gostionu na urečenu zabavu, Svijetli prozori, 
osobiti neki miris, žurba i dovikivanje, bijahu 
prvi vidljivi i nevidljivi znaci, da se tu zbiva 

nešta izvanredna. Razumije se, da bez plesa 
nema ni u R... zabave, pa se u to ime uredila 
velika družinska soba. Kraj sveg pranja i pro- 
zračivanja zaudaralo po rakiji i friškom kre- 
čenju, te po onom prosjačkom zadahu, koji se 
od vajkada upio u zidove. Uokolo bila plesa- 
ona, opletena bršljanom, te urešena najrazno- 
likijim slikama, skupljenima po svem selu, U 
jednom kutu raspuhala se ogromna peć od iz- 
dubljenih zelenih opeka, a u drugom bio smje- 
šten »melodion«, na kojem su svi redom okre- 
tali, — nu buduć da se nijedan od okretača 
nije razumio u glazbu, to se rijetko kada moglo 
razabrati, svira li se valčik, četvorka ili što 
drugo. Samo neka plačljiva mrtvačka korač- 
nica mogla se od vremena do vremena dobro 
raspoznati. Kad sam ja došao, bila već plesa- 
ona puna općinstva. Iznenadilo me donekle, 
kad sam u tom zabitom šumskom selu spazio 
toliko bogatstvo i ures: sve to sjalo, blistalo i 
šuštalo... Prijan Lacković bio je tu; oholim, 
vještim kretanjem šuljao se od jedne hrpe do 
druge, klanjajući se osobitom elegancijom, 
kakovu samo ženskari posjeduju. U ukusnom 
odijelu, gipka tijela, lakog držanja, posjedovao 
je on još uvijek mladenačku pristalost, ponaj- 

pače, kada si ga iz daljega motrio. Sa sviju 
strana duboko mu se klanjalo, te se već u prvi 
mah vidjelo, da je on tu prva osoba, da ga 
svačije oko prati. Prije nego ću otići k njemu, 
razgledim se po društvu, koje se je sastojalo 
iz pojedinih, izoliranih hrpa, od kojih je jedna 
za drugu slabo marila. Kraj svega žamora i 
okretanja opažala se neka hladna ukočenost, 
neko promatranje preko leđa, uzvisivanje vla- 
stite osobe. Nedaleko »melodiona« stajala dva 
mlada učitelja u dugačkim, ponešto izlizanim 
crnim kaputima; jedan je neprestance nakretao 
dugačkim vratom, namještajući tijesni ovrat- 
nik, dočim je drugi raširenima prstima zabadao 
u veliku, u vis stršeću kosu, Do njih stajalo 
nekoliko šumskih poslovođa u šarenom koc- 
kastom odijelu, sa zlatnim prstenjem na hra- 
pavim popucalim rukama, a po bijelom kolo- 
baru oko zatiljka i ušiju vidjelo se, da su se 
tik prije pol sata ošišali. Posve u kutu sjedila 
mirno, jedva koju riječ govoreći, tri četiri in- 
teligentna čovjeka, a sudeći po smjernim po- 
gledima, kojima su ih oni u kockastom odijelu 
od časa do časa pogledali, bili su to šefovi ve- 
likih šumskih tvrtka, većim dijelom Bečlije i 
Francuzi, i 

Sredinom sobe koracala važno dva čovjeka, 
razlažući si živahni razgovor rukama. Jedan, 
u baršunastom engleskom odijelu sa debelim 
zlatnim lancem, posve nizak, košćunast, sa du- 
boko utonulima, veoma živahnima očima, koje 
su se na svijetlu crljeno krijesile; sa iskočitom 
doljnjom čeljusti, koju je obrubila kratka 
brada, skrivajući suho, žuto-crno lice. Gentle- 
mansko odijelo i zlatan ures nikako nije pri- 
stajao ukočenoj kretnji toga čovjeka. Onaj 
drugi bio je puno viši i plećatiji, debele glave, 
jaka opaljena vrata, koji se je neugodno od- 
bijao od bijelog ovratnika; kratka i šćetinasta 
kosa kao da nikako nije htjela stajati, kako ju 
je posjednik njezin večeras naravnati i prigla- 
diti htio. Širok nos i nepravilna usta sa crnima 
prednjima zubima lišavali toga čovjeka već u 
prvi mah svake inteligencije i značajnosti. To 
je bio Martin Božić, a ono drugo Joško 
Lipovac. 

"— Ja ću se tomu načelniku već osvetiti, da 
će pamtiti, ko je Martin Božić! Što njega brige, 
što ja radim! Piše on kotaru, da ja bunim 
narod, da pravim molbenice, da izmamljujem 
od svijeta novaca i koješta... Pa što to njega 
ide, — valjda smije svako raditi što hoće... 

Sutra ću ti čitati, već sam sastavio dopis za 
novine, izgrdio sam ih sve skupa, i načelnika, i 
bilježnika, i pretstojnika... Valaj će se grepsti 
za ušima, kada budu čitali. 

— Gleđi, umetni i suca kakogod unutra — — 

— Nemaj brige! svima ću ja zasoliti... Htio 
sam već i onoga, al neću, — eno ga, cijelu večer 
sjedi kod Sofije. 

Taj neimenovani bio je po svoj prilici Pavao, 
jer kako sam kašnje doznao, ženske, s kojima 
se je zabavljao, bile su žena i kći (u kojoj sam 
spoznao ljepoticu s prozora) Božićeva i mi- 
losnica Lipovčeva, koju su familijarno zvali: 
tetka Eva. Oči cijeloga društva bile najviše 
uprte u njih, po svoj prilici radi toga, jer je 
Lacković sjedio do Sofije, živahno se s njome 
razgovarajući, ne mareći ni najmanje za mater 
i tetku joj, koje su kao za se potanko proma- 
trale društvo i marljivo si šaptale u uho. Žena 
Božićeva, ili gospođa Nančika, kako su je na 
selu zvali, već je ocvala, te se samo po doljnjem 
dijelu obličja i po pravilnom profilu moglo 
vidjeti, da je negda lijepa bila. Uslijed prijaš- 
njeg šminkanja bilo joj lice jako nabrano, 
s crljenima mrljama; oči obarala dolje, kao da 
je u zabuni, htijući se time valjda čednom i 


Kozarac: Sab. djela. Sv. ILA 97 7 


JOSIP KOZARAC 


dobrostivom pokazati; prikrojeno odijelo za- 
starjele boje posve dolikovalo njenoj osobi. 
Usuprot sestra joj Eva bila obučena u svijetlo- 
žutu opravu, koja samo da nije popucala na 
debeloj joj tjelesini. Mogla je biti u tridesetpetoj 
godini, nu predebela, pa joj se fine crte i sva 
ljepota izgubila u salu. Neprestano se smijala 
na sestrine primjedbe, te je pri tom očima 
sasma zažmirila, a usta širom otvorila, poka+ 
zujući niz bijelih, širokih zubi... Na oko 
hladne i mirne, sjedile su njih dvije uistinu 
kano na iglama, drhćući od veselja, što je Pa- 
vao u njihovu društvu; akoprem su nepres- 
tance razgovarale i akoprem su bile obrnute, 
nije im nijedna Lackovićeva i Sofijina riječ 
izmakla... 

Promatrajući nadalje društvo, sustavim se i 
na ženskoj, sjedećoj posve za se u kutu. U prvi 
mah sam ju pregledao; sad opazim, da je to 
impozantna, mlada žena, u crnoj opravi, du- 
boko izrezanoj na grudima, s ružicom u zaga- 
sitoj kosi, ljenivog pogleda, slabo mareći za 
društvo i zabavu. Bila je to učiteljka u R.... 
i bliža rođakinja Božićeve obitelji. Iznenadilo 
me upravo, da sama samcata sjedi i da joj 
ostalo društvo jako malo pažnje posvećuje, 

obratno moglo biti... 

Napokon oglasiše, da ples počinje. Otvorio 
ga je pako Pavao sa Sofijom, proletjev s njome 
kao vihar pokraj mene, glasno me pozdravlja- 
jući. Sofija bila dražesno djevojče, pravi ru- 
žičin pupoljak. Obrazi joj okrugli, rumeni, 
glatko zaobljeni, oči velike, tamno-zelenkaste, 
sad gledale djetinjom naivnošću, a sad se ko 
u čudu upirale u te, da joj je svaka faceta bli- 
stala sad modrim, sad zelenim metaličnim 
sjajem. Obučena u ružičastu, laganu opravu; 
prepletenu bršljanom  posrebrenih listova, 
igrala je oduševljeno s onim nevinim, čeznu- 
ćim posmijehom oko uzdignute gornje usne, 
koji je bio kadar i stara, uvenuta srca uzbur- 
kati. Kako je igrala tako, tako joj je 
debela, dugačka pletenica skakala po stroj- 
nima plećima. Cijelo društvo motrilo nju i 
Pavla, koji joj je i za plesanja neprestance pri- 
povijedao. Mladim učiteljima iskrivljivalo se 
lice od duševne boli; teškom mukom uspjelo 
im kadgod ugrabiti ju za koji ples, — al i tad 
im sav trud bio uzaludan, jer nekako smrznu- 
tim licem i riječju odgovarala im ona na nji- 
hova laskanja... Kako li joj se lice razvedri, 

kad opet pade u Pavlov naručaj; kako joj tad _- 


preleti jedva vidljiv posmijeh, kao da su oni 
stari znanci... 

I tako se sva ta zabava sastojala jedino u 
plesu; a sviralo se i plesalo sve u jagmu, te 
izgledalo, da je taj ples rabota, a ne zabava. 
Tako se bar dalo suditi po onome teškome 
znoju, po mokrim ovratnicima i zasopljenim 
zdvojnim licima. Nije tu smetala ni teška spa- 
rina, ni oštra prašina, štono se je poput pomr- 
čine bibala oko petrolejskih svijetala, grizla oči 
i pluća. 

Kad su se plesači napokon ipak umorili, a 
poslužnici jedva mogli naslužiti žedna grla 
pićem, tad istom poče društvo oživljivati. Uzelo 
se pretrkivati s ove strane na onu, dovikivati 
si i kucati čašama i nazdravljati, riječju: svako 
htio pokazati, da je veoma zadovoljan sa za- 
bavom, Gospođa Nančika odvraćala svaki po- 
zdrav mladih ljudi s nekim slatko poniznim 
posmijehom, po kojem je i neznalica mogao 
razabrati, da ona ima kćer za udaju. 

Oko polnoći razišlo se društvo po nuskrajnim 
dvjema sobicama, da založi i okrijepi se; 
Pavao me pretstavi Božićevoj obitelji, te me 
smjestiše u svoj krug i to do učiteljice Marije, 

koja me je toliko svojom samoćom zanimala. 
Pavao sjedi do Sofije, slabo mareći za ostalo 
društvo. Božić i Lipovac naručili slastice i 
vina, natakali meni i Pavlu. Tetka Eva nahru- 
pila na slastice, koje su samo iščezavale u nje- 
nim širokim ustima. Dočim je amo neumorno 


u se trpala, nije se opet mogla dosta nabrisati 


maramom, koja joj je neprestance bila na 
ustima, Gospođa Božićka nije ni jela ni pila, 
ona je samo bacala stidljive poglede sad na 
moju, sad na Pavlovu stranu. 


Moja susjedica sveudilj mučala, katkad samo 
nemaran pogled bacila amo, tamo; neka sitost, 
prelazeći u dosadu, sjedila na njenom punom, 
ponešto opuznulom licu one prozirno žute- 
ljive, veoma nježne boje, kakova se rijetko 
nalazi. Veoma lijepe, tanko svedene obrvice sa 
sitnima, sjajnima očima, koje su od časa do 
časa žmirućke i raskošno pogledavale, neki 
oholi mir u izrazu i držanju, sve to budilo 
motrioca na svakojake misli o njoj. 


— Ja se, gospođice, nijesam nadao naći 
ovdje toli sjajnog društva, okrenem se k njoj. 


— Rada bih znala, koja vas je strana toga 
društva toliko zanijela, da ga nazivljete sjaj- 

nim. — Govor joj bio trom, ali siguran, glas 
dubok, nečist. 

— Sveukupna slika proizvela je barem u 
meni taj dojam, odvratim zatečen i nepripra- 
van na onakav upit. 

— I krijesnica je sjajna — izdaleka, no ko 
je rad da je pobliže vidi, pa se sagne, da ju 
uzme u ruke, nerijetko se zbude, da je od 
gnjusobe brže bolje baci... 

— Ja sam jedino htio reći, da se nijesam 
ni pukomu vanjskomu sjaju nadao, ne mi- 
sleći na potanju analizu toga društva, Čovjeku 
nekako godi, kad dođe iz grada u ovakovu 
zabit, pa nađe sebi slične ljude. 
= — Io toj tobožnjoj sličnosti dalo bi se puno 
koješta govoriti. Rezultat, čini se, da ne bi baš 
u prilog ispao ovoj zabiti, kako izvoljeste naše 
selo nazvati. 

— Iz naših razilazećih se mnijenja morao 
bih zaključiti, da u tom društvu ima neka bitna 
točka, koje ja dosad još nijesam spazio. 
— I meni se čini. Nu budete li dulje vre- 
mena ovdje, mislim, da će vam se odgaliti 
tajna, te ćemo biti istoga mnijenja. 

— Ne bih li ja već unaprijed smio znati, 
u čemu se sastoji ta tajna točka? 

Marija se za čas zamisli, ne promijeniv pri 
tom ni najmanje svog ravnodušnog izraza na 
licu. 

— Kako bih vam i rekla! To se ne može 

jednom riječju označiti, to je i opisati veoma 
teško; to se mora vidjeti, doživjeti... Onako 
nešto kao: ako dvojica čine isto, nije jedno 
te isto... Nekakovo oponašanje, trzanje za 
višim nego što jest. 
. Marijin govor bio je doduše naravan, od srca, 
— nu govorila je bez topline, bacajući u zrak 
mrtve riječi, ne dajući im nikakove vrijednosti. 
Cijela njena prikaza, njezino držanje i govor, 
kojim je i sebe i okolicu omalovažala, budilo 
sve većma moju izvjedljivost. Nu u misli, da 
nije dobre volje, ili da sam joj dosadan, pre- 
stanem ju ispitkivati, te se okrenem k društvu, 
koje je pozorno slušalo nekakovu pretjeranu 
Lackovićevu pripovijest. On je za našim stolom 
bio suverenim gospodarom. Kad je on govorio 
sa Sofijom, onda je ostalo društvo kao na 
zapovijed tiše govorilo, da ga ne buni. A kad 
bi on uzeo društvu što pripovijedati, onda je 
cijela rodbina — izuzev Mariju: — pokorno 
u njega zjala, prateći svaku njegovu riječ 
posmijehom, gdje je i gdje nije trebalo. | 

Najednom se on diže, izvadi zlatnu uru i 
reče, da mora otići. Taj nagli odlazak nemalo 
prenerazio Božićeve, što im se je jasno na 
licu čitalo. Pokušaše ga suzdržati, nu on od- 
lučno odbi. Pozva i mene, a ja mu se drage 
volje pridružih. Rekav još Mariji, da mi je 
dužna razjašnjenje u onoj stvari, a ona, da 
je uvijek pripravna sa mnom onaj govor nasta- 
viti, pruži mi ruku, i mi ostavismo društvo i 
zabavu. Božićevi i Lipovčevi svi ustali i otpra- 
tili nas do vrata, a Sofijino oko kao da se 
suzom zacaklilo... Kod drugih stolova napi- 
jalo se, a pomalo već i pjevalo. Moj Pavao, 
akoprem sa svima poznat, ne okrenu se baš 
nikomu, što je gospođu Božićku uvelike za- 
dovoljilo. 

— Ostao bih još, ali nijesam mogao onih 
starih trabanta podnijeti, reče mi Pavao, kad 
smo izašli u tamnu, vlažnu noć. 

Ja sam mu posve vjerovao. 

— Hodi, ako hoćeš, k meni malo, pozove 
me Pavao. 


Pogledam nešto napram njegovom stanu, a 
tamo svi prozori sjajno rasvijetljeni. 
— Što je to? zapitam ga. 

— Valjda imam gostiju — odgovori u pol 
meni nepojmive šale. . 

Došav u hodnik Pavlova stana, začujem 
unutri hihot, smijeh i vrisku, što me je nemalo 
začudilo. Ušav u toplu, mirisavu sobu, ne opa- 
Zih u prvi mah nikoga, dočim su svjetiljke 
samo slabo svijetlile u polutminu. 

— Hajde, traži ih! reče mi Pavao, nategnu 
fitilje svjetiljkama, da su sobe iznova zasjale. 
Uto poskakaše iza postelje, iza ormara, peći 
itd. četiri — ja ne znam, kako bih ih bolje 
nazvao nego: huriske — lijepe, čiste djevojke, 
bijelo-crveno obučene, cirikajući i gurkajući 
se oko nas, da sam se jedva snašao u halabuci. 

— A što nas gledaš ko lipov krst! Hi-hi-hi, 
ha-ha-ha! gurnuše jedna drugu na me. 

— A sad, priša, da ti ih pretstavim, stade 
Pavao porugljivo-dostojanstveno između njih 
i mene: — Ovo ti je Katica, zasada madame 
Lacković, — pokazav mi na najljepšu i naj- 
stasitiju od sviju. Ovo je Anka, ovo Tena — 
čije ste sada? 

— Brige tebe, čije smo! Ako hoćeš, i tvoje, 
hi-ha-ha! 

— Dakle — logično, ako hoćeš, i tvoje, 
obrnu se Pavao k meni. Kako ti se inače svi- 

đaju? To je živa vatra, čuvaj se, da se ne 
opečeš... 

— Sve je moguće; za tu vatru nema osigu- 
ravajućeg društva. 

— A šta ti toliko mudruješ? Reci, koja ti se 
najbolje sviđa, pa gotov poso, rekoše mi dvije 
odjedanput. 

.— A sad, cure, kuhajte čaj! zapovjedi Pavao, 

— Hajde, Ana, kuhaj! 

— A, hoću baš! Ja sam malo prvo kuhala, 
sad nek kuha Tena, njezin je red. 

— Ako ćeš ti sa mnom da piješ iz jedne 
čaše, onda ću ja kuhati, reče mi Tena. 

.— Pa hoću... 

Po stolu bilo isprevaljivano nekoliko šolja i 
čaša, iz kojih se već pilo. Bilo tu smokava, 
mandala, slatkiša i tako dalje. 

— A gdje si ti tako dugo? zapita Katica 
Pavla. Jesi li ti meni kazao, da ćeš doći naj- 
kašnje u jedanaest sati, a sad je već pol jedan! 
No, no, čuvaj me se, — pazim ja dobro na te. 

— Izgrdi ga pošteno, Katice, danas je čitav 
dan gledao na Sofiju... 

— A što se ti tako stidiš, kao da si došao 
od kaluđera, sjede mi Anka na krilo, ogrliv me 
kao sestra brata. Vidjela sam te jutros, kad si 

gledao na prozor, Hajde, pa ćemo sutra na- 
večer k tebi doći, al moraš nam pripraviti čaja 
i kolačića... Je li ti pravo, a? Je li, da je! 
Hej, cure, sutra ćemo u sobu »numera finfe«, 
da nijeste falilel... 

Pod brojem petim bile su zbilja moje sobe: 
i to su one već znale... 

Pavao je vidio, da sam još uvijek u čudu 
s cijeloga toga prizora, pa mi reče njemački, 
da je to nešto posve obično u R..., dapače u 
svoj Posavini. Reče mi, da to još nije ništa, jer 
je danas radnji dan; svetkom da one dovedu 
i gusle sa sobom, da se tu igra kolo, pjeva, 
pije i — bude svašta... 

Dok mi razgovarali, oponašale njih dvije 
naš njemački razgovor — »hander — honder 
— plunder« —, gestikulirajući rukama, da 
nijesam znao, bih li se smijao ili ljutio... A 
one oponašale nas gracijozno i ozbiljno ko 
mudraci, da naposljetku prasnu u goropadan 
smijeh. 

Za toga se i čaj skuhao, a one ga natakale 
i sladile, otsipavale i srkale s nekim pozna- 
vanjem, kao da im je svagdanja hrana. 

Uto neko pokuca na vrata, 

— Anko, Anice! — čuo se glas izvana. 

— Ko je? — skočiše djevojke na prozor. 

— Ja, tvoja mama. Hajde kući, eno došli 
Ivančevi u prosidbu. 

— Pa neka ih, ja ne idem sada kući — 

— A da što ću im kazati, 

— Ma štogod... Baš ako hoćeš i to, da ga 
neću... Baš ću ja njima za volju čak u treće 
selo odavde. 


— Pozdravi ih, prijo, pa im reci, nek u ko- 
rizmu u naše selo u svatove dođu!... zahiho- 
taše djevojke. 

I tako mati ode, da otpremi snuboke, koji 
su iz trećeg sela došli zaprositi kćer joj, a ona 
neće ni da čuje o udaji... One tri rugale joj 
se, oponašajući obred kod vjenčanja, opo- 
našajući zatim trudnu ženu, pa onda majku 
s plačućim djetetom na ruci, — pa su licem i 
mrgođenjem izražavale, kako im se te slike 
gađe, kako im je udaja nesnosna i omražena... 
Usuprot izvađao Pavao nijemim slikama pusto- 
pašni život djevojački, a one đipale od veselja 
i smijeha nad njegovom gestikulacijom, te nato 
i same odigraše nekoliko takovih slika, — ali 


ne oponašanjem, nego živom, istinskom 


igrom... 

Kad su se nađipale i nacirikale, uzeše pred 
samu zoru piti razne likere, ter nešto ma- 
murne, nešto omamljene slatkim pićem, ote- 
turaše već za bijela dana kućama svojim... 


IV. 


Ustavši sutradan oko desete, pođem na zrak, 
da se razbistrim i razgalim. Basajući ljenivo 
po blatnoj ulici, dođem napokon do lijepe, 
jednokatne zgrade i spazim na oknu poznato 
mi lice, koje mi kimaše na pozdrav; bila to 
učiteljka Marija. Ponudi me, da ju posjetim, 
na što sam ja uprav radosno pristao. Ušav 
k njoj, nađem se u svijetloj, ljupkoj sobici, 
kako ju samo žene za se urediti i okititi znadu; 
iz svake stvarce čitalo se: »Tu ja živim i gos- 
podarim po miloj svojoj voljici«, 

— Vama se sinoćnje društvo veoma mililo, 
pa ga ipak onako rano ostaviste, započe ona. 


— Ja, istinu govoreći, nijesam ni sam znao, 
zašto sam otišao; tako, pošao sam za prija- 
teljem Lackovićem. 

— Po svoj prilici bilo je kod njega ugodnije 
zabave — — Oprostite, ne mislim vas ni vri- 

jeđati, niti vam spočitavati ... Jeste li već dugo 
sprijateljeni s Lackovićem? 

— Tako — iz mlađe dobe; vama je sigurno 
još nepoznat — — 

— One! Ja ga poznam već četiri godine, — 
zar vam nije ni riječi spomenuo? 

'— Ni riječi, gospođice. 

— Ne drži valjda više vrijednim — — — 

— Više2... Zar je negda držao? 

— Držao baš kao sada do moje rođakinje 
Sofije. Takovu sam istu večer i ja pred četiri 
godine u O..., nedalekom selu odavde, gdje 
sam tada učiteljkom bila, s njime doživjela... 
Ali što vam znam i pripovijedati o tom, jedna 
od svagdanjih pripovijesti o »izgubljenoj ov- 
Čici«, 

— Takovom iskrenošću rijetko ko govori; 


makar i svagdanja pripovijest, iz vaših usta | 


biće vrijedno čuti je, meni tim vrednije, što 
će po svoj prilici i po gdjekoju crtu moga pri- 
jatelja razbistriti, jer to je četvrta godina, što 
ga nijesam vidio, a nađoh ga ovdje posve 
drugim čovjekom nego što je bio. 

— Kad baš hoćete, pripovijedaću vam, jer će 
vam ta moja povijest donekle odgovoriti i na 
ono pitanje, o kojem smo sinoć započeli. Samo 

vas molim, ako bi vam bila dosadna, a vi me 
prekinite, gdjegod vas bude volja, jer nema 
veće muke nego slušati tuđu dosadnu pripo- 
vijest... A sad čujte! Kad sam svršila pučku 
školu, rekoše mojemu ocu, da sam bistra, da 
bih mogla biti učiteljkom. Nu otac moj bio 
siromah, te me nije mogao dati o svom trošku 
na daljnju naobrazbu. Ne znam na čiju pre- 
poruku ishodiše mi potporu, te me otpraviše u 
Zagreb. Napredovala sam izvrsno, na čemu su 
mi mnogi kivni bili, te rekoše, da je mojim 
sjajnim svjedodžbama uzrok moja sjajna lje- 
pota, kakova sam tada bila... Opazila sam 
dobro, da mnogo oko o meni zapinje, nu moje 
zapelo samo za jednim, — vi poznate našeg 
pjesnika X., ili bar pjesme mu? Meni ih je 
spjevao — ne da se hvališem time, no dičiću 
se, dok sam živa... Kad sam dovršila nauke, 
imenuju me učiteljkom, a on osta još godinu 
dana na sveučilištu. Meni nudili sva veća 
mjesta i trgovišta na izbor, nu ja htjedoh u 
svoj rodni kraj i tako me zapade selo O. Re- 
koše mi, da me ne razumiju, kako mogu za- 
bitno seoce pretpostaviti gradu i varoši, gdje 
bih mogla dostojniju i ljepšu ulogu igrati. Na- 
ravski, da ja opet nijesam njih razumjela, — 

za me bo nije bilo razlike među selom i 
gradom, jer moj svijet bješe u meni. Jedno 
njegovo pismo, koje bi mi seoski pandur onako 
nehajno kroz prozor bacio, bilo meni vrednije 
negoli svi gradovi. On se je žurio, da svrši is- 
pite, da dobije mjesto, pa da ma uzme. U 
svakom pismu pisao mi o toj »službi i kruhu«, 
čega ja nikako nijesam mogla razumjeti; ja 
sam samo za njegovom ljubavi gramzila, sve 
ostalo bilo za me bez značenja i života. Kakav 
kruh, kakva eksistencija za mlado, bujno dje- 
vojče!... Uto dođoše poklade, pa me ono ne- 
koliko znanaca povuče i proti mojoj volji na 
jednu pokladnu zabavu... Što ću vam otezati, 
bila je ista kao i sinoćnja, samo što sam tada 
ja igrala sinoćnju ulogu gospođice Sofije... 
Ja ga do one večeri nijesam ni poznavala; 
samo jednom sam ga vidjela, kad je proletio 
na vilovitu konju vješto sjedeći, pravilno se 
njišući u žutom, novom sedlu... Kad je stupio 
u plesnu dvoranu, promjeri oholim svojim 
pogledom općinstvo, pa dođe ravno k meni. 
Bio je onakav, kakav je i sada, samo puno 
svježiji, puno mlađi. Cijele zabave nije se 
maknuo od mene; već te prve večeri bila sam 
njegova, posve njegova. Kako je to došlo, to 

vam ne znam reći, samo to znam, da ga ni- 
jesam nikad ljubila. Svojim prkosnim pogle- 
dom, drskim ponašanjem porazio me, pre- 
vrnuo i zamutio moja čuvstva, da sam bila 
kao u vrtoglavici, Ja nijesam ni sama sebi vje- 
rovala, da sam njegova; bilo mi je kao jakoj 
tvrđavi, na koju je neprijatelj iznenada na- 
hrupio i bez borbe osvojio... Uostalom nije 
se ni čuditi, kad se pomisli na dvadesetgodišnju 
djevojku, koja je plivala u ljubavi, u kojoj je 
sve gorjelo i ključalo, te u onim ognjevitim, 
bjesomučnim trenucima stiskala na grudi 
hladan papir — pisma svoga, idealima nadah- 
nutoga ljubavnika!... Otada nijesam više ra- 
zumjela ni pisama ni pjesama moga pjesnika; 
na njegove listove, pune boli i plača, jedva 
da sam suhoparno odgovarala... Ja sam se 
gubila u zagrljajima gospodina Lackovića. Oj! 
to vam je bio život! Prijašnju duševnu raskoš 
zamijenila sada tjelesna; u toj raskoši nijesam 
marila za ništa. Moj stališ, moja čast, to su za 
me bili irelevantni pojmovi. Nit sam pitala 
za uzroke, nit za posljedice svoga djelovanja, 
nit sam pitala Lackovića, zašto me ljubi, niti 
dokle će me ljubiti?... Tako to potrajalo tri 
mjeseca, Uto mi stigne od pjesnika brzojav, 


Kozarac: Sub. djela. S. ILA 773 8 


JOSIP KOZARAC 


da 'je dobio dekret, te da naskoro polazi na 
određeno mjesto; da će se navrnuti i k meni, 
da se glede ženidbe dogovorimo. Ta vijest nit 
me je zbunila, nit razveselila, — ja sam ud 
samo gorko, gorko nasmijala... 

I on je zbilja došao! Siromah čovjek, malo 
da nije pamet izgubio, kad me je našao u 
promijenjenu, pokvarenu. Kleknuo je preda 
me, molio i zaklinjao, — a ja mu samo mogoh. 
reći: — Ne mogu, brate dragi, ne mogu! A bila 
sam pri tom hladna kao led, kao da ga nigda 
ni poznavala nijesam, — samo mukotrpan po- 
smijeh stezao mi srce, gušio grlo. dra 

I tako ga teškom mukom odbijem! Da sam 
rekla samo jednu riječ, bila bih valjda i danas 
njegova, al ja nijesam te riječi izreći mogla, 
jer sam bila oduvijek preveć iskrena ć.. 

Ja ovamo njegova svetinja, njegov ideal, a 
ovamo obeščašćena, bez traga prijašnje njež- 
nosti, pa da ga idem varati, da budem njegova 
žena, koji o meni samo dobro misli, koji .me 
drži anđelom nad anđele! ... Kakav bi to život 
bio, kad bi za mjesec ili godinu dana u nje- 
govom srcu iznikla sumnja, odurnost naprama 
meni; kad bi me pozvao na račun, što sam ga 


prevarila u njegovim najsvetijim čuvstvima, 


114 








PROLETARCI ' 
mm 
kad bi me zdvojan i strven bacio ipod svoga 
krova!... 

Toliko sam imala smilovanja, da poštedim 
i njega i sebe, jer je ta bol sigurno stoput veća 
i strašnija od one ljubavne boljetice, koju je 
pretrpio on, odbijen od mene i klečeći pred 
mojim nogama... Tako sam činila, jer tako 
mi je svijest i duša moja govorila... 

Moj pjesnik ode, a gospodin Lacković ne 
dođe više, niti ne zapita više za me. Čula sam, 
gdje je tad govorio, da ne može čuti za ime 
»suparnik«, da se je prevario u meni, jer je 
mislio, da je on moja prva ljubav... To je 
bio samo izgovor, uistinu pak bio je on mene 
već sit, te je samo gledao priliku, da me se 
riješi... Prevario se je u meni, nije trebao ni- 
kakve prilike, mogao je jednostavno reći: 
>S Bogom, neću da znam više za te«, i ja ne 
bih ni riječi prigovorila, jer kako rekoh, lju- 
bila ga nijesam nikada, pa za čim bih žalila! 
On je meni bio ono, što nevještu jahaču krasan 
konj. Tome krasnom konju za volju izvrgava 
se on pogibelji života, samo da sjedi na njem. 
On je doduše u strahu, da će ga lijepi konj 
zbaciti, al on neće ni da misli na to... Uto 
Plemeniti konj zbilja zbaci nevješta jahača, — 

on doduše ni ne zaplače, akoprem bi morao 
plakati, jako plakati, — al zato izgubi svaku 
ljubav i naklonost naprama lijepome konjicu, 
kojega od tog časa i promatra istim čuvstvom, 
kao i najprostije kljuse. To vam je ukratko 
moja povijest, nu za vas će biti zanimivije 
posljedice moga »pada«, jer te su u tijesnom 
savezu s onim, što sam sinoć imala tumačiti. 
»Finije« društvo, kako se ono samo ovuda rado 
nazivlje, isključilo me otada kao nedostojnu 
zato, što nijesam za pjesnika pošla, a gospo- 
dina Lackovića nijesam, kako rekoše, mogla 
dobiti. Uklanjaju mi se, držeći me nepoštenom 
i nevrijednom svoga društva, dočim odnošaj 
Lipovčev s milosnicom mu Evom drže posve 
poštenim, besprikornim. Jest, ja sam izgubila 
djevojačku čast, ja sam sagriješila; ali zato 
nijesam veća grješnica, nijesam manje poštena 
od njih, koji se upravo ponose svojim laži- 
poštenjem... . 

Marijino žuteljivo lice tek se rumenilo, bolje 
rekući oživjelo, oko zasjalo, — nikakove druge 
promjene na njoj, kao da nije o sebi pripo- 
vijedala. 

— Vi, gospodine moj, sudeći po vašem mu- 
čanju, kao da me žalite. Molim vas, nemojte 

me žaliti, jer nit je moja nakana bila u vama 
to čuvstvo probuditi, niti je uopće ijedna žena, 
koja je, kako se kaže, stranputice zašla, vri- 
jedna sažaljenja. Što je žena u pogledu svoje 
časti počinila, počinila je to tako samosvijesno 
i promišljeno, da ne pripoznaje osim sebe 
nikoga za suca, Zar je iko dužan davati račun 
o svom potrošenom imetku? Žensko poštenje 
je takav imetak, — samo žalibog mnoge od 
nas tek prekasno uvide, da je taj imetak zbilja 
velik, nenaknadiv, — al za gubitkom samim ne 
žali nijedna... 

— Sporediv, gospođice, ta dva slučaja, 
naime vaš i Lipovčev, pa ponašanje slavon- 
skoga društva naprama vama i njemu, — 
čovjek zbilja ne zna, bi li to nazvao kulturnim 
napretkom ili nazatkom. 

— Ni jedno, ni drugo; nego je to puko opo- 
našanje kulturnoga napretka, lažno igranje 
gospodstva. To je intermezzo u napredovanju 
kulture, koji više naginje nazatku negoli na- 
pretku. To je lažikultura, kao i ono laži- 
poštenje. Taj oponašajući stališ nosi u sebi 
klicu društvene bolesti, koja po njemu kao po 
medijumu prelazi i zaražuje ostale još netak- 
nute slojeve, naime seljaštvo i višu inteligent- 


117 


JOSIP KOZARAC 


niju klasu. Jeste li vidjeli po našim selima 
među kućama, pokrivenima starom trskom i 
daskom, i takovih, koje su pokrivene novim 
crijepom? Takove se kuće izdaleka čine lijepe 
i milovidnije od onih starih daščara, te putnik 
pomisli: to selo ide k boljku, napreduje. One 
tobože nove kuće jesu one iste stare, koje 
su bile malo prvo rogozom pokrivene, — samo 
što im je nov krov postavljen, — težak krov 
od crijepa, pod kojim će se nagnjili već stupovi 
prije strovaliti negoli oni, laganim rogozom 
pokriveni. Eto, to vam je prava slika toga to- 
božnjega napretka, toga oponašanja. To opo- 
našanje mnogima zbilja pođe donekle za 
rukom, dapače i bljesnu nenadanim sjajem, 
— al ne za dugo, a onda ih sakrije još dublja 
tmina. Nijesu bo došli postepeno svojim radom 
i zaslugom do tog sjaja, nego slučajno, slije- 
pom srećom, pa nepripravni ne znaju se 
održati na postignutoj visini. Slični su naglo 
navaljenom kamenu na brijeg, koga nijesu 
znali čvrsto smjestiti, nego tiskajući ga sve 
više i više, omakne im se i skotrlja se na 
drugu stranu brijega još puno dublje. I tako 
na taj način životare, otimlju se, padaju i dižu 
se, napokon degeneriraju, postajući čovječan- 

stvu na trh i nevolju. Vi ste i jučer vidjeli takav 
jedan meteor, koji je nenadano bljesnuo i 
opsjao obitelj Božićevu — — 

— Gospođicu Sofiju? Mislite li, da taj me- 
teor neće dugo sjati, da će postati žrtvom o 
prijatelja? 

— Žrtvom će neko biti, nu ko: on ili dd 
to je još pitanje. 

— Tako? Ne razumijem, kako bi on mogao 
biti žrtvom? 

— A zašto ne? Ta čovjek može biti žrtvom 
na tisuću načina. Lacković već je jednom 
svoju žrtvu doprinio, kadno je visoko poletio 
za barunicom, — zašto ne bi još jednom — 
zagazio nisko? Pitanje i to: što će ko od njih 
imati žrtvovati, i čija će žrtva biti teža, njezina 
ili njegova? 

Uto neko pokuca na vrata. Marija hrlo skoči 
i izađe van; mora da je po hodu raspoznala, 
ko je. Akoprem su prigušeno govorili, razu- 
mio sam ipak muški glas: 

— A ko je to kod tebe? Makar ti meni stoput 
kazala, da si samo moja i ničija više, ja ipak 
neću, da iko dolazi k tebi, Ja tebi ne vjerujem. 

Nato se odmakoše od vrata, te daljeg. raz- 
govora ne mogoh razumjeti. 


119 


JOSIP KOZARAC 





Marija uđe unutra, te uzdahnuv sjede opet 
pokraj mene, ustaviv me, kad je vidjela, da 
ju kanim ostaviti. 

— Zašto idete? Ostanite. Mislite li, da u 
višem, elegantnom svijetu nema takih prizora? 
Ima ih još više, samo što taj svijet razumije 
bolje pretvarati se, kao što i umije ružno lice 
lijepim naličiti. I to je jedan od uzroka, s kojih 
mi nije nikada taj viši stališ prirastao srcu, 
zato sam i pobjegla na selo, tražeći u njem 
narav i istinu. Ako se uopće mogu nazvati ne- 
sretnom, onda je jedino to uzrokom mojoj 
nesreći. Iskrena, kakova jesam, nigda se ni- 
jesam mogla prilagoditi onomu višemu sloju, 
gdje se govori i izražava svoja čuvstva stalnim 
formulama, propisanima ljudskim društvom, 
gdje znanje i neznanje tih formula odlučuje, 
da li si naobražen ili ne, A toga iskren i istinit 
čovjek ne može podnijeti, — a takova sam 
vam ja, — puka, gola istina, a te dandanas ne 
vole. Znam, da ta iskrenost skriva u sebi još 
mnogo poludivlje, prvobitnoj naravi preveć 
blizo čuvstvo, koje se ne da u sklad svesti sa 
današnjim vijekom i njegovom kulturom... 
No vidite, to je baš ono, da ni škola, ni nauka 
nije kadra u jedan mah od prostog čovjeka 

stvoriti materijal, kakav napredniji narodi i sa 
manje školskih godina proizvađaju. Da se to 
postigne, treba da generacije prokuhaju ono, 
što se dandanas sve uči, pa istom druga i treća 
generacija biće možda kadra ustaliti se u 
onom, za čim se teži, t. j. za onom plemenšti- 
nom duha i srca, koja mora biti prirođena, a 
ne, kao što nama, početnicima, urinuta, silom 
nametnuta... Razumijem ja sada dobro, zašto 
su me htjeli namjestiti u gradu ili varoši; oni 
su imali lijepu namjeru, da poludivlju voćku 
oplemene, nu sve da sam ih poslušala, ko zna, 
da li i tamo ne bi prvobitna divljaka istjerala 
mladicu, koja bi onu ucijepljenu, plemenitu 
grančicu prestigla i ugušila, — baš kao i ovdje 
na selu — — — 

Taj čas uđe naglo lijep, rumen mladić u ze- 
lenom šumskom odijelu, te pogledav me mrko 
stupi energično k Mariji, te obujmiv ju snažno 
oko pasa odvuče ju u drugu sobu... To je bio 
onaj isti muškarac, štono je čas prije govorio 
s Marijom na vratima, a sudeći po onima ri- 
ječima, punima ljubomora, bio je to njezin 
ljubavnik... Meni ne preosta ino, nego do- 
viknuti Mariji »s Bogom« i otići, otkle sam 
idošao... 

— Što, zar već p6 dana! No ja sam ti lijep 
momak! glasio. je Pavlov odgovor, kad sam 
ga jednog dana oko jedanaeste ure probudio. 
Nato skoči iz postelje, prođe nekoliko puta po 
sobi, pjevajući poznate arije talijanskih opera 
i bečkih opereta, zatim zovne slugu, izdere se 
dva tri puta na njega, te ne znajući što bi mu 
zapovjedio, istjera ga van. Nato se uze oblačiti, 
te porazbaca jedno s drugim u takav nered, 
kao da si na vašaru. Vidio sam, da bira ljepša 
odijela, od kojih je imao silu Božju. Motreći 
ga, kako se čisti i namješta, sretoše nam se 
pogledi. 

— Tebi kao da se nešto na čudo daje, misliš 
li, da čovjek na selu nije čovjek... I tu živi 
svijet, kao i u gradu... nemoj ti opet Bog 
zna što misliti i kombinirati... 

— Očuvaj Bože! Ima i tu ljepotica, radi 
kojih će se svako veoma rado malko ljepše 
obući! Valja priznati, Sofija je divno djevojče; 
ja sam bio iznenađen, kad sam ju vidio... 

— Zar ne? Ja zbilja nijesam skoro vidio za- 
mamnijega tijela; ona svježost, onaj miris, koji 
te omamljuje, kad do nje sjediš... Pavao 

stao preda me, trzajući se svim tijelom, kako 
bi mi što živahnije predočio dojam Sofijine 
ljepote. — Ja se samo čudim, da ti možeš tako 
hladno o njoj govoriti. 

Pa uz geste ljubavnog zagrljaja zapjeva 
napokon gromovito: »Ti moraš, dušo, moja 
bit!«... 

Jedva on dopjeva, uđe dječarac (sav upla- 
šen Lackovićevom vikom) i predade nam 
svakom po pisamce, 

Gospodin Božić, »posebnik u R...«, pozivlje 
nas za sutra u nedjelju na prijateljski objed! ... 
Dok sam ja tim pozivom donekle iznenađen 
bio, to se je Pavla, kako sam po razvedrenom 
mu licu suditi mogao, pozivnica ugodno doj- 
mila; zabrbljao se i dva tri puta pročitao, kao 
da nešta skrivena u njoj traži. 


 — >0n se časti«... »nas vele cijenjene«... 
»da iskažemo tu čast i sreću«... »i bilježi se 
sa. osobitim štovanjem«... — tako lamao i 


klicao Pavao, sarkastičnim glasom čitajući po- 


jedine riječi sa pozivnice. 


— Misliš li, da se odazovemo pozivu? za- 
pitam ga. Za moju osobu bar čini mi se taj 
poziv malko preran. 

— Toliko soli valjda imaš, da vidiš, kud sve 
to šiba. 

— Baš zato, što je uzrok tomu pozivu tako 
jasan, zavisi od nas, hoćemo li mu dodati 
možda — »tamne posljedice«... 

— Ja idem, a ti kako znaš, požuri se Pavao. 
Čovjek mora živjeti, dok se živjeti dade. 

— Tvoj san kao da se u javi nastavlja, 

Pavao smiješeći se zanijeka glavom, te 
obijesno zapjeva: »Za jedan časak radosti«, 
pa otpjevav taj stih, manu rukom povrh glave, 
kao da će reći: a onda s Bogom! ... 

Nijesam bio ni u najmanjoj dvojbi, što misli 
time kazati, — ono isto, što je negda rekao i 
Mariji i mnogima drugima... 

No s druge strane činilo mi se da njegova 
razigranost, njegove vanredno tople rijeći, kad 
govori o Sofiji, ne mogu proistjecati iz puke, 
opore strasti, nego da niču iz nježnijega čuv- 


stva, koje je mlado, neiskusno djevojče u 


njemu pokrenulo, Bog zna, možda ima još 
koja iskra u rascrvanom i začađalom njego- 
vom srcu, jer nije ništa neobična, da ovakovi 
preživjeli ženskari, koji su znali izmaći fino 
spletenim mrežama iskusnih i previjanih žena, 
naposljetku upanu pod čarobitu moć naivnih 

djevica, s kojima su se mislili samo za čas 
poigrati. A djevojčice u prvoj mladosti kadre 
su takove uvehle prkonjice obuzdati i zaslije- 
piti, jer im u čistoći svoje duše nešto nuđaju, 
što su takovi ljudi davno već zaboravili, te 
misle, da su naišli na nešto nova, izvanredna. 


= — -— a S == _— == = > -_ 


Sutradan dođe Pavao k meni, veselo rogo- 
boreći i nekako izdaleka natucajući, da valjda 
neću počiniti tu budalaštinu, pa se ne odazvati 
Božićevu pozivu. Čovjek da ne smije prezirati 
od sebe nižih staleža, jer da ondje ni ne može 
nikakova napretka biti, gdje se jedni od drugih 
tuđe i odbijaju. Da nije onaj patriota, koji čita 
i drži koje hrvatske novine (Pavao nije uosta- 
lom ni toga činio), nego da čovjek mora u 
svagdanji život posegnuti, te osobom i živom 
riječju prednjačiti, ako zbilja misli koristiti 
svomu narodu... 

Nijesam znao, u kakovu je savezu taj izljev 
patriotizma s Božićevim pozivom, nu znao 
sam, da se Pavao rado ističe s takovim velikim 
riječima, da si pribavi neko počitanje kod 
osoba, koje ga još ne poznaju. U ovom pako 
slučaju činilo se da mi je htio prikriti svoje 
misli i pokazati, da on ne ide k Božiću baš 

poradi: Sofije, nego iz tobožnjih društvenih 
razloga... Obukao se šareno kao leptir, te 
raznim bojama, počam od bijele pa do crljene, 
znao vješto prikriti i zasjeniti mane izgrušanog 
obraza, — tako da je na oko izgledao posve 
pristao i ljepušast. 

Kad je dvanaesta odbila, krenemo k Boži- 
ćevima. Bilo kišovito i hladno, te se obučem u 
čvrsto zimsko odijelo, kao da ću u lov, a ne 
u goste. Pavao mi reče, da posve pravo imam, 
što se čuvam od nevremena, nu naslada, kojom 
me je promatrao, izdala ga, te sam dobro 


spazio, kako uživa, što se pokraj mene, prosto" 


obučenog, on tim većma svojim elegantnim 
odijelom ističe, dapače mnogo mlađi od mene 
izgleđe. : 

Kad smo ušli k Božićevima, izleti pred nas 


on sa Lipovcem, klanjajući nam se duboko, 


sa onom zabunom i uzvrpoljenjem, koje je i 
na nas prešlo, te nijesmo ni sami znali, kamo 
da se okrenemo. G. Božić trčao pred nama, 
pokorno sagnut i pruženom desnicom po- 


navljao neprestance: »Molim, izvolite! Molim, 
izvolitel« Kroz otvorena vrata prve sobe uvede: 


nas u drugu. Sa starinskog kožnatog naslo- 


njača digne nam se u susret Sofija, učiteljica 

Marija i Eva Lipovčeva, Pavao klanjao se ga- 
lantno na sve strane; Sofiju oblio tih rumen, 
na licu joj titrao stidljiv pošmijeh i ono slatko, 
nevino iznenađenje, koje mlade djevojke ne 
mogu zatajati, makar i htjele. Tetka Eva 
stajala ukočeno, oborenih očiju, više žmireći 
nego gledajući; jedina Marija pokroči k meni, 
te mi energično pruži ruku. Kad smo se smje- 
stili, nasta za kratak čas tišina, te je isti Lac- 
ković bio u neprilici, kako da zapodjene raz- 
govor. Međutim se g. Božić nadvirivao na 
prozor, tužeći se na kišu i zlo vrijeme, i da se 
ne sjeća, da je ikoje godine put tako rđav bio 
kao sada. Lipovac mu je sve to važnim kima- 
njem glave posvjedočavao.., Uto Pavao uze 
pripovijedati nekakovu šalu, a tih je on znao 
silu Božju, koja je tetku Evu toliko zanijela, 
da je svaki čas prasnula u brizgajući smijeh... 

Međuto zveketalo u drugoj sobi posuđe, a 
gospođa Nančika, krijući se od nas, unašala i 
namještala tanjire i žlice. Tetka Eva i Božić 
odoše, da joj pomognu; Lipovac pripovijedao 
meni i Mariji nešto o šumi i o šumskom poslu, 
dočim-se Lacković odbio od nas, zabavljajući 
Se jedino sa Sofijom. Sofija nije danas više 
bila ono napol razvijeno djevojče, kao neki 

dan na zabavi, nego izrasla djevojka, obučena 
u posve novu tamno-modru haljinu, koja je 
svojim tijesnim krojem još većma istakla 
strojan i pravilan uzrast njenog tijela. Bujna 
uščešljana kosa uzvisivala joj ljepotu, dajući 
joj oblik osamnaestgodišnje potpuno razvijene 
djevojke, čemu je također mnogo doprinijela 
laka bljedoća lica i neka ozbiljnost pogleda. 
U razgovoru s Pavlom mijenjala joj se nepre- 
stance boja lica, nestalan pogled sad plaho 
treptao, sad se stidljivo dolje obarao. 

Dok je iz Sofije tiho sijevala mladenačka, 
poput rose razblažujuća svježost, to je iz spo- 
kojnog Marijinog lica disalo raskošje, žeglo 
pripicajuće slavonsko sunce, od kojeg je sanula 
i sitna travka i drevni hrast. Ja nijesam znao, 
što da promatram na njoj, — ili onu prozirnu, 
žutkastu bjelinu punog vrata, na kojem se je 
vidjela i najtanja vlas crne joj kose, ili one 
sitne blisukave zube pod crljenim punim us- 


nama, ili one oble bijele prste i do lakta golu, i 


punu ruku, koja je čudnom ljepotom otsijevala 
sa crne joj oprave. Baciv se udobno u sjedalo, 
tipkala je nemarno po prebačenom lijevom 
koljenu... Na Lipovčevo pripovijedanje na- 
smijala se višeput raskošnim smijehom, komu 

nijesam mogao naći uzroka; mora da su se 
druge misli njenom dušom protkivale, daleke 
od Lipovčeva govora... 


Uto stupi Božić na otvorena vrata, te nas 
razrogačenima rukama pozove, da izvolimo 
k objedu. Pavao povede Sofiju ispod ruke, što 
je nevještoj djevojci krv u lice natjeralo. Tetka 
Eva stajala navrh stola, te nam prstom po- 
kazivala, kamo će koji sjesti; razumije se, da 
su Pavao i Sofija sjedili jedno do drugoga... 

Stol bio natrpan raznim jelom i pićem, 
poredanim bez finijeg ukusa; do starinskog 
posuđa i debelih srebrenih žlica bila prosta 
staklena solenica i nakrnjena boca s vinom. 
Isti neukus vladao po cijeloj kući; do velikih 
svetačkih slika u širokim, pozlaćenim okvi- 
rima bile poredane proste šarene sličice sa 
seoskog sajma; do starih, crnih ormara pru- 
žale se debele postelje od svijetlog jasenovog 
drveta sa bijelima, seoskima pokrovcima. Po- 
svuda neko oponašanje većeg gospodstva nego 
što je moguće bilo. 

Kod stola služila gospođa Božić sva crljena 
i usplahirena, pocrljeniv još većma, kad joj 
se pogled sukobio s Lackovićevim. 


Kozarac: Sab, djela. S. ILA = 729 , 

Bezbroj jela redao se bez kraja i konca; za 
običnom juhom i prasetinom dolazile najukus- 
nije začinke i slastice; uopće, rasipnost, koje 
si čovjek — ako nije Slavonac — jedva pret- 
staviti može. Nije čudo, da u toj blagoslovljenoj 
zemlji, u kojoj rodi najizvrsnije vino i voće, u 
kojoj dozrijevaju sve žitarice i stoljetni hra- 
stovi, kakovih više nema pod nebom; u toj 
zemlji, gdje je narav još uvijek kadra svojim 
divljim proizvodima pol godine čovjeka pre- 
hraniti, a da ni ne zakopa motikom, — u toj 
zemlji nema bogata čovjeka! Jer kraj sveg toga 
prirodnog bogatstva neumjereni i rasipni Sla- 
vonac više pojede i popije, nego što mu je i 
posao i priroda kadra nasmagati.. 

Pavao se sveđer bavio sa Sofijom, + ne mareći 
puno za ostalo društvo. Sofija se više puta 
upravo djetinjasto i neuljudno ponašala, manj- 
kala joj posve još društvena uglađenost, koja 
zna i ružnije čeljade poljepšati i nekim čarom 
napuniti, a gdje manjka, tu nema ni one više, 
duševne ljepote. Prenavljala se i prokšeno za- 

“novijetala ocu i materi, da joj donesu sad ovo 
sad ono, rasrdiv se svaki čas, kad joj štogod 
ne bi bilo po ćudi. Takovu razmaženu roditelji 
ju još milovati i ljubili... 

Objed se otegao do četvrte ure; poslije jela 
donese Božić pet boca šampanjca, koji se je 
dobrano udomaćio u R..., otkada Francuzi 
tuda šumu rade. Hladovita, slatka reskost fran- 
cuskog vina razbuja nam ubrzo maštu i ra- 
zigra dosad zavezane jezike. Sve četiri žene po- 
žudno srkale iskreće se kapljice... Kad su se 
prve čaše ispraznile, ustade gospodin Božić, 
obrne se na obje strane stola, da svrati pozor- 
nost na se, te nazdravi zdravicu »svojim vele 
cijenjenim gostima, koji su se udostojali iska- 
zati mu čast pod njegovim siromašnim, nu 
vazda gostoljubivim krovom; on da živi u 
slatkoj nadi, dapače uvjerenju, da će ga kao 
danas, tako i ubuduće uvelike usrećiti. . .« 


Iza njega nazdravi Lacković slavonskim lje- 
poticama, prešav pri tom naglim pogledom 
preko Marije, a zaustaviv ga na Sofiji... On je 
dosta dugo govorio svojim krepkim glasom, 
zaodijevajući prazne iraze u blistavu formu, 
koja za čas uspaljuje, ali bez dojma prolazi.. 
Njegova zdravica bila dakako silnim oduševlje- 
njem primljena, a sudeći po blaženom trep- 
tanju očiju, bila je najzadovoljnija s njome 
— gospođa Nančika... 

Poslije tih zdravica razriješilo se društvo, te 
se sad svaki smjestio i zabavljao, kako je naj- 
bolje znao; Božić i Lipovac, Eva i sestra joj, 
Sofija i Pavao, ja i Marija, — stvorismo iz 
jednog društva četiri. 

— Vi ste se po svoj prilici već ponešto snašli 
u ovdašnjoj društvenoj atmosferi... Htjela 
sam vas upozoriti na pripovijest g. Lipovca o 
onom hrastu, koji je vanjštinom svojom us- 
hitio i trgovca i radnika; nu kad ga izbližega 
promotriše, opaziše, da neće baš sve onako 
biti, kako im se izdaleka pričinilo... A kad 
ga uzeše sjeći, sruši se on prije reda, raspadnu 
se sav i rasprhnu u crljenoj truleži, koja ga je 
upravo do kore probila... I taj hrast, koji je 
jedva još vegetirao, zavarao je trgovca uto- 
liko, te je mislio, da ima uzor-stablo pred 
sobom... Razumijete li me? 

— Razumijem od početka do kraja, gospo- 
đice! Već sam se osvjedočio, da je slavonsko 
društvo živa slika toga hrasta, 

— Pa što mislite, zar se može od takovih 
na oko lijepih, nu skroz trulih stabala odgojiti 
zdrava, mlada šuma: nadobudno potomstvo? .. 

I nas dvoje nastavismo taj razgovor, a Ma- 
rija bila neiscrpiva u risanju toga društva; 

svakom riječju odavala veliku svoju darovitost 
i oštro oko motrioca. 

— Ja vam, gospodine, kažem, da su ružne 
žene sretnije nego lijepe; poznam puno tako- 
vih, govorila gospođa Nančika Pavlu. Je li, 
Marija, da je tako? i obrnu se nato k nama. 

— O tom je teško pravu riječ kazati; nu 
svakako se mora priznati, da je lijepo tijelo 
oduvijek bilo nekom žeravicom, nekim poti- 
calom ljubavi, te je možda uvijek prije po- 
stiglo svoju svrhu negoli ružno tijelo. S druge 
strane opet je ljubav samoj sebi svrha, te ne 
dovodi svaki put onomu cilju, koji je mno- 
gima preči od ljubavi same. Tako ja mislim, 
reče Marija, 

— Gospođica ima posve pravo, od puke 
ljubavi nema niko kakove koristi! dometnu 
Pavao zlobno, ni ne obrnuv se od Sofije. 

— Ja ne znam, što gospodin Lacković pod 
tom korišću razumijeva. Samo sebičnjaci traže 
svuda svoju korist, pa valjda i u ljubavi. Meni 
je bar ljubav jedan od najznamenitijih pojava 
u ljudskom životu, neka bolest, koju svako 
propatiti mora. Ljubav je ženi ljestva, kojom 
ubire Evinu jabuku; istom kad tu jabuku 
ubere, otvore joj se vrata života; sve dosele 

bio joj je svijet obmana i opsjena; tek nakon 
toga kadra je ona zaviriti u svoje i u srce 0s- 
taloga svijeta... Taj zdravi pogled, to pozna- 
vanje svijeta, čini se da je kod ružnih žena raz- 
vijenije nego kod lijepih, — što je posve po 
prirodnom zakonu, jer u naravi vlada ravno- 
vjesje; što je na jednom mjestu uskratila, to 
je na drugom nadomjestila. I u tom se eto 
sastoji sreća ružnijih žena, a nesreća mladih, 
preko noć procvalih ljepotica, dovrši Marija. 

— Gospođica govori kao iz knjige; po svoj 
prilici, da je sama iskusila ovo, što je rekla. 
Čovjek ne bi mislio, da takove romantične 
osobe, kao ona — — 

— Hahaha! Promašili ste, gospodine Lac- 
koviću. Romantika je davno iščezla iz mojih 
prsa, ona jedino može obmanuti i oduševlja- 
vati čista i nepokvarena srca a la Lacković... 
Tako glasio tihi, ali snažni odgovor Marijin 
Lackoviću. ' 

Osim nas troje jedva je ko i razumio taj 
mali dvoboj, jer nit ko pisnu amo, niti tamo. 
Pavao se je osjećao donekle pobijeđenim, on 
je rado ujedao drugog, al tim teže podnašao 
tuđe udarce. Uze glasnije razgovarati sa Sofi- 
jom, tobože, da ne mari za Marijine riječi; 

njega je sigurno boljelo, da ga ona i sada ne 


nalazi neodoljivim, da ne drhće na svaku nje- 
govu riječ, — a on je sve dosad zastalno držao, 
da ona još uvijek tiho uzdiše za njime... To- 
liko se on držao neodoljivim kod žena. Sa oso- 
bama, na koje nije mogao uplivati, nije rado 
općio, izbjegavao ih, tražeći samo one, kojima 
je bio kumirom. Posve se prikučio k Sofiji, 
koja. se je sva žarila od blaženstva i ushita. 
Na Pavlove proračunane nasrtaje dvoumnog 
značenja isprvice zatreptale-joj treptavice, srce 
joj stisnula sramežljiva tjeskoba, ostala bez- 
riječna; nu s vremenom oslobodilo ju Lacko- 
vićevo laskanje, zagledala mu izrazito u oči, 
zahtijevajući tim pogledom sve to više njegove 
naklonosti i ljubavi. Njegove vinom ugrijane 
riječi o ljubavi, o snatrenju i čežnji jednoga 
bića za drugim, o slasti zagrljaja i poljubaca, 
otvarale njoj novi svijet pred mladom dušom, 
draškale joj maštu, te je ona naposljetku groz- 
ničavo čezla za svakom njegovom riječi. Ma 
da i nije svega razumjela, što joj je on govorio, 
ona je gutala svaku njegovu riječcu, sva nje- 
zina duša utopila se u njegovo sivo jastrebovo 
oko; njoj sve slađe i milije bivalo uz njega, 
držeći ga za više, odabranije biće... 

Božić i Lipovac sa svojima nježnijima po- 
lama, koje su se rastapale od milinja, odu u 
drugu sobu, da mogu slobodnije govoriti. Go- 
vorili o nekom bogatašu, koji je pred dvadeset 
i pet godina bio prostim radnikom u šumi, a 
danas je milijunaš. 


— To je, vidiš, ono, što ja uvijek kažem: 
krasti treba; poštenim načinom niko se nije 
obogatio, jedino lopovlukom, dokazivaše Li- 
povac vatreno, da su mu oči sjale kao žera- 
vice. Nato uze tišim glasom računati i dođe na- 
pokon do zaključka, da će za deset godina 
imati kakovih 60.000 forinti, 


— Samo ako ostane tako kao dosada, a mi- 
slim, da hoće, jer moj Bečlija ne može biti 
bez mene. 


Uto se polako vratiše opet u našu sobu, šap- 
ćući nam, da je tetka Eva zaspala za stolom, 
pa da su morali otići iz one sobe. 

Pavao, komu povratak Božićev i Lipovčev 
nije baš po volji bio, reče, da se pospanim že- 
nama najlaglje protjera san, ako im se upa- 
ljena guba pod nos turi; na što se njih dvojica 
uzeše toliko smijati, da se je tetka Eva i bez 
gube probudila. 

Nenadano kucanje na vratima umiri u jedan 
hip razigranu družbu. Uniđe Albert Regner, 
plavi i bjelotrepi Bečlija, poslovođa šumske 
tvrtke, kod koje je i Lipovac u službi bio. 
Mladi Bečlija klanjao se učtivo na sve strane, 
pružajući svima ruku; na licu mu se vidjelo, 
da nije došao amo zabave radi, nu nije htio . 
ni društva buniti, te dragovoljno sjede među 
nas i iskapi narinutu mu čašu vina prije nego 
je mogao riječ progovoriti... Kašnje nam 
reče, da je došao po Lipovca, jer da su se 
šumski radnici pobunili i nakanili pobjeći, te 
da ih je jedva nekako primirio. Reče, da se 
radnici tuže na blagajnike (one, koji ih ispla- 
ćuju), na lošu hranu i krivu isplatu, a budući 
da je Lipovac pretstojnik tih blagajnika, mo- 
raće i on znati, što je na stvari... On da je 
sav izvan sebe, jer ovih dana dolazi šef iz 
Beča, pa njemu, Regneru, kao upravitelju i 
pouzdaniku tvrtke, da ne može biti ugodno, 
ako ne bude sve u redu... 

Regnerovim dolaskom društvo opet ostu- 
denilo, uprkos tomu, što g. Božić nije prestao 
natakati čaše i siliti nas, da pijemo. Po ne- 
mirnom  obaziranju Regnerovu, koji je iza 
Svake čaše brisao zlatne naočale, spazim, da je 

Lipovca nestalo. Ni Pavlu nije, kako se čini, 
Regnerov dolazak ugodan bio; oživjelo nje- 
govo lice u jedan hip se namrgodilo, prevuklo 
se onom hladnoćom kao u mrtvaca; a takav 
bio je uprav ružan i oduran... 


G. Božić uzeo opet novomu gostu nazdrav- 
oljati, govoreći bez kraja i konca, tako da mu 
je Pavao prišio: »Hoće li ta trakavica sa sto 
glava i repova već jednom kraju prispjeti. ..2« 
Sofija se toj zlobnoj primjedbi od srca nasmi- 
jala, akoprem je bila na oca joj naperena... 

Već se smračilo, kad Pavao dade znak po- 
lasku. Regner mu posve pokvario dobru volju, 
a u takovu stanju bio je osoran i ujedljiv bez 
mjere. Ni Božićevo ni Sofijino moljakanje nije 
ga moglo suzdržati. Na polasku valjalo je opet 
dvije tri nazdravice popiti; Pavao zahvali se 
Božiću, držeći u jednoj ruci kapu, a u drugoj 
čašu, koju je Božić do vrha nalijevao, te dovrši 
svoju zahvalnicu riječima: »da Slavonci sva- 
kako moraju biti po želucu u srodstvu sa dro- 
medarom, jer mogu više vina popiti, negoli 
oni afrikanski grbavci vode...« 


— A sad idemo! — reče odlučno, prosuv 
ostatak vina po podu. 

Nato se dosta hladno oprosti s Božićevima. 
Sofija mu svaki kretaj pratila turobnim okom, 
a u tom pogledu sjala molba i radost, nada i 
bol, da bi joj se čovjek od srca smilovao... 
Rukujući se s Marijom, reče mi, da je ne zabo- 
ravim, nego ju katkad posjetim, da me ništa 
ni najmanje ne mora smetati... Čovjeku je 
Jakše, reče, kad se može komu ispripovijedati, 
kad ga shvaćaju i razumiju, — dakle do vi- 
denja! 

Ja i Pavao odosmo pravcem k njegovom 
stanu; stisnusmo se u kapute i mučasmo; uto 
se on obazre, i spaziv u polutmici visoku, gra- 
cijoznu prikazu Sofijinu, koja ga je očima pra- 
tila, opet se razigra, pripovijedajući mi koješta 
ine mareći, slušam li ga ili ne... Došavši kući, 
izvali sena mekoslon i nastavi mi pripovijedati 
bez kraja i konca; vino ga preveć ugrijalo, te 
jedva bilo razabrati smisao njegova brbljanja. 
Dakako da je najviše govorio o sebi i Sofiji, 
te sam kraj sve njegove lukave sustežljivosti 
mogao razabrati, da ga je Sofijina ljepota 
očarala. 

— Kaži ti meni pravo, zašto smo otišli 
odande? uspravi se najednom na mekoslonu. 
Zar onomu Albinu, onomu šmokljanu iz Weid- 

lingaua za volju! Dragi put baciću ja njega 
van... Koliko je sati? Istom sedam prošlo!... 
Hajdemo opet onamo, — ja ju moram još je- 
danput vidjeti... moram! Hajdemo, haj- 
demo!... 


Teškom mukom izbih mu tu misao iz glave, 
utišujući ga na sve moguće načine; jedva se 
nekako primirio i ušutio, glavu naslonio na 
mekoslon, lice mu se sentimentalno navuklo, 
kao da će proplakati, a oči mu se sad lijepile, 
sad otklapale. Tako prosjedim čitav sat kod 
njega, zabavljajući se pjesmom strička, koga 
su nadahnjivala na to pjevanje valjda ista 
čuvstva kao i Pavla... U misli, da se je već 
staložio, pođem kući. 


— Čekaj, otpratiću te, skoči Pavao kao po- 
maman; moram malo na zrak, preveć sam 
ugrijan... 


I on zbilja pođe sa mnom, Put nas vodio 
kraj Božićeve kuće; tamo već spavali, jer 
nigdje tračka svijetlu. Doprativ me do stana, 
vrati se Pavao nazad, ja se zaustavim — ne 
znam ni sam zašto — kod vrata, slušajući, 
kako on nejednakim koracima dalje izmiče; 
uto stupaji umukoše a ja nadviriv se spazim, 

kako Pavao nestalnim korakom prelazi k Bo- 
žićevoj kući. Došav pod prozor, skide kapu i 
obrisav znoj sa čela, zapjeva: »Luna sije, 
kladvo bije trudne, pozne ure že...« 

Jedva on zapjevao, a prozori zasjaše svi- 
jelom; jedno se okno otvori, a na nj izviri 
Sofija, umotana u debelu maramu. 

Pavao se pripeo nad prozor i nagnuo se 
posve k njoj, razgovarajući tako nekoliko ča- 
sova, Nato ona izađe van, on ju uze pod ruku 
te podoše šetati ispred kuće, — dočim je za 
oknom poput sjene stala gospođa Nančika, ne 
skidajući jastrebovih očiju s njih... 


VI. 


Jednoga dana izvalio se Martin Božić na 
iskrpani kožnati stolac, otežući se i pušeći 
smrdljivi duhan; obučen u staro izlizano odi- 
jelo, koje je puno bolje od onog finog, du- 
gačkog kaputa pristajalo njegovoj nezgrapnoj 
Prikazi i onoj pustoj lijenosti, štono mu je 
virila iz cijelog bića. Nježnija njegova pola sje- 
dila do prozora; njeno lice izražavalo nešto, 
kao ugodnu zabrinutost, te se mijenjalo, kao 
da sama sobom razgovara. 

— Baba, daj mi novaca, nemam baš ni 
krajcare, zastenja Božić, odloživ lulu i pro- 
tegnuv se, da mu se je jedna ruka ticala poda, 
a druga malne stropa. 

— Trebaju ti novci!... Nemam — — — 

— Viđ ju sad!... Nego da mi trebaju — — 

— Da nijesi lokao noćas svu noć... 

— A što si ti meni za onu čast otela zadnju 
paru iz žepa, to nije ništa... 

— Hajde ne buncaj! Da si čestit, gledao bi 
da zaslužiš štogod, a ne bi se čitav dan pro- 
tezao tuda ko smrdljiva baga. 

— Gle, gle! Još ćeš valjda kazati, da me ti 
hraniš — 

— Nijesam ti to jedanput kazala... Umjesto 
što se besposlen valjaš, mogao si ove zime 


lijepu krajcaru zaslužiti, ili u šumi ili kod že- . 


ljeznice... 

— Zar ja da idem primati šljunak, ja da 
nadzirem tovarenje dužice na Savi za onu tra- 
ljavu forintu na dan? Kud ti misliš! Ja da se 
potucam s prostima radnicima, — zar bi toi 
po te dika bila? Ko bi me gledao, — misliš li, 
da bi i onda ti nakinčureni gospodičići obijali 
oko našeg praga. Za onu forintu, što bih ju na 
dan dobio, imao bih to, da bi me zvali nadni- 

čarom, — a to nit bi meni, nit tebi na čast 
i diku bilo. Čekaj do proljeća, dok se opet 
pođu dijeliti i parbiti, kad nastanu izbori sad 
u ovo vijeće, sad u onu skupštinu, onda će 
biti moja žetva... 

Gospođa Nančika, čini se, da je bila zado- 
voljna s razlaganjem svoga muža, te mu dobaci 
dvadeseticu. 

— Na, evo ti, adrapovče! al da nijesi na 
rakiju potrošio; ovo nekoliko dana još da mi 
se nijesi opijao i potezao po gostionama; ima 
ljudi, koji na svašta paze... Ti znaš, što 
mislim... 

— Kao da su oni bolji od mene — — 

— Bili — ne bili! Kad je jedanput udamo, 
onda radi štogod te volja, ali dotle pripazi na 
se, — jer koješta ovisi o koječem... 

— Nemoj mi samo prodikovati, imam valjda 
i ja soli u glavi, — vidi se, da si bila gospod- 
ska — — — 

— Kamo sreće, da sam i danas, — bolje bi 
mi bilo — — — 

— Dakako da bi bilo; pa zašto si se onda 
udavala za me? 

— Znaš ti dobro, zašto; kao što i to znaš, u 
što si ti mene uzeo... f 

Gospodin Božić progundra nešto nerazum- 
ljiva, te se iznovice uze protezati i zijevati. 

— Evo ga, ide ovamo! reče gospođa Nan- 
čika naglo, ustav u isti čas sa sjedala. 

— Ko? 

— Kol? On!... Idi, žuri se, odlazi, — da te 
ne vidi takva, otiskivala gospođa Nančika svoga 
supruga, koji sav ušeprtljen pograbi kapu, lulu 
i duhankesu, te uzagrapce umače u kuhinju. 
Žena mu mahnu dva tri puta po mjestu, na 
kojem je sjedio, kako bi i miris njegov iz zraka 
pročistila. 

Uto uđe unutra Pavao s onim slobodnim, za- 
povijedajućim korakom, kakovim se u kuću 
dobrog prijatelja ulazi. Gospođa Nančika do- 
čeka ga običnim svojim prepokornim poklo- 


nom i posmijehom, koji je uz svu poniznost | 


ipak odavao previjanost te žene. Ne progo- 
voriv ni riječi, otvori ona vrata druge sobe, 
gdje je Sofija bila, i pusti Lackovića samoga 
unutra, pogledav ga pri tom i pocrljeniv preko 
ušiju... 
Pavao nađe Sofiju s knjigom lirskih pjesama 
u ruci, Umiljato i s nekom pouzdanošću skoči 
ona pred njega, kao da joj je on učitetj ili li- 
ječnik... On ju primi za ruku i ne pusti je 

više, nego držeći ju u svojoj ruci sjede do 
nje. Krotko, u pol stida odgovarala ona na 
njegova svagdanja pitanja, pitajući o istim 
stvarima opet njega. Na njemu se vidjelo, da 
ga njezina nevinost i nježnost pomalo zbu- 
njuju, da gubi onu oštrinu i sigurnost, s kojih 
je kod žena slovio. On si je doduše bio svi- 
jestan, da joj je gospodarom, da njezin život 
gine za njim, al nije si mogao ni toga zatajati, 
da se je u njem nešto takova probudilo, što 
ga pred njom obaljuje... Posadiv se do nje, 
pokuša kao dosada oštrim pogledom uprijeti 


u nju; njeno se lice na to uozbiljilo, a pogled 


joj pita, što misli on time, što li hoće od njet 
Kad se takova nježno-mlada lica uozbilje, 
postanu tada kao tugom nadahnuta, zanimiva, 
a neka zagonetna tajnovitost titra im u svakom 
potezu, te se muškarcu previja srce od čudnog 
čuvstva, motreći tu tihu zabrinutost, te bi dao 
pol svijeta, da sazna, što se krije u tim crtama 
lica, što li ih čini toli čarobnima. 

— Ja danas nijesam sretan, zateći vas 
veselu — 

— Kako?... Zar se vidi, da sam tužna? na- 
smiješi se ona lako, u radosti, da joj je pošlo 
za rukom, što je naumila. Čas prije vidjela 

sam nekog, — pa to me je rastužilo, reče ona 
tišim glasom, 


— Ne razumijem vas! pogleda ju Pavao 
pozorno. 


— Vi ste meni već mnogo koješta pripovi- 
jedali, al mi još nijeste razjasnili: otkle to dolazi 
i je li to pravedno, da jedno čeljade ili ikad 
ili nikad ne dođe do svoje sreće, do onog, za 
čim mu svaka žila kuca, svaka misao čezne, 
— dočim drugo čeljade posjeduje taj predmet, 
no ne smatra ga nikakvom srećom, nego nečim 
posve običnim. Je li to po kakvom zakonu, 
mora li to tako biti, da sve obratnim tokom 
ide? 

— Obično svi ljudi drže, da nijesu sretni, 


što im nije ni zamjeriti, jer niko ne vidi bu- 


dućnosti, te se često uzroci smatraju za gotove 
učinke; istom kašnje dođe na vidjelo, da su se 
negdašnji neugodni učinci završili sretnim po- 
sljedicama; dakako da puno puta bude baš i 
obratno. To je uopće rečeno, nu vašeg poseb- 
nog slučaja još ne razumijem — — — 

— A da ga i razumijete, Bog zna, bih li ja 
mogla tada do drugog, ugodnijeg uvjerenja 
doći —? 

— Zašto mi ne govorite jasno i iskreno, kao 
ja vama? spočitnu joj Pavao nestrpljivo. 

— Da ja znam, kako ćete vi mene nakon 
toga suditi, ja bih vam rekla. 

— Ako mi ne rečete, onda će moj sud o 
vama posve drugi biti negoli je dosad bio, 

— Pa dobro, — — meni je neugodno, mene 
je stid, — ali kazaću vam: Vidjela sam danas 
Katicu!... Zadnje riječi izlanu jedva u pol 
glasa i obori oči. 

Lackoviću šiknu rumen licem, uslijed koje 
mu je obraz više potamnio negoli pocrvenio; 
on je očekivao, da će od nje čuti sve prije 
negoli to. Akoprem u jednu ruku presenećen, 
to se je u drugu opet obradovao, da je ono, 
što iz nje govori, ljubomor, užgan prvom mla- 
denačkom ljubavlju, te ona neizvjesnost i 
strah: ljubi li on nju ili Katicu. 

— Sad vas razumijem; vi mislite, da me 
uz nju veže kakovo nježnije čuvstvo?... To 
možete samo vi, takova mlada i nevina ptičica, 
pomisliti, jer još ne znate, što je to, kad čo- 
vjeku omrzne svijet, kad mu srce opusti i 
ostane bez ikojeg nježnog osjećaja i čuvstva... 
Naleti na tu pustoš i po gdjekoji listak, iznikne 
tu i po gdjekoja travčica, al brzo ugine, — 


147 : 


























JOSIP KOZARAC 


; 





jedna od žege, druga od mraza, nijedna ne 
može da zahvati dubljeg korijena, da po- 
mladi i rasevate golo tlo... Tako vam je sve 
dosada bilo s mojim srcem; al od onog časa, 
otkako sam vas upoznao, rascvjetao se u mom 
srcu cvijetak, a ja sam sav opojen njegovim 
dahom, ja ne mogu da živim bez njegove slasti 
imirisa... 

I kao mamen obujmi Lacković i privine 
Sofiju na svoja prsa, ljubeći ju žestoko, srčući 
svom požudom iskvarenog si srca slasti i čare 
mladenačkog joj tijela. U iskipjelim srcima, 
kao što je Pavlovo, gloda nezasitna strast za 
ženskim stvorom, strast, slična žeđi pijanca, 
koji sveđ gramzi za pićem, ni ne znajući već 


za kakovu razliku među dobrim i nevaljalim 


pićem... 

Nastao muk, za kojeg se čulo udaranje nje- 
govog uzdrhtalog srca; ona naslonila glavu na 
njegovo rame, a on gladio gorućom, drhtavom 
rukom po njenom čelu. Njeno oko treptalo 
golubinjom srećom, a žile po njegovom čelu 
nabrekle grabežljivošću risa, a tu grabežljivost 
podjarivala njezina djevojačka plahost, njen 
naivni pitajući pogled, te bi on drhtnuo kao 
prut, kadgod se ona dotakla njegova tijela... 

Nato on ustane, te kao pijan uhvati se jednom 
rukom za zid, a drugom za stolac; pogled upro 
u nju, htijući joj nešto reći, ali riječi nijesu 
mogle iz uzavrelih možđana... 

— Zar vi već idete? upita ga ona. 

— Da... ja ni sam ne znam... Zbilja, ja 
sam došao, da te vidim, da se oprostim s 
tobom, moram otići na desetak dana... 
 — Tako dugo! joj, tako dugol!... Ona nije 
znala, kako da mu govori, njoj je čudnovato 
zujio u glavi onaj slatki, dosele nečuveni »ti«. 

— Zar ti neće biti teško bez mene? upita on. 

Ona ne odgovori, nego sakri lice u njegova 
prsa. On joj pogladi kosu, podiže joj obima 
rukama glavu i poljubi suzom orošeno oko... 
Posadiv ju nato na stolac i porukovav se 
s njom, ode naglo kao manit, ne obzirući se ni 
lijevo ni desno, — samo što se je sva kuća 
potresla, kako je lupio vratima. 

Kad je on odjurio, uđe gospođa Nančika 
k Sofiji i poljubi ju snažno, kao da ju tri go- 
dine nije vidjela. 

— Za nedjelju dana nećeš više biti moja, 
— nego Lackovićeva... Ja sam mislila već 
danas... Samo ne izgubi pameti, ne zaboravi 
se, molim te; ne brani mu ni zagrljaja, ni po- 

ljupca, — ali ništa više... Jer o tom sve za- 
visi... Slušaj, što ti tvoja mati kaže, jer nema 
sreće, koje mati svom djetetu ne želi. I opet 
ju poljubi... 

Sofiji udariše bogate suze; za njeno svježe, 
mlado srdašce bila je to danas preteška kušnja 
i borba. Ali te ure bile su slatke, blage kao 
oživljujuća kišica iza teške žege .. . Sjedeći tako 
orošenih očiju nije sama znala, što to s njom 
biva; ona je samo ćutjela i osjećala nešto ne- 
izmjerna, tajinstvena u grudima, ne znajući 
nit odkuda to dolazi, niti kamo ide, ne zna- 
jući — je li to sreća, nebo ili pakao, što se 
poput teškog talasa ziba u njenima prsima... 
Pred osam dana bio joj je vršak sreće, kad 


je mogla gledati ga okom u oko, — te nije ni 


pojmila, da sreća može još i veća bitil... A 
danas! ona ga već grli i ljubi, — on joj kaže 


»ti«. Je li to ono ogromno, što joj je otelo- 


ravnovjesje srcu i mislima, je li to sreća na 
najvišem svom vrhuncu! Ona je dosad mislila, 
da je sreća samo slatka, a danas osjeća, da je 
ora i teška; teža od olova, i da nije tih suza, 
morala bi svisnuti pod njom... 

Slatkim pogledom promatrala mati blažen- 
stvo svoga djeteta; i iz njenog oka sjala sreća, 

ali ne ona nedužna, poetična sreća njene kćeri, 
nego posve druga; njena sreća sastojala je u 
tom, da joj je kći stekla muža, kakovu se nije 
nadala, koji će ju dignuti mnogo više nego je 
dosad bila... Ona je gledala svoju kćer bogato 
obučenu; gledala je, kako joj se visoka gospoda 
klanjaju i udvaraju, ona je i to vidjela, kako 
joj se kći pooholila, te neće u tom ponosu ni 


.da čuje za kukavnu svoju mater, — al njoj, 


materi, bio je i taj prezir svoga djeteta drag 
i mio... Ona je već u tom sretna, da je ta 
bogato obučena, ponosna i lijepa, nju prezi- 
ruća žena — njena kći!... 


VII. 


Osam dana nijesam vidio Pavla; smrzlo se, 
te se vani dalo raditi, pa obojica odosmo za 
poslom. Uto padne snijeg, pa nam opet pore- 
meti posao. Drugi dan, kako je snijeg pao, 
dobijem od Pavla list, da će se u nedalekoj 
zabrani (pustari) držati hajka na vukove, pa 
da dođem, ako mogu; on da će odande pri- 
Spjeti, otkle da mu je bliže do šume. O ručku 
da ćemo se sastati kod Alberta Regnera, koji 
nedaleko lovišta siječe šumu i ima kuću 

ondje... Ja se dogovorim sa još nekoliko 
lovaca, pa se na urečeni dan otsanjkamo do 
zabrane. Putem do šume sretasmo hajkače 
s kuburama, puškama i sjekirama, išli su ve- 
selo kao na pir. Na kraju zabrane sakupilo nas 
seizR... do dvjesta. Pavao je bio na drugom 
kraju s tamošnjim lovcima iz drugog sela. U 
određeno vrijeme povede lugar nas lovce u 
zasjedu, pripovijedajući nam putem, da ima 
u zabrani silesija vukova, da su prekjučer — 
još ni sunce nije zašlo — odnijeli svinjaru 
ispred nosa dvoje krmadi... Vjerujte mi, ima 
ih tu ko vragova! dovrši napokon. Mene po- 
stavi na granici među pustarom, sječinom i 
visokom šumom, dočim su ostali lovci otišli 
duž pustare i sječine... Ostav sam i razgledav 


se uokolo, puče mi pred očima dosle neviđena ' 


slika; sa tri strane uokolo vukla se stara hras- 


tova šuma, bilježeći se tamno-modrom crtom _ 


o sivom obzorju, s četvrte strane bila je pu- 
stara, u kojoj se je lovilo, — u sredini pako 
toga okvira bila velika, četverouglasta, gola 
sječina od šest stotina jutara, po kojoj je bri- 
jao. hladan vjetar, da mi je studen kroz kosti 
prolazila. Sa istočne strane crnili se panjevi 
posječenih stabala kao crne mrlje po bijelom 

snijegu. Nekako po sredini sječine vukao se 
ovelik đol (rit), a šaš i trstika šumjela i cviljela 
o vjetru, kao da nariče za posječenom šumom, 
Stajao sam i stajao, nu nigdje živa stvora, 
nigdje glaska, samo na drugom kraju, meni 
nasuprot, gdje se je šuma sjekla, zatutnjio bi 
katkad srušeni hrast, kao da je top ispaljen... 

Istom u neke nekavice začuje se vika haj- 
kača i pucanje iz kubura, al zvjeradi ni 
traga... Ne mogav više podnijeti žestokoga 
vjetra, krenem visokom šumom, pravcem, gdje 
ćemo se sastati. Idući naprijed, spazim vo- 
zače, gdje voze diigu i zaustavljaju se na stanu, 
koji se sa šljivikom i voćnjakom prislonio uz 
šumu. Pođem tamo, da se ogrijem; seljaci u 
kožusima i šubarama, navučenima na uši, po- 
zdraviše me prijatno, te se ukloniše, da dođem 
do vatre... Kad mi je dim stao udarati u oči, 
rekoše mi, da odem tamo u kuću, ondje će biti 
ugodnije za me. Za šljivikom bijeljela se lijepa 
kućica, kamo me jedan od seljaka otprati, da 
me obrani od pasa. Ušav u kućicu, nađem 
unutri niska starčića, rumena i bjelokosa kao 
ovca; moj ga dolazak uzradovao, veselo se 
stao vrtjeti oko mene, skinuo mi lovačku torbu, 
posadio me do peći, — zatim ode te obrisa 

stol i znojna okna... Nato me uze nuditi i 
mititi jelom i pićem kao vojnika, došavšeg iz 
rata. 

— Kod nas još ima, Bogu hvala, svega, a vi 
samo recite, ako što želite, nemojte se sti- 
djeti... I za prijašnjih vremena svraćala su 
se gospoda na naš stan, — al sad sve to rjeđe 
biva. 

Pripovijedao mi nato, da ima dva sina i tri 
unuka oženjena, da žive u zadruzi; osim njih 
da je samo jedna kuća nerazdijeljena, oni 
drugi su se svi podijelili. 

— Pa kako je bolje, djede dragi? 

— A što vam ja znam kazati! Mi mlađi mo- 
ramo onako, kako gospoda kažu da je bolje... 
Al ne zamjerite mi, ako kažem, da ja baš ne 
vidim, da je razdionicima bolje nego nama; 
eno ih vidite tamo, gdje dugu voze, — vidite, 
kakvi su im crknuti konji, — baš takovo im 
je cijelo gospodarstvo... A vjerujte mi, ima 
ih već i takvih, koji imaju samo po jednog 
konja, pa se moraju po dvojica trojica složiti, 
pa onda dijele ona dva forinta, što na dan 
zasluže. I tako se pate, da se kakogod kroz 
godinu protuku... A nije ni čudo, — jer gdje 
će jedan čovjek i žena — i poorati, i požeti, i 

okopati, i marvu timariti, i košulju sašiti, — 
i što vam ja znam, što toga posla nema!... 
To je baš, što se najviše čudim gospodi, koja 
su nas dijelila; kako da se nijesu mogla sjetiti, 
da jedan čovjek ne može biti i opančar, i 
čizmar, i šeširdžija... A baš tako vam je kod 
razdionika, koji mora sve to da bude. Lako 
vam je u našoj kući, gdje je jedan orač, drugi 
vozač, treći svinjar, četvrti govedar — — i 
tako se svaki pojedini otima, da njegovo bude 
najbolje i najljepše. Žene osam dana redaju 
oko kuće, a mjesec dana tkaju, šiju i vezu; 
svinjar plete košare za svoju kuću, a ja djelam 
stative i preslice za sve snahe... A kud će 
onaj samac i samica, gdje bi oni sa svoje četiri 
ruke na sve to prispjeli... Ne da se, dragi 
gospodine, pa da se ubiješ; stotinu ruku treba 
mala kuća kao i velika. 

— Pa uviđaju li barem, da su pogriješili, 
što su se podijelili? 

— Uviđaju oni doduše, al svaki se izgovara, 
da nije on kriv diobi, već onaj drugi... Do- 
godilo se, pa u kući bio jedan lijenčina ili pi- 
janac, a oni drugi rekoše: Nećemo mi za tebe 
raditi, a ti ljenčariti i badava jesti, — pa hajde, 
dijeli se... Onaj, što vas je doveo amo u sobu, 

podijelio se radi sina; dijete išlo u latinske 
škole i dobro učilo, — al ukućanima bilo krivo, 
što moraju plaćati za njegova sina, pa svađaj 
se danas, svađaj se sutra, a naposljetku — 
hajde, dijeli se. Pa bar da ima štogod od toga 
sina, — već je kukavac zadnje jutro zemlje 
prodao, a sin već u tridesetoj godini, pa još 
nikad ništa nije... Kakve su to dandanas 
škole, — prije je svaki, koji je toliko učio, u 
dvadesetdrugoj godini bio oficir... Pa tako 
radi njega jednoga propade cijela kuća; a tako 
je, kad se čovjek jagmi za većim, a ne drži se 
onoga, što mu je dragi Bog dao, jer u svom je 
gnijezdu ptici najtoplije... Ma vi, gospodine, 
baš ništa ni okusiti; ded'te bar malo šljivovice, 
stara je, dobra je, — ugrijaće vas malo, ozebli 


ste na onom vjetru... žalostan je to lov, kad | 


niko neće da sluša, a svi hoće da zapovijedaju. 


Kakva je to hajka, kad njih po pedeset haj- > 


kača ide jednom stazom, pa tobož gone, a u 
najveći gustiš, gdje kurjak leži, neće niko ni 
zaviriti... Ne znam, što će to još biti, izješće 
nam taj gad svu marvu, jer što dalje, to za- 
brane sve veće bivaju; nije tu šale, eto u 


samom tome komadu isjekoše za ovo tri go- | 


dine 600 jutara šume, a ove godine opet će 

koju stotinu... Odoše naši hrastovi u ne- 
povrat, gospodine moj, a vjerujte mi, žao mi 
je, žao mi je te šume, kao krvi moje... Pro- 
plakao bih, kad vidim onu pustoš, otkle ste 


došli; negda ja tuda kao mlad čuvao svinje, 


kao čovjek pasao goveda, a kao starac čudio 
se Bogu i prirodi, gledajući one debele, do 
neba visoke hrastove... 

Mislio sam, da ću prije ja u grob, negoli će 
tu šumu isjeći, — al se jadan prevarih; po- 
rušiše ju eto sve u jagmu, a mene srce zaboli, 
kadgod hrast zatutnji o zemlju... Vidite li 
onoga debeloga sa suhim vrhom, kraj naše 
obale! Od djetinjstva sam ga takvog upamtio; 


koliko puta sam pod njime noćio, koliko puta 


hladovao i otpočivao ... Na onoj suhoj grani 
ugledao sam prvog goluba u proljeće i zadnju 
rodu pod jesen; ja ne znam, bi li mi moj brat 
mogao biti miliji od tog drveta, — pa eto gle! 
sad će za koji dan i njega posjeći!... Strepim 
svaku zoru, sve u strahu, da ga neću više vi-: 
djeti, kad ujutro otvorim kapak... Nudio sam 
sto forinti trgovcu, samo da mi ga ostavi, pa 
neće; veli, da ga mora posjeći... 

= Uto već i hajkači dolažahu, da se ugriju; 
osim jedne lisice nit se što ubilo, nit vidjelo. 


157 








JOSIP KOZARAC 





Oprostiv se s dobrim starčićem, uputim se 
k Regnerovoj kući, koja je bila nekoliko sto- 
tina koračaja dublje u šumi. Došav tamo, 
nađem ogromnu drvenu kućerinu, stojeću 
na panjevima posječenih stabala. Kuća bila 
zgodno uređena: sa širokim hodnikom po 
sredini, a sa svake strane po četiri sobe, u 
zatku s kuhinjom i velikim magazinom. Kad 
sam ja došao, bila kuća opkoljena silesijom 
radnika Kranjaca, koji su vikali, psovali i pri- 
jetili se, tako da nijesam odmah unutra mogao. 
Saznam, da su se radnici pobunili proti Li- 
povcu, da su ga htjeli ubiti, te prijetili Regneru, 
da će zapaliti kuću i robu, ako im ga ne preda 
u ruke... Regner ih jedino time mogao umi- 
riti, kad im je pokazao pismo, da je već prije 
dva dana otpustio Lipovca iz službe, a njima 
(radnicima) da će se nadoplatiti sve ono, uko- 
liko ih je Lipovac prevario i oštetio. 

I tako se opet primiriše, te dobroćudni 
Slaven uze opet Regneru skidati kapu i veselo 
se s njime rukovati... 

Došav u toplu sobu nađem u njoj nekoliko 
lovaca, Pavla, Božića i — Sofiju... Ona došla 


pred njega... Umotana u debelu maramu is 


sva zažarena šetala s Pavlom ispod ruke; on 

se samo pozdravio sa mnom i nastavio šetnju. 
Vidjelo se, da ga je nenadani doček Sofijin u 
šumi do skrajnosti zanesao, jer tolikoj ljubavi 
i nježnosti nije se on nadao... 

Ostali lovci porugljivo se pogledali, pokazu- 
jući očima na njih dvoje; za Božića, koji je 
puhao u ruke i izgledao na prozor, nijesu baš 
ni marili... Dobrodušni Regner nudio nas 
jelom i pićem, nu stvar Lipovčeva i Pavao- 
Sofijina zavezala nam i jezik i tek, te smo 
jedva nešto stojeći jeli i naklapali o lovu i 
dobru saniku... Tek da smo nešto založili, 
zapovjedi Pavao svomu kočijašu, da preže; 
to isto učinismo i mi, samo da riješimo što 
brže i sebe i Regnera neugodnog položaja. 
Čim Pavlov kočijaš upregnu, sjede on sa So- 
fijom u saonice i odjuri kao strijela na vilo- 
vitim konjima; još neutrti, smrznuti snijeg 
samo se pušio za njima. Gospodin Božić osta 
zabezeknut i, bezriječan; on, da mu učini 
radost, doveo mu po toj zimi svoju kćer, a taj 
Lacković samo da je riječ s njime prozborio, 
samo da je jednim pogledom pokazao, da 
štuje u njemu oca svoje drage... Ništa! nego 
ju ispred njegovih očiju odnese kao soko 
goluba... 

Već se počeo hvatati mrak, kad sam došao 
u selo. Kod Pavla sjalo svijetlo, a ja odem 
k njemu. Nađem ga prilično namrgođena i 
zlovoljna. I 

— No, kako ti se dopada današnji lov? upita 
me on. 

— Ti se možeš bolje pohvaliti, odvratim mu. 

Pavao se nakesi lisičji. 

— Dakako, da!... Da nijesam samo zabo- 
Tavio zaključati vrata za sobom. Sjedim ja tu 
s njome, najljepše se razgovaram, kad eto ti 
njega, onog medvjeda, i banu unutra, a nije ni 
pokucao... Da si ti ocevi ne mogu upiljiti u 
glavu, da im kćeri nijesu više njihova djeca, 
kad jedanput navrše petnaestu godinu... ' 

Nijesam ni pokušao protusloviti toj čudnoj 


teoriji Pavlovoj, jer u takovu raspoloženju ne . 


dokazah njemu ni da je dan bijel, ni da je 
noć crna. 


Od dugog vremena pristavi Pavao čaj. Ne- - 


zadovoljan kakav je bio, neprestance zano- 
vijetao; sad nije žesta dobro gorjela, sad žlice 
nijesu bile dosta čiste, sad slador bio krupno 
izlupan; ništa mu nije bilo po volji... 


— Da, dal gleđi me samo, lako tebi pro- “ 


matrati svijet, kao mladomu vrapcu iz gnijezda; 

ali čekaj, dok dođeš u moje godine, kad čo- 
vjeku nekako bude, ko da mu se inje pohva- 
talo oko srca; kad te uhvati neka ledena 
samoća, koja te pita, zašto si živio danas, a 
zašto ćeš opet sutra? — a ti ne možeš drugog 
odgovora naći, doli one krilate riječi: Pofa- 
ljeni život, izgubljene nade! ili takova što... 

— Ta utvara tebi još ne prijeti, ti se još 
možeš pohvaliti s uspjesima, koje ti mnogi 
mlađi zavidjeti mogu — — — 

— Misliš valjda žene! Da, al dok je tebi i 
svima mladima nešto posve naravskoga, baciti 
se u naručaj ljubeće te žene, misliš li, da je to 
isto i kod ovakovih bećara, kao što sam ja!... 
Preveć sam okorio u ovom pustopašnom ži- 
votu, pa je pitanje, hoću li mu se moči i kašnje 
posve otrći, kad bi se — — 

— To je sve istina, što govoriš, al navika je 
donijela jedno, pa će donijeti i drugo; znaš, 
da je čovjek »Gewohnheitsthier« — — 

— Da, da, — do nekog vremena... reče 
Pavao zamišljeno. 
lova naklapanja uvidio sam, da se kani ženiti; 
jedino sam tako mogao rastumačiti njegove 
riječi, »da ga je ovo dva tri dana obuzelo neko 

čudno čuvstvo straha i samoće, — baš kao 
ptice pod jesen, kad im se valja seliti.. .« 

Uto pokuca neko na vratima, a unutra uđe 
Katica, sjajno obučena, s dukatima o vratu, 
u šuštavoj svili i škripećim cipelicama. Izne- 
nadila me ta divna prikaza, kakve dosle ne 
vidjeh. 

— Dobar večer! pozdravi ona ozbiljno 
Pavla. A što me gledaš tako, — nijesi se nadao, 
da ću doći... Evo došla sam, da ti kažem 
»s Bogom!« Nijesmo se zamjerili i zavadili, pa 
zašto da se ne rastanemo lijepo u ljubavi i 
poštenju... Izabrao si drugu, — e pa sretno 
ti bilo. Samo molim te, kaži ti njezinoj materi, 
nek si priveže jezik i nek me ostavi na miru; 
nijesam ja njoj ništa zla učinila, pa neka ni 
ona u mene ne dira... Ne treba ona mene 
mraziti u tvojima očima; vidim ja i sama, da 
si se tamo udomaćio... Sretno ti bilo, pa 
ostani »s Bogom!« 

I uzev Pavla za glavu, poljubi ga triput u 
oči i čelo. Rekav nato »laku noć«, ode, glavu 
visoko držeći, koracajući gracijozno i ma- 
jestetično kao kraljica... 

Nas dva ostadosmo prvi čas bez riječi. Pavlu 
drhtala i ruka i usnica, i da nije bilo mene, 

on bi joj se valjda objesio o vrat i zadržao ju 
u svom zagrljaju; ovako ona i dođe i ode, a 
on niti ne pisnu... 

— Što veliš na to? Ded rastumači tu sfingu, 
tu dušu naše Slavonkinje! Ovamo su kao papiri 
na burzi; kupuju se — prodaju se, rastu — 
padaju, sad se otimlju za njih — sad ih niko 
ne gleđe... I tako neprestance, kroz tisuću 
ruku prođu, dok im ne dođe rok, te zanavijek 
utrnu... To je jedna strana, posve obična, — 
al otkle im uz ovu životinjsku ona druga poe- 
tična, djevičanska!... Ona se došla sa mnom 
oprostiti, — ko bi sad mogao pogoditi, je li 
onaj »s Bogom« rekla nevina djevica ili zadnja 
propalica!... Ona me blagoslivlje, želi mi 
sreću, ljubi me u oči, — jesu li to isti oni po- 
ljupci, što mi ih je malo prije davala, ili ti 
poljupci potječu iz čuvstva nama nepoznata? 

— To ti je ono, čega u muškarca nema; ono 
nešto, što se samo u ženi skriva i čemu mi 
nigda na dno doći nećemo... 


— Ja sam mislio, da je to nekakova nacijo- 
nalna osebina slavonska, reče Pavao. 


— Hvala ti na tima osebinama; ja mislim, 
da ih već dosta imamo, a da ne moramo još 

novih isticati... Imamo nekaku slavensku 
dobroćudnost, od koje samo drugi korist vuku; 
hvastamo se pjesničkim darom, — a još ne- 
mamo pjesnika, koji bi i druge narode zanijeti 
mogao; utvaramo si, da smo izvanredno daro- 
vit narod, a kad tamo, a mi još nijesmo kadri 
shvatiti duševnu veličinu ostalih naroda; di- 
čimo se ljepotom naših žena, — eto ti je, sad 
je jedna tu bila, pa reci mi, bi li ikojoj zemlji 
na ponos bila! ... Jadnih li nas, dok se budemo 
jedino dičili našim narodnim osebinama, a ne 
budemo znali raditi, žrtvovati i pregarati. 
Doklegod ne zbrišemo barem tri četvrtine tih 
osebina, sve dotle slovićemo u svijetu kao 
zaostali, a ne kao daroviti narodići... 

— Laku noć, priša! Ja sam nazebao, meni 
ne treba danas ništa, doli tople postelje... 
O tom ćemo se drugi put razgovarati, kad 
budem zgodnijeg raspoloženja. 

— Misliš li, da će to skoro biti — ? 

— Uskoro, uskoro! Jer nije to kod mene ona 
prva puna poezije, s koje mladi ljudi gube i 
pamet i srce — 

— Misliš li, da ona pravi razliku među mla- 
dima i starima, ta u sto oblika pokazujuća se 
uvijek ista — ljubav? 

— Uvijek ista, ista — — laku noć, priša! 
— Laku noć! ... 
* 


% * 


* Polazeći kući vidim pred sobom na mjesečini 
dvoje čeljadi, muško i žensko. Idući nedaleko 
iza njih, razabrao sam posve dobro, što govore. 

— Indi, Marko, ti mene baš ostavi! 

— Tako je, da! najprije ti ostavi mene — 
radi njega, a sad ja opet tebe — radi njega... 

— Pa što si se time pomogao; znaš, da je i 
učiteljica negda bila njegova. 

— Pa neka je, — s njom će mi ipak biti 
bolje nego s tobom; jer ona ima poznate gos- 
pode, pa će me napraviti za financiju ili lu- 
gara, pa ću se tako uz nju i ja dostati gos- 
podstva, a da uzmem tebe, ostao bih uvijek 
graničar — — — —-—————-——-—-— 

To je bila Katica, a muškarac, koga sam po 
glasu spoznao, bio je onaj kršni momak, koga 
sam vidio kod učiteljice Marije. 


* 
* * 


Nekoliko dana iza toga stigne mi moje pre- 
mještenje na drugi kraj Hrvatske. Pavla ni- 
jesam ni vidio pod zadnje vrijeme; zaručio se 

on sa Sofijom, pa se nije ni micao odande; 
vjenčanje imalo se što prije obaviti... Po- 
žurio sam se sa selidbom, da izmaknem, dok 
je još dobra puta bilo, pa se tako ne mogoh sa 
Pavlom oprostiti: svaki dan ga triput potra- 
žih kod kuće, nu ne nađoh ga; čini mi se, da 
se je stidio, pa se sakrivao preda mnom... 

Kod Božićevih ne htjedoh ga tražiti, jer se 
baš sad po selu govorilo, da je Božić osuđen 
na tri mjeseca zatvora radi klevete i potvore... 
Htjedoh napokon poći do učiteljice Marije, nu 
onaj razgovor Markov s Katicom ne dade mi 
onamo; boljelo me na dnu duše, kadgod sam 
pomislio na to krasno stvorenje, koje nije 
moglo u sklad svesti čudno svoje srce sa onako 
bistrim duhom... 

I tako ja odoh jednog ranog maglovitog jutra 
sa još maglovitijim čuvstvom iz tog lijepog 
kraja naše domovine... 





Godinu dana iza toga putovao sam novom 
posavskom željeznicom. Na maloj jednoj po- 
staji uđe u moj kupe visoka, umotana ženska 
(bila je zimska noć). Pomažući joj prtljagu 
smjestiti, upoznam ju, — bila to učiteljica 
Marija. Promijenila se uvelike, te ju jedva po 

glasu mogoh spoznati; omršavila je, pa joj se 
i tijelo i lice steglo... 

— Ah! vi ste to, — ko bi se tomu nadao! 
reče, pruživ mi ruku; nijesam mislila ikada 
vas već vidjeti. 

— Otkle i kamo? ako smijem pitati. 

— Odande, iz R... Bila sam ondje, da do- 
nesem nešto živeža za kuću... Ja sam Mar- 
kova supruga, — on je lugar u žalosnom 
jednom ličkom seocu, gdje nit je živjeti nit 
umrijeti... Blažena naša Slavonija, nigdje je 
više na svijetu... 

Vidio sam, da je ostala ista ona Marija, is- 
krena i otvorena, kao i prije. Nije mi tajila, da 
joj u bračnom životu ide zlo, jako zlo; nu pri- 
povijedala mi svoju bijedu onim spokojnim, 
odrješitim tonom, koji unaprijed odbija svako 
sažaljenje... 

— A što je s njima? — upitam ju. 

— S njima?... Ono, što sam vam rekla da 
će biti. Vjenčali se i otišli u grad, u misli, da 
će se jedno s drugim dičiti po svem svijetu. 
Ona, kako znate, nije na selu nikad ni vidjela 
iole odlična muškarca do Lackovića; kad je 
došla u grad, pa opazila onaj sjajni i burni 
život, ubrzo joj omrznu suhonjavi i oličeni 

suprug... Pričinio joj se on kao isluženi, no 
uvijek ukočeni i po taktu koračajući vojnički 
konj... Još brže dozlogrdjela ona njemu, jer 
znate i sami, da ona nigda nije posjedovala ni 
materijalnog ni duševnog imetka... A on, 
stari neženja, đipao bi od bjesnila, kad mu ne 
bi štogod po ćudi bilo, a ona bi se samo smijala 
njegovu bijesu, te i nadalje uživala u poklo- 
nima i laskanju mladih kicoša, kakav je negda 
i Lacković bio... Zaboravila sam vam reći, 
da se je Sofija razvila u divnu ljepotu, za kojom 
se je sav grad ogledao; toga Lacković dakako 
da nije mogao podnijeti... I tako se oni po- 
slije pol godine rastaviše... 

On se potuca kao i dosad, a ona eno je u 
R... kod roditelja, neće ni da zna za njega... 
Govori se u selu, da se bogati Francuz, šumski 
trgovac, često viđa tamo kod njih; ne znam, 
je li istina, jer otkako se Sofija vjenčala, vi- 
djela sam, da moji rođaci ne mare više za me, 
a ja opet neću da im se narivavam, pa tako ni 
sada nijesam bila tamo... 

Vlak fićuknu i ustavi se. Oprostiv se s Ma- 
rijom, koja mi zaželi bolju sreću nego Pavlu, 
sađem ja dolje, a ona odjuri vlakom u crnu, 
vlažnu noć... 

Ime mu je doduše bilo Filip, nu zvali ga 
»Pilip«, jer je taj drugi naziv nekako zgodnije 
pristajao cijelom njegovom biću; bio on na- 
kaza — pa mu i ime nakazili. Druga njegova 
osebina bila je možda još izvanrednija negoli 
ta prva — on je naime bio, kako se je i sam 
rada hvalio, rodom iz dva sela: mati mu bila 
iz Bušetine, a otac iz Turanovca. U kojem je 
od ta dva sela rođen, nije se pravo sjećao, pa 
si je zato valjda i upiljio u glavu, da je rodom 
iz obadvaju. Do četrnaeste godine nije ni sam 
znao, kako mu je ime; mati mu umrla za rana, 
otac bio kukavica, pa se dijete potucalo od 
nemila do nedraga, nit što dobra čulo, nit 
vidjelo. 

— A da kako su te zvali, kad si bio malen? 

— Vrag! 

— Ne griješi duše, Pilipe, šta to govoriš! ... 

— Bože mi prosti! al čemu bih i lagao... 
Kad sam potjerao marvu na pašu, vikali su za 

navečer kući došao, izdreknuli se na me: Vrag 
te odnio, gdje si bio tako dugo! A kad sam 
jeo, ni onda im nije bilo pravo: Vrazi te trgali, 


zar se još nisi nažderao!... Tako sam i ostao 
vrag; pa meni je pravo — jedno ime kao 
i drugo. 


A da mu je sve na svijetu, pa i to bilo pravo, 
vidjelo se na njemu. Bio je uvijek jednak, ni 
mlađi ni stariji; okrugla glava, s debelim 
masnim obrazima, ponešto utonutim kao u 
čavke plavkastim očima, bila je veoma slična 
crljenomu loncu na zjalu. Nigda na tom licu 
bud kakove crte, bud kakova nabora, uvijek 
je ono bilo i glatko i oblo. Ili ga kudio ili 
hvalio, uvijek se on kesio i bekeljio, te skretao 
glavu sad lijevo, sad desno, doticajući pri 
tom ušima ramena. K tomu jošte mu i hod 
medvjeđi, trom, — kad ide, kao da se otkida 
meso s njega, — te cijela ta prikaza bila 
okruglo valjkasta materija bez izraza, bez 
trunka energije. Ako mu se već ništa drugoga 
nije moglo pročitati iz lica, to mu je ipak iz 
cijeloga bića virila lijenost, i to tako razgo- 
vijetno, da ju je svaka uz ono dremljivo malo 
uho prilijepljena vlas, svaki trepet oka, svaki 

ocir usana jasno odavao. Od tjelesne nije 
ništa manja bila ni duševna tromost, te se tuj 
nije moglo razlučiti: koja li je uzrokom, koja 
li posljedicom. 

Kako prigrije ljetno sunce i teški poljski 
poslovi započmu, nestane Pilipa preko noći, 
bez traga i glasa; čim pako pod jesen lišće po- 
žuti i prvi mraz pade, — eto i Pilipa, kao 
gljive iz zemlje. Prikrpao se on uz našu kuću. 
a mi sami nismo znali, u što li lijenčinu hra- 
nimo, jer nije privrijedio, koliko je pojeo. 
Trpjeli smo ga po svoj prilici zato, jer u 
svakom Slavoncu ima dobra desetina toga 
Pilipa —: gdje je štogod, tu se ne vodi 
računa... 

Cilj Pilipova života bio je — jesti i ništa ne 
raditi; ostvarenje toga ideala bila mu je naj- 
preča briga, to je ispunjalo i nadahnjivalo 
cijelo njegovo mišljenje. Najsretniji dani nje- 
govog života bili su: Božić i Uskrs, jer tih 
dana nije morao ništa raditi, a mogao je jesti, 
koliko je samo u njega stalo. Najvolio je sam 
za se blagovati, jer »on da ne može tako brzo 
gutati kao drugi, a njemu je, kad naglo jede, 
kao da i ne jede. Sve se to može polagano, 
čemu bi se čovjek sa svačim ubijao; za jela 

treba dva tri puta stati i otpočinuti, da se bolje 
slegne; pa dok se čovjek sve lagacko najede, 
i dva tri puta oko sebe obazre, — eto ti u to 
i mraka — pa i večere...« Kad se prostre stol, 
neće se Pilip prije latiti, dok se sve zdjele 
preda nj ne donesu; onda on tek sjedne, 
okrene se još nekoliko puta, da se osvjedoči, 
da je sam, privuče s nekim strahopočitanjem 
sve zdjele k sebi, proučavajući ih čas dva, 
dok se ne odluči, koje bi se najprije latio. Kad 
nije siguran, koja je najbolja, onda pojede 
polovicu iz jedne, pa polovicu iz druge, te onda 
opet iz one prve, — i tako redom. Obično 
pojede najprije meso i kolače, zatim juhu i 
ostalo; ono, koje mu se najmanje sviđa, ostavi 
naposljetku, nu ne prezre ničega. Kako jede, 
tako neprestance popušta kožnati pas (remen), 
doklegod mu se trbuh toliko ne napne, da 
jedvice sastavi remenu kraj s krajem. Dotjera 
li do te točke, onda sav sretan kaže, da je 
napunio obadva »trbuška«, i onaj dolinji i 
onaj gornji (ispod i iznad remena). Poslije jela 
vidjelo mu se, da je neobično blažen i za- 
dovoljan: uživao je u samu sebi, obazirao se, 
migoljio očima i nakretao glavom kao gusje- 
nica, kad ju sunce prigrije... 

Koliku je privlačivu silu jelo na njega imalo, 
najbolje odaje slijedeća zgoda. Susjedni sluga, 
pribjegli Hercegovac Maksim, bio dobar lovac; 
jednog »malog svetka«, kakovih u Slavoniji 
svakih deset dana po jedan ima i koji se time 
slave, da taj dan »ne valja ništa raditi«, pozove 
Maksim Pilipa u lov, pa da će se do volje 
najesti divljih pataka. Pilip se dugo skanjivao, 
ne mogav odlučiti, da li je bolje hodati dva 
tri sata po žegi i onda najesti se mesa, — ili je 
bolje pružiti se pod orah i cio dan bezbrižno u 
hladu valjuškati se. Napokon ga Maksim ipak 
nagovori i pođu. Došav do rita, ubije Maksim 
patku, al na drugom kraju, te natjera Pilipa, 
da ide po nju; Pilip se zasuče i zagazi, nu težak 
kakav je bio, zapane u pol baruštine, propav 
do pojasa u glib, te ni amo ni tamo. 

— Na zdravlje, Pilipe, ručak! doviknu mu 
Maksim, te onakav jogunast opali još jedanput 
— tobož na patke — pravcem k Pilipu, da je 
olovo sve prskalo oko njega... I nato Maksim 
ode, a Pilip osta, valjajući se i čupajući sa 
sebe konjske pijavice, štono se pohvatale po 
njemu kao crni uštipci. Kogod prođe, čudom 
gleda, što to Pilip sjedi u ritu, — al Pilip 
nikomu ni zere, već samo čupa pijavice i 

keseć se razgleđe okolo sebe kao guska na 
gnijezdu. Kad su ljudi po drugi puta onuda 
prošli, a on sveđer čuči u bari, zapitaju ga, 
što za Boga ne ide van? Sad istom Pilip ocireći 
se odvikne, da se ne može ni maknuti, a 
nekmoli izaći. Nato mu dobaciše uže, upregoše 
tri konja, te ga teškom mukom iščupaše iz 
gliba. Kad ga dovaljaše na brijeg, protrese se 
Pilip, da je sve naokolo kaljužinom poštrapao; 
jedni brisali rukavom oči, drugi pljuckali i is- 
kašljivali smrdljivo ritsko blato, a svi su bili 
Puni crnih mrlja i piknjica kao šareno prase. 

— Pazi der, Pilipe, malo, tako se i psi otre- 
suju, kad iziđu iz vode... 

— Ti si pas! odvrati Pilip i ode na jedan sat 
uokolo, da s druge strane rita izvadi patku — 

Maksim je znao, da će tako biti, pa je išao 
na to, da nasamari Pilipa. Pilipu nije bilo 
toliko, što je sedam sati sjedio na suncu u 
glibu, već mu bilo do toga, što nije cio dan 
ništa jeo, a patka mu pred nosom. 


— Lopov jedan, okosio se on na Maksima, | 


vjesiće on kadgod na vješalima, kao i moj 
otac. J 


— Ma nije ti, Pilipe, otac na vješalima 
svršio. j 

— Nije doduše, al malo fali da nije. Bio je 
prvi hajduk, — i mene je zvao u krađu, al ja 
nisam htio. Bio je baš tako malen kao i 
Maksim, al je ipak mogao i najvišu ogradu 
preskočiti. Svaki čas je bio zatvoren, al se znao 
dobro izlagati, pa ga treći četvrti dan puste; 
nu naposljetku je ipak nasjeo. Jednom pošao 
krasti ovce, ovčar ga dočeka, pa mu zabije iz 
male puške jedanaest kukinja u rebra... Ala 
je bio žilav, — istom treće nedjelje umro u 
štaglju, da niko nije ni znao... 1 pravo mu je 
bilo! Jedanput me istukao, da je sve krv štr- 
cala iz mene — pas jedan!... Tako će jedan- 
put i Maksimu biti... Hehaha!... nasmije se 
napokon kao od dragosti, što se je tom prispo- 
dobom osvetio Maksimu. 

Radinost Pilipova bila je napram lijenosti 
nekako kao jedan naprama sto! Posao je obav- 
ljao od prilike ovako: Časak dva vrpolji 
s rukama oko posla, nato se ispravi, ogleda se, 
pljune na lijevu, pa na desnu stranu, ogleda 
se opet uokolo, pa ne spazi li ništa izvanredna, 
pljune u jedan pa u drugi dlan, — te se u neke 
nekavice opet prigne nad posao... No ne 
zadugo, jer uto stanu sati na zvoniku izbijati; 
a Pilip se brže bolje ispravi, te uzme nekim 

pobožnim mirom brojiti sate, tikajuć kaži- 
prstom, kadgod izbije. Kad sati prestanu, kimne 
i on glavom, kao na potvrdu. Napokon izbroji 
na prste, koliko sati fali još do pol dana, a kad 
izbroji, onda fićukne potiho, — jer ma koliko 
bilo, njemu je uvijek još dugo i dugo do ručka. 
Kadgod mu se pričini, da sati davno već nisu 
izbijali, onda popostane i prisluhne koji časak, 
pa ako ne dočeka, onda ode na kućni prag te 
po sjeni računa, koliko je još do pol dana... 
A kad mu se dovikne: Brže, Pilipe, šta to 
radiš! — onda žmirucne očima, kao da si ga 
iglom ubo u treptavice, slegne vratom i u pol 
prkosa u pol smijeha odgovori: Dugo je do 
mraka! 
JI. 


Kao što je izvanrednu pomnju posvećivao 
nutrinji svoga dragoga tijela, isto tako cijenio 
je uvelike i vanjštinu si i sve ono što je bilo 
njegovo. Nikad on neće nikog ni rukom ni je- 
zikom dirnuti, ali kad mu kogod nehotice na 
nogu stane, neće prostiti ni malomu djetetu, 
nego će dvostruko zadanu mu bol povratiti, — 
ne iz zlobe, nego iz ljubomornosti na svoje 
meso. Osim toga debelog, natučenog tijela nije 

ništa drugoga imao, jer ništa drugog nije 
trebao. Za odjeću nije se nigda brinuo; 
kakvihgod cunja nađe, sve povješa na sebe i 
ne skida ih prije, dok same ne popadaju; zimi 
višeput izgleđe kao živi plastić sijena. Nu zato 
je bio upravo ponosan na dvije »svoje stvari«, 
a to je bila nekakova škljoca (britva) i frula; 
obadvoje držao je on za osobite izvanrednosti: 
njegova frula imala je takav čist glas, da čišćega 
nije moglo biti; škljocom pako prerezao je 
negda živomu jarcu rog, — i nije se prebila, 
nego samo malo nakrnjila. Osobitu vrijednost 
podavalo je tim dvjema stvarma — po Pilipovu 
mnijenju — i to, što su bile ođ Majke Božje 
Bistričke, te je Pilip bio duboko osvjedočen, 
da take frule i škljoce uopće ni nema na svi- 
jetu. Bio je uvjeren, da svako vreba, kako bi 
mu ukrao te dragocjenosti, pa nije nikad mogao 
naći dosta sigurna mjesta, gdje bi ih sakrio. 
Po deset puta zaviri u staju, da vidi, jesu li još 
tamo, kamo ih je vrgao. 

Njegov odgoj, način njegova življenja za- 
tomio je u duši mu svaku želju, svako čuvstvo, 
S kojih ostali svijet bud pati, bud uživa. On je 
bio napram svemu ravnodušan, ništa nije 
moglo njegovih misli bud razgrijati, bud ras- 


177 12 


Kozarac: Sab. djela. Sv. ILA 


JOSIP KOZARAC 


= 





tužiti, jedina crkva imala je neku privlačivost 
za njega. Nu akoprem je bio baga to 
ga ipak nije toliko čuvstvo pobožnosti u cr .a 
vuklo, koliko ona isprazna želja i pohlepa, da 
se nagleđe najraznolikijih predmeta i osoba; 
od prilike isto ono čuvstvo, koje djecu vuče 
u lakrdijaške izložbe. Nijedne nedjelje nije 
Pilip izostao od službe Božje; čim prvo zvono 
zazvoni, baci on svaki posao, povješa na se 
štogođ ima, pa se odgura do crkvenih vrata. 
Tuj pred vratima stane, te keseći se promaira 
majmunskim pogledima ulazeću svjetinu, pa 


kad već nigdje nikog ne vidi, da se žuri službi 


Božjoj, onda se on tiho-bojazljivo uvuče u 
crkvu, sa izrazom zadovoljstva, kao da je naj- 
težu službu pred vratima izvršio. Sad on drži 


smotru po crkvenom prostoru; on zna za. 


svaku sličicu, svaku svijeću, pa se kesi i žmi- 
rucka, — ko ga ne pozna, rekao bi, da se 
razgovara s njima. Ako tamo gore iznenada 
gromornije zasviraju ili zapjevaju, onda on 
strese glavom, kao da mu se osa zaletjela u za- 
tiljak; nije trpio, da ga išto buni u njegovu 
zijanju. Najvećma je uživao u starom zgrblje- 
nom zvonaru, kad se obuče u crkveno ruho, 
pa zađe crkvom kupiti darove; kamogod se 

stari krene, Pilip ne skida očiju s njega. Svaki 
put, kad se vrati iz crkve, pripovijeda o »gospo- 
dinu« — osim zvonara nije nikoga zvao gospo- 
dinom —, kako se je onakav suh i mršav 
pružio kao jarac na ražnju, dok je užegao one 
dvije najviše svijeće... pa kako se je onda 
opet zapleo u dugačku crkvenu suknju, te 
posrnuo na klečeće babe... Sve je to pripo- 
vijedao s nekom sladošću i kikotom, da se 
nije znalo, žali li, ili se ruga jadnomu crkve- 
njaku. Zvonar opazio je odavno već to izvan- 
redno obožavanje svoje osobe, pa pomislio, da 
mu se Pilip, onakav bojazljiv, kakav je bio, 
mučke valjda nudi u pomoć, te ga jednom 
zovne, da mu pomogne zvoniti na mrtvaca; nu 
Pilip mu se slatko naceri, obiđe dva tri puta 
oko njega, pljune lijevo i desno, te slijegajuć 
glavom ostavi  zabezeknutog,  mrmljajućeg 
starčića. 


Sa tog velikog nagnuća za crkvenima stva- 
rima nastradao Pilip jedanput; i tu ga je na- 
samario Maksim, koji nije mogao pregorjeti, 
da mu Pilip proriče sudbinu svoga oca. 


Jedne nedjelje popodne, kad su se po običaju 
pred kućom izvalili, reći će Maksim Pilipu: 

— Pilipe! Ja sam bio danas u crkvi, pa se 
nisam mogao domisliti, je li propelo, što visi 
kod velikog žrtvenika, novo ili je staro? Što 
veliš ti? Ti bi to morao znati, ti ideš svake 
nedjelje u crkvu. “ 

Pilip, koji je svu crkvu znao napamet, nije 
bio kadar dati Maksimu odgovora; pomutilo 
mu to pitanje sav život; otkako se rodio, nije 
toliko mislio. nd 

— Znaš ti, Pilipe, što, svjetovaše ga Maksim, 
do oltara ne možeš ti, sve da i hoćeš doći, da 
vidiš iz bližega; ako upitaš »gospodina«, on 


bi ti doduše mogao kazati, ali mogao bi te uo 


prevariti, nego na svu tvoju sreću, prekosutra 


je Markovo, biće crkveni ophod, pa će se pro- > 


pelo nositi sve do nakraj sela, gdje stoji krst 


pod lipom; onda ti gleđi, da kakogod uočiš... 


Kad je Markovo osvanulo, navukao Pilip na 
se, štogod je samo našao; na leđa prebacio 
dvije kabanice; jedna bila nekad vojnička, sva 
već zelena; druga bijela, čobanska, s crljenima 
zakrpama; na glavu nabio izlizani cilindar, 
kakav nose stari umirovljenici i to samo na 
najveće blagdane. Grdili ga. da baci tu grdobu 
s glave, al on se samo cerio, svaki čas skidao 
cilindar, oglćdao ga napram suncu, da li se 

još sjaji, i sveđ ga lagacko gladio, kao da 
mačku miluje. Jedva prvi put zazvonilo, otetura 
se on u crkvu, njihajući se kao prenatovareni 
lički osao. Kad je banuo u crkvu, najprije 
pogleda k žrtveniku, al svetoga propela nema; 
skinuo ga »gospodin« već, da ga okiti vijencem. 
Pilip stresao glavom i nasmijao se, ne mogav 
pojmiti, kako da baš sada nema propela, kad 
ga on hoće da vidi; to je njemu bilo više nego 
smiješno... 

Malo zatim krene i ophod; svjetina se pru- 
žila ulicom kao šarena vrpca, a najzadnji, kao 
i u crkvi, klimatao Pilip. 

Uto ga Maksim gurne u rebra. 

— Pilipe, zar ti nećeš gledati propelo? 

— Gleđi ga ti, kad ga nema. 

— Kako nema, — eno gle, gdje ga nosi 
momak u prvom redu. 

Čim Pilip opazi cvijećem okićen krst, nagne 
u trk duž cijelog ophoda, da su mu kojekakve 
krpe i užeta sve vrcala sa nogu. Kad je stigao 
nosača, ustavi se pred njim pa unatraške ho- 
dajuć uze zjati u propelo. Zalud momak mahao 
propelom na Pilipa, samo što ga ne udari po 
glavi, zalud starci boli svojim štapovima na- 
proti Pilipu, da ga otjeraju odande, — Pilip 

samo gleda u vis, ceri se i trepta očima... Uto 
dotrčaše dva stražara, spopadoše Pilipa za 
leđa i otiskaše ga u zatvor. 

Kad je treći dan došao iz zatvora, upita ga 
Maksim: 

— No, Pilipe, je li novo ili staro? 

Pilip nit se ljutio, nit jadikovao, već kao u 
brizi odvrati: 

— Bože mi prosti! ja još ni sam ne znan 
pravo, — al sve mi se čini, da su onoga sta- 
roga Isusa nanovo pomaljali... 

Niko živ ne bi mogao Pilipu utuviti u glavu, 
da ga je Maksim zavarao i upravo natjerao u 
zatvor. 

_ Tako su me još jednom baš za ništa za- 
tvorili i još me se natukli... 

“— Valjda si štogod skrivio —? 

— Nisam baš ništa. | 

— A da kako onda? + 

_ Eto tako!... Pilip stade brojiti na prste, 
te ih izbroji svih deset... Bože mi prosti, sad 
valjda već smijem kazati, čini mi se, da je već 
prošla deseta godina. Bilo je to tako: ja pu“ 
tovao, pa me noć zatekla; bilo jako hladno te 
nisam htio stajati i tako zabasam u mraku. Uto 
spazim nedaleko vatru i pođem pravcem 

onamo; kad ja tamo, a to na livadi izgorio plast 
sijena, ali oganj se već staložio, a ja ozebao 
legnem na toplo garište. U zoru probude me 
panduri, svežu mi lancem ruke, pa sa mnom 
u zatvor. Pitaju me tamo, zašto sam zapalio 

sijeno? A ja im kažem, da sam samo spavao! ... 

Oni opet pod svu dušu hoće da znaju, zašto 

sam zapalio? A ja njima opet kažem: briga 

mene i ze vaše sijeno i za vašu vatru, — ja sam 

ozebao, pa sam legao pa zaspao... Hehaha! 

ala su se ljutili, baš sam se morao nasmijati. 

Kad su se navikali, onda me povale na klupu 

i odrape mi trideset na gole gaće; da su mi 

još kojih desetak udarili, morao bih jaukati, 

jer već je išla krv... Sutradan su šibali jednog 

drugog, taj se je derao kao vol, a meni donesu 

tri zdjele kupusa i mesa... Tako su me hranili | 
deset dana, — bar sam se najeo! Deseti dan 

pitaju me: Bol li me još? A ja kažem, da ne 

boli. A ti hajd, otkle si i došao, evo ti forinta, 

pa da nisi živu stvoru govorio, gdje si bio... 

Ala sam bio lud! Da sam rekao, da me boli, 

možda bi me još jedno dešet dana hranili, bar 

bih se najeo mesine... A pa svejedno, ja 

velim, dobro jeitako!... 

— A gdje ti je forinta? 

Pilip se jedva skani te izvuče iz frule zamo- 
tanu forintu, staru izvan tečaja; samo ju po- 
kaza i opet brže bolje smota i strpa. u 

— Ne hasni ti ju, Pilipe, čuvati, te više ne 
vrijede, sve da ih hiljadu imadeš. 

— Fiju-u-uk! fićuknu Pilip, toliko nema 
valjda ni u svoj županiji... vi 


Kako je od mladosti išao samo za marvom; 
te veći dio života proveo pod šumom na e" 
to nije ni čudo, da je slabo mario za ljudsko 


društvo; što više, on se je nekako bliži osjećao , 


životinjama nego ljudima, jer dok se je ovima 
uklanjao, to je n. pr. krmke tjerao u svinjac 
s riječima: »U sobu, ljudi, u sobu, ljudi!« . 

Isto tako znade po četvrt sala promatrati pi- 
jevca na dvorištu, pa kadgod taj zakukurikne 
ili zovne kokoške, da im pokaže zrno, svaki 
put Pilip veselo skrene glavom, naceri se 1 
rekne: »Kao čovjek!«... A zeca, kad visi u 
trijemu na klinu, najprije žali pa ga napos- 
ljetku povuče za brkove i ponovi: »Smije se 
ko čovjek«!... A kad djetlić zapjeva, ode Pilip 
preko plota ća pod ono stablo, te prati svaki 
kretaj šarene ptice, kesi se i cponaša za njom 
glasni onaj: glji-glji-glji... A kad djetlić odleti, 

prati ga Pilip očima, doklegod ga vidi, i opet 
će: »Ko čovjek!« 

Veoma je značajna ova malica, gdje Pilip 
— kao u snu — nije znao zbilju od umišljenosti 
rasuditi. U staji, gdje je spavao, prilijepio si 
do uzglavlja naslovnu sliku od »Ueber Land 
und Meer«, gdjeno Titani na ramenima drže 
zemaljsku kruglju. Po cio dan znao Pilip u tu 
sliku buljiti, sve mu na njoj bilo čudno i ne- 
dokučivo. A kad mu se reklo, što ta sličica 
znači, uze on sa sažaljenjem pokazivati na 
jednoga od Titana, »koji se je već tako zgrbio 
pod teretom, da će za koji dan morati klonuti 
i pasti«... Treći dan nije Pilip više tu ležao, 
nego si prenio log na drugi kraj staje, jer se 
uplašio, da će »onaj treći« zbilja popustiti, te 
bi kruglja mogla omaknuti i njemu se na 
glavu skotrljati... 

Ko ga je vidio, tu ljudsku priliku, zbijenu 
od sto kilograma kosti i mesa, ne bi ni u snu 
pomislio, da je i Pilipovim srcem proujala 
ona slatka lagoda, što ju sveopćim imenom 
zovu: ljubav... Sa ženama i uz njih najvolio 
raditi, jer ih se nije bojao, a što ga one većma 
bockale, to se on slađe smijao; jedino kad ga 
sa svih strana salete, onda se on samo strese, 

kao da muhe tjera sa sebe, i stoičkim mirom 
ponavlja one mudre riječi: Ala melju, ala bra- 
bonjaju! 

Nijedna žena nije se usudila pred njim pot- 
pregnuti ili zasukati, jer on bi sav posao bacio 
i svom pohotom buljio u ono malo gole noge... 
Taj čas upiljio se on sav savcat u onu misao, 
koju je pjesnik zaodjenuo u sjajne riječi: 


Za jedan čas na krilu tvom, 
Pa udri grom me prijekl... 


Da će Pilip s ljubavi ikad nastradati, to nit 
je on, niti iko živ pod nebom mislio. Pa ipak 
tako došlo. U susjedstvu bila čavrljava dje- 
vojka Marica, koja nije osobito škrtarila svojim 
ljepušastim tijelom; Pilip uvijek govorio, da će 
tamo prijeko u susjedstvu badava, dok je živ, 
služiti, samo da može cio dan gledati u Ma- 
ricu... Kad je Marica jedanput na njivi obo- 
ljela, pa jedva do kuće došla, onda je Pilip 
mjesec dana spominjao: »Da je on znao, da je 
ona bolesna, on bi ju na kolicima sam dovezao 
kući, on bi ju dapače i na leđima doprtio, 
samo ako bi joj tako zgodnije bilo...« Ta 
Marica imala ljubavnika, nekog dugačkog, su- 
honjavog trgovčića, a Pilip nekako opazio, da 

se taj Miller po noći provlači na Maričin 
prozor. Kadgod je to pripovijedao, vidjelo mu 
se, da se je kiselo cerio, a Millera je zvao 
»krvavi zalogaj«... Jednog jutra probudi nas 
jauk iz susjednog dvorišta; kad tamo, a Miller 
se rastegnuo po travi kao zgažena žaba. Pilip 
ga dočekao pod Maričinim prozorom, digao ga 
u vis i bubnuo njime o zemlju, kao kad svi- 
njama razbija misirače, te na Milleru malo 
koja kost čitava ostala. Kad su oružnici došli, 
pa vezali Pilipa, skretao on glavom i kesio se 
kao svagda; a kad ga zapitaše, zašto je to 
uradio, prasnu on u hihot: 

— Zar sam mu ja kriv, da ima noge ko 
štiglic... hehaha!... 

Osudiše ga i zatvoriše, i nigda ga više odande. 


187 





KAPETAN GAŠO 


SLAVONSKA CRTICA 


I na selu imade ljudi, koji bi, da su im pri- 
like dale bliže živjeti svjetskoj pozornici, bili 
bud glasoviti muževi, bud originalci, kakovih 
među izobraženom klasom sve to rjeđe ima, 
jer kultura izglačuje i najosebujniju ćud i 
značaj, kao što brzica bridak kamen ispire u 
šljunak. Nu nije u tom obziru ni na selu mnogo 
bolje, jer jednostavni i jednolični život seoski 
već sam po sebi nije kadar odgojiti muževe 
s puno raznolikijim značajem, čuvstvom i miš- 
ljenjem. Ovdje ondje nalaze se doduše po gdje- 
koji originali, nu teško je na njih naići, jer 
im se ne dade u pravo vrijeme prilika, da se 
istaknu svojom osebujnošću, dok još nije 
posve utrnula u njima. 

I Gašo Vukašinović iščezo bi u svagdanjosti, 
kao i svi njegovi seljani, kojima spomen ni tri 
dana poslije smrti ne traje, da nije slučajno pol 
godine bio podnačelnikom. Zvali su ga i »ne- 
zadovoljni Gašo«, jer je uvijek prigovarao, i 
svakomu istinu u brk govorio. Bio to prost 
seljak velike darovitosti, realista, koji je ra- 

čunao samo sa zbiljom i svojim zdravim ivi 
zumom, koga je svagdanja briga i nej 
poštenje očeličilo, da se nije bojao . 1 dn 
Boga i svoje savjesti; čovjek, koji 2 “s 
spoznao svoj životni cilj, pa se ničim . ia 
nije otkrenuti dao... Gašo bio za mlade .. 
vojnik i stražmeštar; u talijanskom oim ta : 
na pretstraži, otklonio svojom m a» 
energijom veliku pogibelj,. s. an taj nj e 
čin dobio njegov kapetan visoko odlikovanje, 
a Gašo — ništa. ' 
— Pa nek ti bude! — pomisli Gašo, ud 
se je nadao u tom ratu postati poručniko še 
postani i đeneral, ako hoćeš, a ja idem u ri 
selo, pa ću orati i kopati, i biće mi možda bolj 
ego tebi... : 
p E bo on pade jednog dana s ratnog aa 
ravno na svoju oranicu, isprvice ponešto iu , 
što mu se je sreća baš izmeđ prstiju iskliz " 
Kadgod bi se te zgode sjetio, svaki put bi 
dovršio: ' 
— Da je bilo malo više sreće i pravice, bio 

bi Gašo danas kapetan, zacijelo da bi bio... 


I radi toga zvali ga u selu porugljivo »ka- 
petan Gašo«. 

Inače je Gašo bio siromašak; imao je je- 
danaest sinova, a pri porodu zadnjega umrla 
mu žena, — te tako on bio svojoj djeci i otac 
i mati. Kraj sve nevolje ipak je volio svoju 
djecu kao ptica mladiće; a i bili su to derani 
kao bivolići, sve jedan drugomu do uha, svi 
garavi i glavati, svi zdravi i bistre glave kao i 
otac Gašo. Onog od šest godina ostavio bi on 
kod kuće s trojicom mlađih, pa je taj šest- 
godišnji imao brigu sa svom kućom, on je 
onima mlađima i kruha odrezao, i lukovicu 
nasolio i krumpir u pepelu zapretao; on jei 
živad nahranio i krmčetu bundeva nasjecao. . . 
Nigda ta djeca nijesu plakala, uvijek su bila 
vesela i mudro razabirala, što im otac pripo- 
vijeda i zapovijeda. A Gaši bi tada oko zasjalo, 
lice se razvedrilo, a nešto kao da je šaptalo u 
njemu: Budućnost je tvoja! 

Gašu nijesu baš osobito voljeli u selu, jer je 
znao svakomu istinu otsjeći; a osim toga znao 
Gašo i dobro čitati i pisati, pa bistrouman, 
kakav je bio, znao je on svakoga čovjeka 
pravom vagom odmjeriti. On je svaku novost 
u općinskoj upravi duboko shvatio i ocijenio, 
pa zato i nije čudo, da je mnogima bio trn 
u oku, te su svaki način nastojali da mu začepe 

usta. Nu imao je on i svoju stranku među si- 
romašnijima, koji su skupa s Gašom pjevali: 
»Ciju-viju! pa u našu jadnu šiju...« 

Ta siromašna stranka htjela je svakako, da 
i Gašo dođe u općinsko vijeće, da bude bar 
podnačelnikom, ako već ne načelnikom, — jer 
da je Gašo bio za to najsposobniji, to su i pro- 
tivnici priznavali, ali nijesu htjeli, da im siro- 
tanak zapovijeda. Nu Gašina stranka ipak ga 
protura za podnačelnika; nije im doduše puno 
koristilo, jer je i načelnik i veći dio vijećnika 
spadao drugoj, bogatoj stranci, nu ipak su po- 


stigli to, da se u selu znalo, što se tamo radi, > 


jer je Gašo morao svojima potanko razložiti, 


što se tamo radi i o čemu se snuje. Otsad su u . 


općinskom uredu još većma zamrzili na Gašu, 
te se klali međusobno i bacali jedan drugomu 
klipove pod noge, gdjegod su samo mogli. 
Premda je proti Gaši više njih bilo, ipak mu 
ništa ne mogoše, jer je Gašo u svakom pogledu 
bio poštenjaković, a k tomu duševno visoko 


nad njima, te su morali ne jedanputa osjetiti. 


oštar žalac njegovog jezika, premoć njegovog 
bistrog duha. 

Jedanput se u nekom  povjerenstvenom 
poslu vozio načelnik s Gašom u jednim kolima 

kroz šumu; gdjegod ih spriječi trnje ili niske 
grane, tu Gašo navuče svoju izlizanu šubaru 
na svu glavu, da mu kupina i glog ne izgrebe 
očiju, — dočim bogati načelnik skine svoju ' 
novu kapu, pa se gologlav sagne u kola, sakriv 
više kapu nego glavu. 

— Ma što ti to, brate, čuvaš? upita Gašo 
načelnika. 

— A da što bih — novu kapu, odgovori taj. 

— No hvala ti, Bože! — Ja čuvam glavu, a 
ti čuvaš kapu. Zar je tebi milija kapa od tvog 
oka i tvoje krvi. Drugi svijet kupuje sebi kape, 
a ti valjda kupuješ glave... 

I od tog dana govorilo se po selu: Naš na- 
čelnik ne kupuje sebi kape, već glave, — pa 
uvijek kupi onu istu tvrdu, šupljikavu. 

Načelnik bi zatvorio pol sela skupa s Gašom, 
al nije se usudio proti svoj općini ruku dig- 
nuti, već vrebao zgodu, kako bi ugrabio Gašu 
i osvetio mu se. Lako bi bilo, da se je uspizmio 
ma na koga drugoga, al Gaši osvetiti se, malo 
je ko u selu dorastao... 

Gašo, da prehrani onoliku djecu, radio dan 
i noć, i petkom i svetkom; nije on imao kada 
svake nedjelje u crkvu ići, niti je imao kada 
prisustvovati svima obredima. Jedanput žup- 

nik, propovijedajući o bezboštvu i bezvjerju, 
uze izdaleka šibati i na Gašu. To se Gaši na 
žao dalo, po poruči župniku, neka najprije 
mete pred svojim pragom, a onda pred tuđim. 

Uslijed toga pređe i župnik u neprijateljski 
tabor proti Gaši, i stade još žešće udarati na 
kukavnog podnačelnika. Gašo nije ni za to 
mnogo mario, nego bi svakog blagdana nato- 
vario svoju djecu u kola, pa se odvezao u 
obližnje selo na veliku misu. 

— Riječ Božja ovdje, kao i ondje — pa 
nikom ništa, rekao bi on. 

Jednoga jutra osvanu na župnikovom stanu 
nećudoredna slika, našarana ugljenom. U selu 


nastala s te slike velika smutnja, te župnik > 


zatraži strogu istragu; nu badava, ništa se nije 
moglo iznaći. Kašnje se župnik sjeti, da to 
nije počinio niko drugi nego Gašo, te prijavi 
tako načelniku; ovaj to jedva dočeka i prijavi 
cijelu stvar sudu, označiv Gašu kao krivca. 
Akoprem nije bilo ničim dokazano, ipak je 
sve selo mislilo, da je onu sliku jedini Gašo 
našarao, te već nije bilo sumnje, da će Gašo 
biti kažnjen. 

Kad je došlo do rasprave, upita sudac na- 
čelnika, po čemu on sudi, da je Gašo onu 

sliku našarao, kad inače nema nikakova 
stvarna dokaza za to? 


— Ja to sudim po tomu, odgovori načelnik, 
jer tako govori čitavo selo i jer g. župnik misli, 
da onu sliku nije mogao istom kogod našarati, 
već da je to morao biti pametan čovjek. 

— Ako je tako, brate, onda to niko drugi 
nije našarao, već upravo ti, jer ti si kao na- 
čelnik valjda i najpametniji čovjek u selu. 


Tako Gašo odgovori na načelnikovu objedu. 
Ne mogav niko ništa proti Gaši dokazati, izađe 
on iz suda nevin, a na načelniku osta sramota, 
da je on, kao najpametniji čovjek u općini, 
onu sliku našarao. Tako taj zlosretnik ne- 
prestance mahao mačem proti Gaši, a mač 
uvijek njega porezao. A ne bi ga toliko ni 
boljelo, da je Gašo izdaleka njemu ravan, već 
onaj ubogi Gašo, na koga on dosad, dok nije 
izabran podnačelnikom, ni gledao nije, a kad 
bi ga i spomenuo, spomenuo bi ga samo s po- 
rugom. On, najbogatija kuća, a Gašo, koji je 
pecao ribu i hvatao po ritu divlje patke, tr- 
govao s trulima drvima, da prehrani jedanaest 
sinova, pa taj kukavni Gašo njega pred svim 
svijetom sramoti. 

Otsada nastala prava hajka na Gašu, pazilo 
se i vrebalo na njega, samo da ga ma u čemu- 
god uhvate. 

I uhvatiše ga. 

Dosjeti.se neko, da Gašo ima u šumi na 
potočiću skelu (prevoz), pa da već godinu dana 
pobire novce za prevoz, što ne bi smio. 


Načelniku kao da je svanulo, kad je za to 
saznao, te podnese tužbu na kotarsku oblast 
proti Gaši. 

Gašo kupio naime u šumi preko potoka 
kojekakvih ležećih drva, pa da ih preveze 
amo, morao si napraviti nekakovu skelu, jer 
mosta nije na daleko bilo. Budući da su i 
drugi ljudi kupili tamo drva, pa ne mogav ih 
drugačije prevesti nego po Gašinoj skeli, rado 
su platili Gaši koju krajcaru, da ne mora svaki 
sebi prevoza praviti. Na mjestu te skele bio 
negda most, koji je visoka voda pred više go- 
dina digla i odnijela; dok je stajao taj most, 
vodio je tuda šumski put, koji je spajao dva 
sela, a otkad ga nesta, moralo se ići daleko 
uokolo preko polja i livada. Kad je Gašo po- 
stavio svoju skelicu, oživi opet taj šumski put, 
jer je svako volio štogod platiti, nego da ide 

četiri sata uokolo. Gašo sabio na brijegu. ko- 
libicu i ostavio jednoga svog derana, da ci- 
jepa i snaša drva u hvatove. 


Sad ga prijaviše, da nepovlašteno pobire 
skelarinu, a od kotara stiže odluka, da Gašo 
ima odmah skelu dignuti, a ako ju za 24 sata 
ne digne, ima se kazniti globom od pet forinti. 
Istoga dana u podne dostavi načelnik tu od- 


“luku Gaši, a sutradan u deset sati posla pan- 


dura u šumu, da pazi, hoće li Gašo dignuti 
skelu; ako do pol dana ne bi dignuo, neka 
odmah dođe javiti. Nu Gašo ne dignu skele, 
nego uplati globu; nije on toga činio iz prkosa, 
kako je mislio razveseljeni načelnik, nego 
Gašo nije još izvezao svih drva, pa računao, 
da će više izgubiti, ako ostavi drva neizvezena, 
nego ako uplati globu. U to ime ostavi skelu 
na još nekoliko dana i požuri se sa izvozom. 


Načelnik slavio slavje! Pošlo mu je za 
rukom kazniti Gašu, a kazniće ga još jače, jer 
Gašo neće da digne skelu, — za to ga i opet 
Prituži oblasti. Za nekoliko dana stiže i druga 
odluka, kojom se strogo nalaže, da se Gašo 
ima sa 50 for. kazniti, ako ne bi htio skele 
odmah dignuti. 

Gaši ne preosta ino, nego skelu dignuti; tek 
on počeo prvi klin izbijati, a na drugoj strani 
poviknu: 

— Hej! skelu amo! 

— Idi slobodno natrag, skela je dignuta, više 
se ne smije prevažati, odvrati Gašo, ni ne po- 
digav očiju s posla. 

— Hajde ne buncaj, već prevažaj gospodina 
pretstojnika! — vikalo se isprijeka. 

Gašo ustade i prepozna pretstojnika s još 
jednim gospodinom. Išlo povjerenstvo u drugo 
selo, pa udarilo prečim šumskim putem. Gašo 
skide kapu i pozdravi gospodu. 

— Što čekaš, prevažaj nas! vikali oni s druge 
strane. 

— Ne smijem, odvrati Gašo. 

— Od koga ne smiješ? upita pretstojnik. 

— Od vas. 

— Hajde ne budali, već prevažaj, nemamo 
kada čekati. 

Mjesto odgovora izvadi Gašo iz njedara 
papir, pa razmotav ga i okrenuv se prema 
pretstojniku, uze čitati, što mu je grlo dalo: 

»Na tamostrano izvješće od 16. srpnja t. g. 
nalaže se tomu općinskomu uredu, da ima 
smjesta obavijestiti Gašu Vukašinovića, da pod 

prijetnjom globe od 50 for. imade za 24 sata 
nakon primitka toga naloga rečenu skelu 
dignuti. ..« 
Kotarski pretstojnik 
N.N. v. r. 


— Sad vidite i sami, gospodine pretstojniče, 
da vas ne mogu prevesti, jer u mene se ne legu 
pedesetače, a imam samo još dva sata vre- 
mena, jer eno pandura tamo u onoj šikari, 
gdje pazi, ako samo jedan čas premašim preko 
roka, da me oglobe. Što ću vam ja, gospodine 
dragi; ako baš hoćete, ja ću vas na leđima 
prenijeti, al na skeli, oprostite, ne mogu vas 
prevesti, jer ja sam čovjek pošten, koji se drži 
zakona i štuje višu oblast. 

I pretstojniku ne preosta ino, nego okrenuti 
kola i odvesti se natrag, jer mu se je činilo, da 
mora i sam ono poštovati, što je drugomu kao 
zapovijed izdao. 


U općinskom uredu natezali pandura sa sto 
strana, ne bi li ikako izmamili iz njega, da je 


'Gašo makar za jedan časak zakasnio skelu 


dignuti, samo da ga još jedan put oglobe; al 
pandur se vratio još prije stanovite dobe i 
javio, da je skela dignuta i rasklopita. 

Načelnik se je ljutio, što mu je izmaklo, da 
se i po drugi put osveti Gaši, nu da si udovolji 
srdžbi, proglasi, da će Gašo na temelju same 
kotarske odluke biti skinut s podnačelništva. 

No mjesto toli željno očekivanog svrgnuća 
Gašina dođe od kotara posve drugo riješenje, 
koje je od prilike ovako glasilo: 

»Pošto na potoku P... na starom šumskom 
drumu između sela M. i V. nikakova mosta 
nema, i pošto bi sagrađenje takovog puno 
koštalo, to će, da se uzdrži bliži promet između 
spomenutih sela, biti nužno, da se u tu svrhu 
na mjestu prijašnjega mosta podigne skela. 
Doklegod općine M. i V. (V. je Gašina općina) 
takovu skelu ne podignu, ima se u svrhu omo- 
gućenja prometa ostaviti dosadanja provi- 
zorna skela tamošnjega žitelja Gaše Vukašino- 
vića... Uslijed toga nalaže se tomu općin- 
skomu uredu najstrožije .. .« 

Da Gašo nije bio podnačelnik, sigurno je. 
da niko u selu ne bi saznao za tu naredbu; ali 
zubati Gašo, kad je došao u nedjelju u ured, 


prevrnda po običaju sve spise, pa našao tu i ' 


naredbu. 
— Na, eto ti, sad imaš, turi on načelniku 
spis pod nos, da si bio šutio, ne bi sad općina 

morala izdavati tu stotinu forinata za skelu. 
Al dok je ne digneš, eno, moja je građa još 
tamo, idi pa ju samo sklopi i pobiraj skelarinu, 
pa obogati kao što sam i ja obogatio, da već 
ne znam, kud bih s novcima. 

— A šta te košta, neće se iz tvog žepa 
praviti, već na općinski trošak. 

— Gle mudrosti! Mene podnačelnika da ne 
košta općinski novac. I ti, i ja i svi, koji smo 
ovdje, nijesmo valjda za to izabrani, da ra- 
sipljemo i svoj i tuđi imetak, već da ga čuvamo, 
kako bi nam svima lakše bilo; jer znadeš i 
sam, koliko imamo poreznog zaostatka. 

Načelnik ne imade šta odgovoriti, već šutio 
i gutao bijes. 

Gdjegod se je radilo o krajcari, svaki put 
je Gašo dolazio u opreku s ostalima vijećni- 
cima; on htio čuvati, kao da je njegovo, a oni 
uvijek imali kojekakve troške i izdatke. 

Tako bilo u nedavnoj sjednici. Stigla naime 
obavijest od kotara, da će sredinom rujna doći 
zapovijedajući general, glavar Krajine. Na- 
ravski, trebalo je troška, da se glavar zemlje 
dočeka, kako se pristoji. — valjalo zastavu i 
baruta nabaviti, slavoluk podići, trebalo oko 
ureda, oko škola i cesta popravljati i ljepšati. 

Gašo se svemu tomu protivio: 

— Zašto da trošimo uzalud tolik novac! 
Naš milostivi car i naš đeneral znadu dobro, 
da smo mi njima i od pamtivijeka najvjerniji 
narod; s onim gruvanjem i s onih 10—15 za- 
stava nećete se vi njemu vjernijima prikazati 
nego što jeste, dosta je jedna zastava na ured 
i jedna na školu, više ih ne treba; čemu uludo 
narod guliti... I ono drugo nije u nikoju 
svrhu; zašto da ga varamo, neka vidi, kako je 
uistinu kod nas, čemu da ljepšamo? Kako će 
nam drugi put vjerovati, kad ga budemo molili, 
da nam treba potpore za crkvu, za školu, za 
most, za ovo i ono, — kako će nam štogod da- 
rovati, kad vidi sada, da tobož imamo svega 


i da trošimo, na što i ne bi morali... Ja ne | 


dam ni krajcare za takove nakarade. 

Nu većina vijeća nije slušala Gaše, već je 
činila, kako joj se najbolje svidjelo i htjelo, te 
opet opteretila općinare za kojih dvadesetak 
forinti. 

Đeneral imao je stići ujutro oko deset sati; 
tako je bilo prethodno određeno. Dan prije 
uputiše se načenik i bilježnik u drugo selo, 
otkle je preuzvišeni imao doći, da se osvjedoče 
i točno saznaju čas dolaska. Podnačelniku 

Gaši naložiše, da ima ujutro s narodom do- 
čekati preuzvišenoga kod slavoluka, koji je 
bio podignut na mostu pod selom. Njih dva — 
načelnik i bilježnik — da će podraniti, pa još 
prije njegove preuzvišenosti pod slavoluk stići. 
Što se tiče gruvanja iz mužara, zvonjenja i za- 
stava, to neka samo onako izvrši, kako su oni 
već naredili. 

Krajišnici su oduvijek s pravim neprisiljenim 
oduševljenjem dočekivali svoje đenerale; oni 
su ih smatrali nekako kao »primos inter 
pares«, s kojima su oni po tuđim zemljama 
ratovali, sreću i slavu dijelili. Tog bi dana i 


= najstariji staračko došao sa stana te izvadio iz 


škrinje pomno zavijeni lipciški topni krst 
(Kanonenkreuz), svoj najdraži amanet, pa ga 
pribo na prsa. S tim križićem urešen, stao bi 
on, otkuda đeneral mora proći, da ga vidi, jer 
on je bio uvjeren, da osim đenerala malo ko 
zna ocijeniti, što taj križić vrijedi. 

Tako je i sada imalo biti; svako već izvadio 
najljepše odijelo, u koje će se sutra opraviti, 
a malu i veliku bio to svečan dan. Kad li bilo 
u deset sati navečer, zađe pandur od kuće do 
kuće, kucajući na prozor i javljajući, da đe- 


neral neće doći, pa da slobodno sutra svako 

pođe za poslom. Narodu nije bilo baš pravo, 
da će ga ta slava minuti, te nerado ode na 
posao, tješeći se, da velika gospoda rado za- 
strašuju mlađe. 

Kad su sutradan ujutro načelnik i bilježnik 
stigli pod slavoluk, ne nađoše tamo baš nikoga, 
što ih nemalo iznenadi. Htjedoše doduše 
uputiti se u selo, ali jedno u nadi, da se svje- 
tina kod općinskoga ureda skuplja, pa da će 
onda svi u hrpi i u redu pod slavoluk; a 
s druge strane u strahu, da će preuzvišeni svaki 
čas banuti, ne usudiše se nijedan otići, jer je 
selo bilo od slavoluka četvrt sata udaljeno. | 
Pa tako ostadoše sami, sve to nemirnije ob- 
zirući se sad napram selu, sad pravcem, ot- 
kuda će đeneral doći. Uto se pokaza na cesti_ 
prašina: znak, da preuzvišeni dolazi. Kad su 
gospoda došla pod slavoluk, pozdravi načelnik 
poglavicu naučenim govorom: »Da bi se nj. 
preuzvišenost iz bezbrojno sakupljenog naroda ' 
izvoljela uvjeriti o neograničenoj vjernosti 
krajiškoj .. .« 

Nadošloj gospodi bio taj doček neobično“ 
čudan, jer osim slavoluka i tutnjave zvona 
nigdje nikakova znaka »bezbrojnom narodu i 
neograničenoj vjernosti ...« Međuto mislilo se, 

da je u selu glavni doček, a ovo da je bila 
samo općinska deputacija, — al došav u selo, 
ni tamo ni žive duše. Na sva pitanja »glede 
toga nemara od strane naroda« ne znadoše 
zapanjeni načelnik i bilježnik ni riječi odgo- 
voriti. 

Kad je preuzvišeni stigao pred općinski 
ured, dočeka ga tamo jedini Gašo. 

— Da si zdravo, moj negdašnji kapetane! 
Jesi li mi gdjegod u životu!... Tako pozdravi 
Gašo poglavicu, koji ga nemalo začuđenim po- 
gledom promatraše. 

— Ta zar me zbilja više ne poznaš, zar se 
ne sjećaš stražmeštra Gaše i Italije i toga bi- 
jeloga križića pod vratom?... 

— Sad se sjećam, sjećam! poklima preuz- 
višeni glavom i pruži bratinski desnicu hra- 
bromu svomu stražmeštru, koga je i sada još 
spoznao po onome krupnom oštrom glasu. 

Kad se je razgledao po uredu, opet se pre- 
uzvišeni obrati Gaši. 

— Nemoj zamjeriti, đenerale, što te nijesam 
dočekao, kako te ide. Znam ja, da si ti sit takih 
dočeka, da si ti vidio i ljepših parada, nego 
što bi ti naše selo moglo prirediti. Pa pomisli 
i to, da je danas radnji dan, — koliko bi naj- 

prečeg posla zaostalo, da je narod tu stajao i 
u tebe gledao; tebi ne bi to ništa pomoglo, a 
selu bi bio jedan dan izgubljen... A reći ću 
ti baš i to: htio sam ti se malko osvetiti, što, 


si onda u Italiji zaboravio na Gašu, — da si 


samo spomenuo moje ime, — bio bi Gašo 
danas kapetan — — — 

— Al onda mi se ne bi d mogao ovako 
osvetiti... 

Nato Gašo ispripovijeda poglavici, kako mu 
ide, da je udovac, da ima jedanaest sinova, al 
da se još ne mora potužiti, dok je samo 
zdravlja i snage. 

— A ti pošalji molbenicu ravno na moju 


osobu, pa ćemo ti dati dva tri sina na državne _ 


troškove u školu; naposljetku makar i svih 
jedanaest, kad veliš, da su bistri, — svega će, 
samo pameti neće nigda biti suviše na svijetu. 

— Hvala ti, đenerale, na dobroj volji i lju- 
bavi! Al zar si ti zaboravio, da Gašo još nikad 


nikog nije molio? To nije u mojima očima 
čovjek, koji zdrav i jak ide tuđu pomoć tra- “ 


žiti. Dao im je Bog zdravlja i svega, što čo- 
vječjem tijelu treba, pa ako mogu sami po sebi 
biti veliki, neka budu, — a ako ne mogu, 

neka ostanu niski i maleni, kao što im je i 
otac. Kad drugi drže ljestve, lako se je i zadnjoj 
šuši popeti navrh hrasta... Hvala ti još 
jedanput. 


S udivljenjem gledao đeneral toga neobič- 
noga siromašnoga čovjeka, pa je valjda negdje 
u sebi pomislio: Da ti, moj Gašo, osim te pa- 
meti i tog plemenitog srca imaš još nečega, ti 
bi danas bio ono, što sam i sam, ili možda još 
veći. 


Poslije pol sata otputova glavar zemlje dalje. 


Saznav narod na poljima, da je đeneral 
došao, strka se sa svih strana na cestu, kuda 
je imao proći, te bacanju kapa i »živio«< ne bi 
ni kraja ni konca. Ljepšeg dočeka sigurno si 
đeneral nije ni poželjeti mogao! Kad se u selu 
saznalo, da je Gašo osujetio svečani doček i 
prevario narod, poslav ga na posao, 'planu 
čitavo selo na njega, a najviše pretstojnik i 
načelnik, koji bi ga najrađe smjesta zatvorili, 
da se nijesu žacali onog prijaznog razgovora 
đeneralova s Gašom. A dobro po njih, da su 
mirovali, jer jedva prošao mjesec dana iza 
toga, stignu Gaši srebrni krst za zasluge, — a 
ko mu ga je poslao, to svako zna. 

Sad se narod opet primiri i povjerova u svog 
Gašu, a načelnik da se živ ukopa u zemlju. 


Nekako pred Božić raspusti kotarska oblast 
dosadanje općinsko vijeće, te naredi novi izbor. 
U to novo vijeće nit je dosadanji načelnik iza- 
bran za načelnika, nit Gašo za podnačelnika. 

SLIČICE I DOŽIVLJAJI 


Ko je jedan put bio u toj našoj drevnoj 
šumi, s onim divnim stabarjem, spravnim, 
čistim i visokim, kao da je saliveno, taj je ne 
može nikada zaboraviti. Tu se dižu velebni 
hrastovi sa sivkastom korom, izrovanom 
ravnim brazdama, koje teku duž cijelog 20 
metara visokog debla sa snažnom širokom 
krošnjom, kojano ga je okrunila, kao stasitog 
junaka kučma. Ponosito se oni redaju jedan 
do drugoga, kao negda kršni vojnici krajiški, 
a iz cijele im prikaze čitaš, da su orijaši 
snagom, da prkose buri i munji, da su najjači 
i najplemenitiji u svom carstvu i plemenu. A 
kad vjetrić gore zalahori, a tvrdo, glatko lišće 
sad zašapće, sad zašušti i zašumi, čini ti se, 
da obijesne vile Slavonkinje sad popijevaju 
hitro neobuzdano kolo, sad tužnim glasom 
spominju tuge i jade prošlih davnih vremena, 
— a sad ti se opet čini, da čuješ nad sobom 
veličanstveni žubor crkvene glazbe, ili tužnu, 
srce dirajuću pjesmu nadgrobnicu... Gdje je 
tlo malo vlažnije, tu se podigao viti, svijetli 

jasen s bijelom, sitno izvezenom korom, po- 
nešto vijugavog stabla, komu je na višiki sjela 
prozirna krošnja, poput vela na licu krasotice. 
Kako koketno stoje, te znatiželjno i nemirno 
u vis poziru, rekao bi, da su izabrane ljepotice 
onih oholih ukočenih vojnika... Mjestimice 
podigao se i crni brijest, spravan kao prst, sa 
sitnim obješenim hvojama i ljušturastom 
korom, uvijek nekako mrk i zlovoljan, pravi 
pesimista i podmuklica... Ta tri debla otimlju 
se za prvenstvo, što se tiče ogromnosti i veli 
čine; ovdje nadjačava hrast, tamo jasen 1 
brijest — oni su što lav i tigar u carstvu zvje- 
radi... A pod njima i među njima utisnuli se 
grabovi i klenovi, granati, kvrgati i nakazni, 
— misliš, da vidiš zgrbljenog slugu, kako po- 
vezuje i omotava gospodaru svomu noge, da 
ne ozebu; to su šumske parije, robovi, koji su 
samo zato tu, da hrane i poboljšavaju tlo vi- 
sokom hrastu, koji ohol nema kada, da se i 
za to pobrine... 


Kadgod sam pošao tom šumom, svaki put ' 
sam nešto nova vidio, nešto nova naučio; nije * 


ona crna, gluha, mrtva, kakono se izdaleka 
na obzorju crta i prikazuje, nego u njoj diše 
život i svijet izvoran, naravan, gdje kao nigdje 

priroda uprav na očigled stvara i ništi, nagađa 
i popravlja. Za onoga, koji prolazi njom bez 
srca i čuvstva, bez smisla za divnu mudrost 
prirode, ostaće ona dakako mrtvom šumom, 
bolje rekući prostorom, drvljem obraslim; ali 
ko razumije sve one tajne glasove, koji oži- 
vljuju šumski prostor, gdje se nježna pjesma 
miješa sa izumirućim vapajem, gdje je tisuća 
raznih glasova i odjeka, sad sitnih i tankih, 
sad krupnih i dubokih, sad milih i ugodnih 
kao ikoja glazba, sad bolnih kao uzdah jadne 
matere, — taj će se smatrati nekako bližim 
Sebi i svojima čuvstvima u tom polutamnom, 
velebnom prostoru. 

Tako po danu, a po noći je taj prostor kud- 
ikamo veličanstveniji, tajnovitiji i strahovitiji; 
svi oni glasovi ponavljaju se sada desetero- 
strukom snagom, te ti potresaju najtanjim živ- 
cima, a u tebi se i nehotice kreće i rađa vjera 
u neko tajno, svemožno, prejako biće, pred 
kojim si ti neznatan patuljak, nemoćna niš- 
tica... Ništa nije kadro u čovjeku probuditi 
ono čuvstvo, da je ništetan stvor poput mrava 
i crva, kao jedna samotna noć u šumi... 

Slavonac ljubi tu svoju hrastovu šumu nada- 
sve; on je u njoj kao u svojoj kući, njemu 

nema veće slasti, nego s marvom bezbrižno 
basati ispod sjenovitog hrašća; on pozna svako 
drvo, svaku pticu, svaki glas; on se S tom 
šumom razgovara, kao sa svojom materom. 
Ona je njemu od vajkada bila nepresušivim 
blagom; stanove si on podigao ukraj šume, 
posagradio staje i štagljeve, posadio voćnjake 
i šljivike, pa je više na stanu nego na selu. 
On je postao kukavac i siromah, otkako mu 
zabraniše i zatvoriše šumu: jer ona mu svojom 
pašom odgajala volove, svojim žirom hranila 
krmke, svojim lijesom dizala kuće i ograde, 
svojom šiškom kitila djevojke zlatom i svilom, 
ona kao ogroman štit čuvala mu usjeve od 
bure i sjevera... Vuk, lisica i kuna davale mu 
skupo krzno, zec i srna sladak zalogaj i 
ugodnu zabavu... Pa ko ju ne bi volio, ko ne 
bi čeznuo za njom! ... 

S godišnjom dobom mijenja se i šuma i sav 
život u njoj, — najdosadnija je proljećem i 


ljeti. U proljeće, kada sva narav oživljuje, 


tad je u šumi najpustije, najmrtvije; ptice pje- 


vice sagradile si gnijezdo po šikarama il-' 


vadama uokolo sela, jedini kos i drozd osta- 
doše u šumi, te po koji puta ranom zorom 
zaore iz svega grla hvalospjev, kao da se mole 

i zahvaljuju onomu biću, koje im posla sunce, 
da ih grije, crva, da ih nahrani... Čim sunce 
otskoči, onda opet sve ušuti, sve se krije i taji, 
da si ne oda gnijezda i mladića. Samo od vre- 
mena do vremena začuje se glasni jastrebov 
»pij-u-u-uk« s oblačnih visina, a na zelenom 
ritu tamo na sredini široke vode vidiš meta- 
lično sjajeće se zeleno-modre glave divljih 
pataka, kako oprezno plivaju uz šaš, nestr- 
pljivo očekujući, kad će im ženke poleći i iz- 
vesti iz šaša ono 10 do 15 crnih, nemirnih 
vragoljaka. Uto se jastrijeb iznenada spusti 
na njih, a oni strelovitim letom sunu u vis, 
zbiju se u hrpu te dignu nad šumu, kružeći 
neprestance uokolo rita, doklegod im jastrijeb 
ne iščezne s vidika... 

To je sva proljetna šumska scenerija; inače 
je sve uokolo pusto i dosadno, — samo neki 
ugušeni žamor i žubor prati te svuda, a ne 
znaš ni sam, što je i otkle je, jer kudgod se ' 
kreneš, žamori i uzdiše od svuda... To se on 
budi, duh svemira, nigda ne otpočivajuća 
narav, onaj silni ničim još neobustavljeni 
nagon vječnog stvaranja i rađanja; ti ga čuješ, 
kako pod korom tjera sok, izbija pupoljke, 
kako odmata lišće... Tebi se pače čini, da ga 

i u sebi ćutiš i čuješ, kako ruje po svem tvojem 
tijelu i budi nova čuvstva, nove misli i na- 
gone... 


Čim nastane ljeto, eto i u šumi svakim 
danom sve življe, raznolikije panorame! Drvlje 
je u najbujnijem zelenilu, narav je u naponu 
svoje snage, — kud pogledaš, sve ti veli: Život, 
život! oh! al je lijep i sladak taj život!... 1 
ptice i zvjerad se pokrenula; mladi drozdovi 
pogleđu te znatiželjno i u nekom čudu, ne 
znajući još za strah, — samo na opomenu 
starih stisnu se i uvuku u sebe, nevidljivo 
se stiskajući i zaklanjajući za granje i 
lišće... 


Preko puta preskoči u zabranu mladi zec, a 
ko u zabrani pričeka večer, vidjeće možda, 
kako srna oprezno i lagano skakuće sve u 
jedan pravac, a došav na malu čistinu, za- 
blekne jedanput dvaput, a iz grma iskoče dva 
mlada crljena laneta s bijelim piknjama po 
rebrima, pa jedno s jedne, drugo s druge 
strane, pa sisaj — sisaj, časak — dva, brže 
bolje, pa zatim opet skok! u grm, a stara na 
protivnu stranu, i nesta ih u tili čas, kao da 
ih nigda nije ni bilo... A ti se obazireš uokolo 

i tareš oči, ne vjerujući samu sebi, je li to bio 
san ili java... 

Tamo opet na onom visokom brijestu na 
vrhu sagradio orao ogromno gnijezdo; već 
deset godina u njemu liježe i sve dosad nije 
ga niko spaziti mogao; nu ove godine uzeo 
preveć bezobrazno krasti guske i patke sa sta- 
nova, a stanari vrebaj i motri, te mu napokon 
teškom. mukom uvrebaše gnijezdo. Dogovo- 
rismo se, da ćemo mlade orlove povaditi, ili 
odozdol puškom potući; al nije se dalo ni 
jedno, ni drugo; brijest bio visok i bez grana, 
te se nije dalo do vrha mu popeti; gnijezdo 
opet bilo debelo naslagano, da ga zrno nije 
moglo probiti. Ne preosta ino, nego potsjeći 
i srušiti brijest, — dvojica potsijecala debelo 
stablo, a dvojica nas čekala s puškom. Nekako 
u pol posla doleti stari orlušina s plijenom u 
pandžama, ja opalim, on ispusti plijen i ranjen 
odleti nisko i ravno poput strijele u šumu. A 
što je imao u pandžama? Bio to mladi, oču- 
pani jastrijeb, koji je valjda tek iz gnijezda 
izletio, pa negdje sakriveno čekao na mater si, 
da mu gladnom hrane donese. Ali mjesto nje 
došao silniji rođak mu, zagnjavio ga i pripra- 
vio svojemu mladomu za objed, — ne znajući, 

da pod gnijezdom čeka i njega i potomka mu 
— smrt! Što je to — je li to slučaj, sudbina, 
prirodni zakon i poredak?! 

Trebalo dva sata, da se brijest sruši; za tog 
vremena dolijetala neprestance dva škvorca 
k orlovu gnijezdu, iščezavajući ondje, te bi za 
čas opet odanle izletjela. Mi smo mislili, da 
škvorci kupe po gnijezdu porazbacane koma- 
diće mesa, ili možebiti hvataju tamo muhe, 
koje oko smradnog gnijezda lijetaju; no kada 
brijest pade, vidjesmo, da je drugačije bilo. 
Vršika brijesta išla naime još čitav metar povrh 
gnijezda, te ona bila suha i šuplja, a u toj šup- 
ljini imao škvorac svoje mladiće. Kad se je 
35 metara visoki brijest srušio, nađosmo dva 


mlada škvorca živa, dočim druga dva kao i ' 


mladi orao (bio je samo jedan, te posve iz- 
rasao) ostadoše od silnoga pada i udarca na 
mjestu mrtvi. 

Što li su te dvije ptice, legući i hraneći jedna 
do druge svoje mladiće, mislile jedna o 
drugoj?! Mali škvorac sigurno je osjećao za- 


štitu svoga moćnoga suukućanina, — siromah " 


nije mislio, kako skupo će ga ta zaštita doći... 
A ona brižna i dobra majka priroda, koja im 
je obojici dala udobno gnijezdo, ona ista pri- 

pravila im .je u isti čas i smrt, bez suze, bez 
milosrđa, samo da u nedohitnoj mudrosti 
svojoj uzdrži ravnovjesje među tolikim stvo- 
rovima, što ih je postvarala... 

U to doba — o Ilinju — tuku se mlade divlje 
patke, koje sada počimaju prolijetati; kod toga 
lova treba do pojasa zagaziti u vodu i šaš, pa 
dok jedni gazeći po vodi i tjeraju i pucaju, 
dotle drugi pokose široku stazu u šašu, te na 
toj prosjeki čekaju od nagonića potjerane 
patke. Pucanju ne bude ni kraja ni konca; to 
je jedan od najživljih lovova, kod kojega se 
više praha i olova popuca, negoli izdaleka 
samo ulovljene patke vrijede. Gdjekoji imaju 
i pasa, koji sami hvataju mlade poletarce, te 
ih žive donašaju lovcima... Uz put se ulovi i 
po gdjekoji šaran ili štuka, pa dok se lovci 
presvuku i počupaju sa sebe konjske pijavice, 
dotle je šaran već nasoljen i ispržen na ugljenu, 
a onaj nagoreni miris ribe i soli raspline se 
cijelom okolinom, draškajući neodoljivom 
silom u vodi izgladnjele želuce... 

Najveća nevolja u šumi jesu ljeti komarci; 
nit možeš opočinuti, nit zalogaja kruha pre- 
gristi, nit čašu vode popiti, — jer kako si se 
samo zaustavio, eto njih na stotine, zujeći i 

cvileći oko tebe, a ti maši i brani se kolikogod 
hoćeš, sve ti uzalud, jer izbodoše i izjedoše te 
do nemila. Sve tada bježi iz šume — i zvjerad, 
i marva, i čovjek; goveda više puta kao manita 
polete niz polja i livade, bježeći pred muhama 
i komarima, da ih nije moći sustaviti. Nema 
veće muke i pokore, nego ljeti noćiti u šumi, 
— a meni bilo suđeno, da procjenjujući 
drvljad šest nedjelja noćivam u šumi... Tih 
šest nedjelja neću zaboraviti! Posla bilo 
mnogo, i baš nekako u srcu šume, te nit bilo 
stana, nit sela u blizini. Odlučismo noćivati 
u kolibi, koja je ostala iza šumskih radnika, 
koji su zimus tude šume sjekli i radili... Bio 
ja, dva lugara, jedan radnik i kolibar Bartol, 
koji nam je jelo kuhao. I s tim jelom bilo je 
pokore; meso se nije dalo od silne žege ml 
jedan dan uzdržati, pa zato nakupovasmo ži- 
vadi, napravismo im kobaču i kolji dan na 
dan te mršave piliće, koji su pogibali od žege 
kaoimi... 


Mučnijega posla nema od takove šumske x 
procjene; moraš u isti mah upeti i sve duševne 


sile, motreći drvo po drvo, mjereći mu visinu, 
pazeći na vidljive i nevidljive mane i bilježeći 
mu vrijednost u priređenu skrižaljku. Pri tom 

moraš svako deblo sa svih strana promotriti i 
neprestance u vis gledati, potipljući se kod 
toga sad o klade, sad o trnje, koje te nemilice 
grebe i dere. Nu sve bi se kako tako pregorjelo, 
samo da nije one nesnosne sparine, koja se 
je slegla između granja i zemlje, a odnikuda ni 
najtišeg povjetarca, da ti za čas razgali kao 
oganj raspaljene grudi i čelo. Pa k tomu oni 
bjesomučnici komarci, koji ti ne daju da časak 
samo staneš i odahneš, — kudgod ti, tamo 
i oni za tobom, kao lihvari, kao prosjaci cvileći 
i moleći te za kapljicu tvoje krvi... Umoran, 
isprebijan, nabijenih nogu, jedva čekaš, da se 
smrkne, da otpočineš, — ali u zao čas, jer 
sada tek počinju tvoje muke! Badava mračak 
pao, vjetra baš odnikuda ni toliko, da bi pa- 
huljicu pokrenuo, sparina sve to veća, a što 
se noć dublje spušta, to sve veći rojevi koma- 
raca zuje oko tebe... Kamo da legneš? U ko- 
libi gori i dimi se vatra, tu nema komaraca, 
al tu je sparina kao u peći, koje od ognja 
samog, koje opet od niskog drvenog krova, u 
koji je cio Božji dan sunce pripicalo... S tebe 
curi znoj, mokar si od pete do glave, košulja, 
gaće — samo što se lijepe po tebi; prevrćeš 
se s boka, tražeći na sve strane samo dva tri 

daška svježeg hladnog zraka, al nema ga od- 
nikuda, a ti od muke izađeš van i baciš se kao 
lud na tle... Tu je sparina nešto manja, al 
za to zuji i bocka komarac sad u uho, sad 
u prste, a ti se trvenjaš, ti se zamataš, — al sve 
badava, jer od njega se ne sakri, on nađe i 
najmanju luknju, on probode i najdeblje na- 
nogvice, riječju — navalio je na tebe zdvoj- 
nošću očajnika: smrt ili Život... I tako se 
patiš cijele noći, oči ti nabreknute, život ti 
klonuo, te bi dao sve blago, da možeš samo 
jedan časak usnuti! Al pravog sna nema, a ti 
se trsiš da na što misliš, da se u mislima po- 
zabaviš i zaboraviš na to mučilište, al i od 
toga ti slabe pomoći, — tek da bdijući spavaš, 
spavajući bdiješ... 

Uto poče i svitati, a mi mamurni, natečene 
glave, skačemo na noge i pozdravljamo Božji 


dan, spremamo se na posao, bježeći za iz- 


mjenu s jednog mučilišta na drugo. 


— Bar da nam Bartol pripravi dobar ručak! | 


uzdahnem ja na polasku. 


— Nemajte brige, gospodine, stari sam ja“ 


kuhač... 
— Samo se pazi, Bartole, da ne rečemo o 
tebi kao o onom kuhaču, koji se je hvalio, da 

je tri godine pravio užinu svinjama, pa da se 
nigda nijesu na jelo potužile... — reče jedan 
od lugara. 

— Kad probate, onda govorite! odvrati po- 
nešto uvrijeđen Bartol. 

I jedva da se u jutrnjem sutonu razabire 
hrašće, a mi već klimamo od stabla do stabla, 
protežući uda, te onako neispavani popadamo 
već oko devete kao mrtvi od umora i glada, i 
jedva se dovučemo do kolibe. 

— Gotov ručak, Bartole? 

— Gotov, gospodine! 

Posjedamo; Bartol stavi pred nas tri žlice i , 
gvozdenu zdjelu s paprikašem od pilića; mi 
se mašimo žlicom i zagrabimo, — a paprikaš 
crn kao tinta. 

— Ma za Boga jedinoga, što je to, Bar- 
lole? ... 

Gleda Bartol sav zbunjen, a ne zna riječi 
kazati. 

— Nijesi oprao dobro zdjele — — 

— Jesam! 

— Narezao si previše luka —-—- 

— Nijesam! 

— A odašta je crno? 


221 


JOSIP KOZARAC 


— A Bog bi ga sveti znao, to mi se još nije 
dogodilo, otkako sam se rodio, zaleleka Bartol. 

Što ćemo sad? Nijemo pogledamo jedan u 
drugoga, kao tri osuđenika; jedan ipak pri- 
nese žlicu k ustima. 

— Nije loše, paprikaš je dobar — — — 

Kuša i drugi lugar. 

— Bog i duša, dobar je, može se jesti... 

I paprikaš je zbilja bio dobar, samo je bio 
crn, al zašto je bio crn, to nijesmo mogli po- 
goditi. 

Za večeru dakako opet paprikaša, — ali 
utuvismo Bartolu u dušu, da sve dobro ispere. 
Kad mi došli na večeru, a Bartol stoji kod 


paprikaša kao okljaštreni grab, pa skreće 


glavom i jadikuje. 

— Eto, baš sam oprao, što sam igda 
mogao... 

— Pa što je, valjda nije opeta crn? 

— Crn kao i dopodne!... 

On crn, al mi gladni, pa ga pojedosmo i ne 


zanimajući se više, oišta je crn... Sutradan ' 
dođosmo malo ranije kolibi, dok još nije Bartol 


ručak dogotovio. Pogledam nešto, kako on to 
kuha, i taj čas bude zlosretno crnilo otkri- 
veno! Bartol naime pokrio zdjelu sa hrastovom 

skaljom, a kako je paprikaš vrio, tako je vruća 
voda ispirala iz hrastovine tanin (trijeslo- 
vinu), — a taj je crn kao tinta... I tako bi 
spasena Bartolova kuhačka umjetnost, a naši 
želuci na još veći tek ohrabreni... 

Subotom navečer odilazili bi kući, a po- 
nedjeljkom ujutro opet u šumu, — i tako šest 
nedjelja uzastopce. Za to šest tjedana naki- 
sosmo do kože, nagazismo se smrdljivog rita i 
mulja do pojasa, ispretrgasmo i nažuljasmo 
noge, — nu kraj svega toga ostadosmo zdravi 
kao kremen... Kad jednoga dana oko podne 
uzesmo zadnji 10.665 hrast, onda radnik istesa 
na tom zadnjem križ, a mi zapjevasmo »Slava 
Bogu na visinah«... 

'— Tih jedanaest tisuća donijeće meni moju 
mirovinu, uzdahnu stari lugar. Vjerujte mi, 
gospodine, što je nijesam za ovo dvadeset go- 
dina, otkako ju čuvam, to sam za ovo šest 
nedjelja barem tisuću puta prokleo tu šumu. 
Da nijesam službenik, ne bih radio toga posla, 
pa da mi se dvadeset forinti na dan plaća. 

Na licu onog mlađeg lugara crtalo se nešto, 
kao da je u sebi posve sporazuman sa starcem, 
ali da je još sporazumniji s njegovim umi- 
rovljenjem... 

Sredinom rujna nastaje znamenito razdoblje 
u slavonskoj šumi. Šumski trgovci obilaze i 
procjenjuju one dijelove, koje smo mi ljetos 
procijenili, i koji će pod zimu na prodaju 
doći; dohrlili su sa svih krajeva Evrope, a oni 
hrastovi, koji će se prodati, obilježeni su si- 
lesijom svake vrsti znakova: bijelom, crljenom, 
plavom kredom, križićem, okrugom, troku- 
tima itd. Svaki trgovac ima svoj znak. Uz te 
bogatune vidjećeš i naše Turopoljce, kako 
dvojica po dvojica putuju šumom i procje- 
njuju urod žira. Dok je bilo svuda ponešto 
hrastove šume, imao je žir samo lokalnu vri- 
jednost, nu otkad su manji posjednici svoje 
šume isjekli, skočio je i hrastov lijes i žir vi- 
soko u cijeni. Osim šumara malo da će ko 
znati, da među svim plodinama skoro nijedna 
nema tolike uporabivosti, koliku ima žir: sve 
domaće i divlje životinje pohlepno ga žderu; 


počam od malog miša pa do velikog vola, sve 


se upravo otimlje za njim; od njega debljaju 


svinje, kao i srne i jeleni, — debljaju purani, | 
kao i divlji golubovi i patke. Pod zadnje vri-. 


jeme rabi se on puno kao surogat za kavu 
(cikorija), te se u tu svrhu suši u posebnim 
sušnicama poput šljiva. Takav osušen žir 

dugo drži, dočim se svježi brzo upali i pokvari, 
te ne bude ništa. Kava od žira preporučuje se 
osobito bolesnicima, tako skrofuloznima itd. 
Sudeći po raznim sastojinama žira, otvoriće 
ludžba još mnogo polje tomu izvanrednomu 
plodu naših šuma. Koncem rujna, kad žir 
počme dozrijevati, koji život tada u šumi: 
rekao bi, da si u vinogradu! Šarene šojke li- 
jeću nemirno i veselo, dreče se na te, prkoseći 
ti i vikom svojom i kretnjama tijela, a uz to 
neprestance nose žir, spravljajući ga za zimu 
u svaku šupljinu, gdjegod koju nađu. Posve 
drugačije, tiho i mirno, kao da su iznikli iz 
grana, sjedi po stotinu golubova na najvišim 
vršikama, a ti se svom mogućom pozornošću 
i lukavštinom privlačiš k njima, — nu sav ti 
trud uzalud, jer u čas, kad pridigneš pušku, 
da opališ, dignu se oni velikim žamorom u vis, 
zaokruže nekoliko puta povrh hrašća i opet 
pozorno posjedaju, gdje im se svidi... To je 
jedna od najplašljivijih ptica, a pjesnike, koji 
opijevaju nježnost golubinju, neka ni najmanje 
u zanosu ne smuti, ako im rečem, da je uopće 
malo zvjeradi, koje bi onoliko mogle odoljeti 
puščanom zrnu, kao golub, — na smrt ranjen, 
još će on po 100 do 300 koraka odletjeti. Ništa 

nemanje biće zanimivo, da golub na ono isto 
grlo, kojim toli »nježno guče«, proguta i naj 
krupnije zrno žira. Ja sam iz želuca ulovljena 
goluba izvađeni žir kušao prokljukati mu kroz 
grlo, nu bilo je apsolutno nemoguće <. Bog bi 
ga znao, kako on to radi! Vrebajući za golu- 
bovima nerijetko se dogodi, da ispred tebe 
skoče brzonoge srne, koje se sada već kupe 
oko žira. Kako li hitro i dražesno skaču pred 
tobom, za čas stanu, promotre uokolo, i nato 
opet otskakutaju dalje, tiho i elastično, kao da 
se i ne dotiču zemlje. To je sigurno jedna od 
najljepših životinja, što ih je priroda stvorila! 

U listopadu počinje lov na srne; no u tom 
mjesecu još je tegoban, istom u studenom, kad 
se visoki korov slegne i list opane, nastane 
pravo lovačko doba. Pravo je uživanje, kad 
kojeg hladnog jutra staneš na prosjeku između 
niske mlade i visoke stare šume, a tamo unutri 


u zabrani zaštekti najprije jedan pas hao-hao- ' 


hao! nato mu se pridruži i drugi i treći, jedan 


sitno, drugi krupno. — a ti kao od groznice ' 
podrhtavajući slušaš, kojim su pravcem po- 


tjerali; uto razabereš, da idu ravno k tebi, a 
puška u rukama ti kao da se sama diže 
k obrazu; sad već začuješ šuštanj lišća i granja, 

i jedva da si bacio pogled onamo, u isti mah 
stvorila se je i srna pred tobom, — krasna i 
mila, motreći te sva uzdrhtala, kao stidna dje- 
vojka u kupatilu. U taj čas prestaješ biti 
lovcem, već svladan od tih trenutačnih prizora, 
zaboraviš na se i na pušku, te sav razdragan 
gledaš u nju, kao u kakovu prikazu. Međuto 
ona skoči i rek bi leteći a ne trčeći sune 
ispred tebe i iščezne u grmlju, a ti jedino po 
bijelom zatku vidiš, kako se diže i spušta i 
nestaje u gustom grmlju. Uto dotrče i psi za 
njom istim tragom, kao da ih vučeš po koncu, 
štekteći i prebacujući se jedan preko drugoga, 
nastojeći u silnoj strasti lova, da svaki bude 
Prvi... Ti se 'sad tek preneš, sad se tek sjetiš, 
da imaš pušku u rukama, al već je prekasno, 
a tebi neko radosno-mrsko čuvstvo spočitava, 
da nijesi činio svoje lovačke dužnosti. U taj 
čas prasnu iza tebe dvije puške, jedna za 
drugom, a glasovi: hop-hop! dojavljaju ti, da 
je srna pala... A ti pođeš tamo, i vidiš ju, 
gdje leži, — mila i lijepa kao čas prije, ali 
mrtva... Ti se i nehotice pitaš, gdje je ona 
sila, ono nešto, što ju je malo prije nosilo 
Preko grmlja i šikarja, kud je to jednim 
mahom iščezlo! Zar ono malo krvi, što psi 

požudno ližu, zar to znači život! Oh! jadan li 
je i kukavan taj slatki život, rad kojeg se to- 
liko patiš i mučiš, za koji daješ sve blago 
svijeta, — a gle! o čemu on ovisi: neznatno 
olovno zrno i kap krvi!... I dok ju tako pro- 
matraš, pričini ti se, da te njezine velike, lijepe 
oči motre i pitaju: Što sam ti sakrivila, zar 
sam to od tebe zaslužila?... A ti bi joj se is- 
pričao, da možeš, ti bi joj za utjehu rekao: 
Što ću ti, draga moja? Nijesam ti ja kriv, tako 
je suđeno, tako mora biti, — tomu se ne ote 
ni ti, ni ja, ni niko — svako na svoj način... 

U to doba sije se i žir: koliko se je stare 
šume posjeklo, toliko nove treba zagajiti. Na 
to sijanje izađe čitavo selo, i malo i veliko 
nastoji da za zimu pribavi koji novčić. Kod 
sijanja poredaju se radnici u redove, sve 
40—60 duša u jedan red. Gledajuć iz daleka, 
kako se 5—6 takovih redova pomiče, čini ti 


se da vidiš živu ogradu, koja se ljenivo na- 
prijed giba. Obično se slože djevojke u jedan: 


red, i tad se pjesma i obijesni poklici ore cije- 
lom šumom. I dok se ovdje uz pjesmu novi 
šumski podmlađaj sadi, dotle na drugom kraju 
žalovito pada požutjeli listak, cvileći i mota- 
jući se zrakom, dok ga opet mati zemlja ne 

primi u meko i toplo svoje krilo... A tamo 
dalje opet udara sjekira o hrastovu žilu, ru- 
šeći za sat ono, što je dvije stotine godina 
raslo! I tako se u istom času — ovdje smrt, a 
tamo život rađa. Mene se nije nikad nijedno 
groblje tako kosnulo, kao takova šumska 
sječina s porušenim i osakaćenim stablima, 
pod kojima sam ja još pred mjesec dana 
hodao i lovio, od kiše se zaklanjao i u dru- 
štvu pri veselu ognju čašicom se vina krije- 
pio... A sada! Iverje, granje, trupci, klade, 
panjevi — sve jedno preko drugoga, kao iz- 
mrcvareno tijelo! Stotine radnika lupa i udara 
tuda maljem i sjekirom, stotine kola i saonica 
protiskava se između granja i panjeva, tova- 
reći glatko i ravno istesanu dužicu, da ju voze 
na Savu. Tebe duša zazebe, kad vidiš taj 
prazni, kao preko noć isječeni šumski prostor; 
kamo li se je onoliko hrašće djelo, kamo li će 
s onolikom robom? I sada pri iščeznuću svo- 
jemu, ostavlja šuma rek bi baštinu onima, 
koji su ju odgajali i čuvali. I ne spominjući 
onih 50 for., koje vlasnik za svaki hrast ubere, 
navešću samo ono, što narodu neposredno u 
ruke pada: — Izradi se naime na godinu do 
90 milijuna dužica, od svake pako hiljade plaća 

se za izradbu i izvoz 30 for., ili ukupno za svu 
dužicu jedan i pol milijuna forinta. Od te svote 
otpada Primorcima i Slovencima (Kranjcima) 
dvije, a domaćem pučanstvu treća trećina za 
izvoz. Tu nemalu svotu namiri hrastova šuma 
svomu narodu pred samu smrt, a koliko li mu 
je za 200 godina svega svoga života već dala! 
Već u prvoj mladosti, u 10—15. godini, daje 
ona kao sitna guljevača onaj za strojenje kože 
neophodno nužni tanin (onaj isti, koji nam je 
paprikaš onako nemilo obojadisao); taj tanin 
proizvađaju sada iz drvnih hrastovih otpadaka 
dvije ogromne ivornice, jedna u Županji, a 
druga u Mitrovici... Počam od 60-godišnje 
dobe, koliko li je ona dosad žira i šiška doni- 
jela, koliko zgrada podigla i brodova sagra- 
dila... Ko bi izbrojio sve tvorničare, koji 
traže hrastovo drvo! Traži ga mornar, da ja- 
košću svojom odolijeva strašnoj morskoj buri; 


traži ga svaki građanin, da njime kuću digne, ' 


jer je pod njim najsigurniji; traži ga vinogra- 


dar, da spravi u nj jedan od najplemenitijih | 
darova Božjih, rujno vino, da se čovječanstvo ' 


njime okrijepi, da sjajne duhove na to veća 
djela bodri i pobuđuje; traži ga napokon 
čovjek-smrtnik, da u tvrdom  hrastovom 


230 











SLAVONSKA SUMA 





lijesu spremi zadnje opočivalište milom po- 
kojniku... 

Zato kadgod prođem tom drevnom hrasto- 
vom šumom, svaki put mi oživi tisuć čuvstava 
i misli, što li se je svašta dogodilo u njoj za tih 
dvjesta godina!... U njenoj sjeni očekivao 
dragi svoju dragu, u njenom sutonu vrebao 
ubojica svoju žrtvu, u njenom šikarju vodili se 
tajni dogovori, u njenom duplju skrivala se 
ubojita puška i kradeno blago... Nema stabla, 
koje ne bi znalo jednu tajnu na vidjelo iz- 
nijeti; nema ljudske strasti, koja se u tom 
sumračju nije iskalila... Kadgod prođem tom 
šumom, i na moju dušu pada onaj čarobni i 
tajni mir, koji ipak govori u sto jezika i priča 
mi tisuć strahota i ljepota, da srce prestaje 
u mene kucati, a u duši osjećam, da sam za 
korak bliži onomu velikomu biću, komu 
uzalud ljudski duh čezne u trag ući... 

CRTICA IZ SLAVONIJE 


Tri su rečenice visjele na Krčelićevoj kući, 
a te su glasile: bogat ko Krčelići, škrt ko Kr- 
čelići, i — ružna žena, kao da je iz Krčelićeve 
kuće! ... Ai bili su ti Krčelići malko smiješni 
ljudi; nije im se doduše moglo predbaciti, da 
su oholi, ili zlobni, ili nenavidni, ali je bilo 
nešto na njima, što je i njih od drugog svijeta 
i drugi svijet od njih odbijalo; živjeli su ne- 
kako za se, kao da nikog više na svijetu ne 
ima, osim njih i njihove kuće. Pa i sami među 
sobom bili su takovi; rijetko ih bilo čuti, da 
se jedan s drugim šali i razgovara. Samo kad 
se dogovaraju o poslu, onda rekne svaki svoju, 
ali kratko i studeno, kao da plaća za svaku 
riječ... Al zato ih niko nije vidio besposlene, 
— u toj kući nigda nije bilo dosta ruku, da se 
naradi... Niko nije vidio, da se Krčelići sva- 
đaju ili opijaju; jedino kućegazda Mato, kad 
proda živeža pod dobru cijenu, navratiće se u 
gostionu, — ali očuvaj Bože! da bi više od 
forinte potrošio. Zna on tada i pjevajuć kući 
poći, zna se on i žene natući, ako ju uhvati, 

— ali ukućani ga poznavali, pa ga se klonili, 
dok se ne bi umirio i usnuo... Drugog bi 
jutra Mato prvi uranio, pa još za mraka 
otjerao konje na stan. Sa onom forintom, što 
ju je potrošio, kao da je htio cijelo selo po- 


draškati i naljutiti: »Evo, vidite — imam, 


mogu ali neću — vama usprkos! Neću da 
zapijem i zadnju kravu, da budem ciganin, 
kao što ste vi...« 

Ni u javne i općinske poslove nijesu se ti 
ljudi miješali; kad je trebalo platiti porez, onda 
bi domaćina Mato skinuo plavu knjižicu iza 
slike, štono je nagnuto visjela u pročelju povrh 
stola, metnuo u nju pedeseticu i ošao platiti; 
više ga općinski ured nije vidio, do opet iza 
tri mjeseca ne pozovu, da valja iznova platiti... 
Koliko im je kuća i bila bogata i na glasu, ljudi 
im ipak nisu uživali osobnog ugleda u selu, 
jer su se ponašali nekako ropski i stisnuto, 
kao da su zadnji truljari i kao da i sami ne 
drže ništa do sebe... 

Govorili im, zašto ne dadu koje dijete ško- 


lovati, kad su bogati i imaju čime, a oni bi * 


odgovorili: Otkad ima Krčelića, ni jedan 
nije znao ni čitati, ni pisati, pa zato smo ipak 
Krčelići, ne stidimo se nikoga. 

Ti Krčelići ženili uvijek najbogatije dje- 
vojke; nije se kod njih pitalo: je li djevojka 
lijepa ili ružna, samo ako je imala dvije zdrave 
ruke i bila iz najbogatije kuće. I tako se slu- 
čilo, da su sve tri žene u Krčelićevoj kući bile 
nespodobne i nakazne —: Matina je bila gluha, 
mlađeg mu brata bila kozičava, a stričevićeva 
imala kao dlan široku plavu brazgotinu niže 
lijeve sljepočice. Nu za to nije nikoga glava 
boljela, jer te tri žene bile su iz kuća, koje su 
se takmile s Krčelićevom. Na godove (godišnji 
svetak i sajam) nisu Krčelićevima dolazili 
zetovi i šurjaci, da se najedu i napiju, kao 
što to drugi čine, već su doletjeli iz tri sela, 
a na četiri konja, da se napripovijedaju i čuju, 
kako koji stoji, je li se podigao ili smalaksao, 
je li ovaj ili onaj više šljivovice napekao, 
jesu li u ovoga ili onoga bolji konji i gojniji 
volovi. 

Kao što su Krčelićevi ljudi bili škrti, tako su 
im žene opet bile štedljive; u Krčelićevoj kući, 
akoprem je bilo preko sto komada svinja, pe- 
deset glava goveda i ovaca, ipak se nedje- 
ljom tri dana postilo; korizmom, kažu, da nisu 
jeli pšenično brašno, nego ječmeno i kuku- 
ruzno, a sluge nisu nikada dobivali ljetošnju 

slaninu, nego uvijek lanjsku, koja je već na- 
kisela bila... 
Kraj svega toga ipak nije bilo djevojke, koja 
se ne bi željela u Krčelićevu kuću, jer se je 
znalo, da gazda Mato svake jeseni oko »Svih 


svetih« podijeli svakoj ženi do sto forinta, a 


koje godine i više, kako koja godina urodi. 
Najbogatije kuće u okolici otimale se, da 
udadu svoju djevojku za Krčelićeva momka. 
A gospodar Mato sa svojim nakrivim hebrej- 
skim nosom, rijetkom žutom kosom i nabra- 
nim širokim licem, nije se stidio upitati dje- 
vojčinu majku: Koliko ste, prijo, ove godine 
metnili novca na stranu? koliko vam se je 
krava otelilo? koliko ste žita ovršili?... 


Pa za koju kuću misli, da je najbogatija, iz 


te uzimlje snahu. 

Djevojke slabijih kuća, makar bile Bog zna 
kakove ljepote i radenice, nisu smjele ni po- 
misliti, da se udadu u Krčelićevu kuću, rekli 
bi joj, da je pomahnitala, da samo sanja 
o tom. 


I sada bila u Krčelićevoj kući dva momka * 


za ženidbu, obadva sina domaćine Mate. Stariji 
Toma bio uvojničen kod konjanika, a ove će 
godine doslužiti, pa će ga otac pod jesen ženiti, 

htio ne htio, jer da je deset žena u toj kući, ne 
bi ih dosta bilo. Mlađi sin Marko bio od mla- 
dosti svinjar, i to svinjar, kakvog nije bilo na 
daleko. Sad je u osamnaestoj godini, pa se još 
nije ni maknuo sa stana od svog šarenog turo- 
poljskog blaga. Niko nije ni znao za njega, je- 
danput samo u godini, i to na Uskrs dođe on 
u selo, — al još prije mraka pobjegne na onaj 
lijepi prostrani stan: pod šumom sa velikim 
šljivikom i voćnjakom, sa dugačkim niskim 
svinjcima ukraj šljivika. Tu on živi i uživa u 
svojem blagu i Božjoj naravi; rijetko kad 
s kime govori, jer ujutro podrani, a navečer 
okasni na paši; samo u proljeće, kad nastane 
doba oranju, znade se Marko živo porječkati 
sa ukućanima, jer da preveć malo kuruza siju, 
a on da je naumio ove godine 10—15 komada 
više ostaviti... U njegov posao nije dao ni- 
komu da se miješa, on je određivao, koji će 
se komadi prodati, koji će se zaklati, koji za 
rasplod ostaviti... Ukućani vidjeli, da se ra- 
zumije u svoj posao, pa mu ostavili proste 
ruke, — a gdje i ne bi, kad im Marko svake 
godine za svinje 300—500 forinti u kuću unaša. 

Te godine bilo uskrsno vrijeme prekrasno, 
pa i Marko došao sa stana na veliku misu, i 

Prvi put se obukao kao odrasao momak, — 
jedva sam sebe spoznao, kako ga je bogato 
mati iskitila. Lijep baš nije bio, jer je bio 
onizak i okrupan, te bijelih trepavica kao i 
otac, — ali što treba Krčelićevom momku, da 
bude lijep, kad se zna, da je čestit i da se 
zove Krčelić... I djevojke se na Uskrs obukle, 
što su ljepše mogle i znale, te neće nijedna 
pokraj njega proći, a da ne obori glave i sti- 
dljivo ga ispod oka ne pogleda... A ti mili 
pogledi osokolili plahog momka, probudili u 
njemu ono dosle spavajuće čuvstvo, da je i on 
čovjek, da je momak za ženidbu, pa da ima i 
on pravo u djevojačke oči i lice nešto dublje 
zagledati. I Marko se zbilja zagledao u plave, 
kao zvjezdano noćno nebo mekane oči Ane 
Karićeve, lijepe i ponosite djevojke, koja osim 
svoje ljepote i poštenja ništa drugog nije 
imala... Toga dana ne ode Marko na stan, 
nego na divan pred Karićevu kuću. Začudili se 
i momci i djevojke, kad ga vidješe tamo, a 
Anki udaralo srce u njedrima, kao da je grom 
uz nju udario: momak iz Krčelićeve kuće za- 
gledao se u nju! To je bilo tim izvanrednije, 
jer ostali momci nisu mnogo marili za Anu 
Karićevu, jer je bila sirota i poštena, a osim 

toga već napolak zaručena sa seoskim pisarom 
Stankom Matijevićem, koji je bio još siromaš- 
niji nego ona. Te zaruke trajale već dvije 
godine, al kako su oboje bili sirote, ne mogoše 
nikako namaknuti trošak za svatove, pa se 
tako vjenčanje odgađalo od dana do dana. On 
je doduše mogao i drugu koju bogatiju dje- 
vojku oženiti, jer je bilo nade, da će uskoro 
postati lugarom ili možda bilježnikom, nu on 
se iz malena zagledao u Anku, te se priljubio 
uz nju kao uz sestru, akoprem ona, na oko 
bar, nije pokazivala, da ga više voli nego 
drugog kojeg momka. Taj dosta slabi vez, koji 
je njih dvoje vezao, ne bi bilo Marku baš teško 
pretrgnuti, kad bi bilo na njegovu volju birati 
si ženu, — ovako pako lebdjela Anci udaja 
u Krčelićevu kuću kao slatka nada, kao varav 
san pred uznemirenom dušom... U prvom 
ljubavnom usplamsaju zaboravio Marko na lo- 
zinku Krčelićeve kuće, da u tu kuću samo naj- 
bogatije djevojke ulaze; prva ljubav bila je 
jača od te lozinke, te on na sve drugo mislio, 
samo ne na nju. Kad je sutradan došao sav 
blažen na stan, pričini mu se, kao da je sada 
tek počeo živjeti; ili pogledao na bijeli pro- 
cvali šljivik, ili na visoke tek listajuće hrastove, 

il na one vesele škvorce i čavke, što su lijetale 
oko njegovih svinja, — sve mu se to pričinilo 
nekako ljepšim i milijim, svega toga mirisa, 
te sladosti i nježnosti kao da dosada nije ni 
opazio... U toj prvoj ljubavnoj radosti nije 
on zapustio svoga posla, nego ga se još većom 
gorljivošću, većom vatrom latio; uz tjelesnu 
imao on sada i duševnu zabavu, a te dvije 
zabave nisu se ništile, nego jedna drugu sladile 
i podjarivale... Šutljivi dosad momak višeput 
bi iznenada iz svega grla zapjevao, a njegove 
na to pjevanje nenavikle svinje podizale bi u 
taj par glavu u vis, pitajući ga valjda, što li 
mu je.sada najedanput! 

Otsada ne bi prošla nedjelja, a da Marko ne 
bi u prvi mrak prebacio kabanicu preko ra- 
mena, a batinu pod pazuhe, pa ravno preko 
Šljivika, livada i oranica pod Ankin prozor; 


te večeri bile njemu svečanije i ljepše nego 


ikoji blagdan. 


* * 


Nekako o Petrovu povrati se i Toma iz voj-: 


ništva; nije ga bilo tri godine kod kuće, pa ga 
jedva spoznali, kakav je izrastao; bio to lijep 
i kršan momak, visok i žilav, na kicošku oši- 

šane i počešljane kose, smjelog pogleda i tanko 
zafrkanih brčića. Da je bio siromah kao zim- 
sko sunce, ipak bi se djevojke otimale za 
njega, a nekmoli što je bio Krčelićev... Kao 
što je na Uskrs uprlo sve selo oči u Marka, 
tako je sada na Petrovo još većma u Tomu. 
Osim toga bio Toma posve druge ćudi od 
Marka, nije bio onako šutljiv, nego brbljav i 
hvalisav kao i svaki vojnik; pripovijedao on 
od kasarna i konja, od ritmajstora i od đene- 
rala, a u svemu tomu pripovijedanju nisi vidio 
nikoga već samo Tomu i njegovog konja... 

Kako je došao kući, prvo mu bilo da ode u 
štalu, da vidi, kakovi su konji, — i na svih 
šest našao kaku-taku pogrješku. 

— Otsad ću ja kupovati konje, reče još 
prvog dana za večerom ukućanima. Sramota 
je, da Krčelićeva kuća nema čestita konja... 
Kakva su to prsa u te kljusadi, kaki vrat i 
glava; nijedan nema oštrog, sigurnog koraka, 
samo se nagiblju s jedne noge na drugu... 
Zob mora konj jesti, al rebra mu se moraju 
vidjeti. 

I kao što je Marko bio gospodar nad svi- 
njama, tako Toma posta nad konjima, i ne- 
rijetko se braća porječkaše, jer je Toma iskao, 

da se zobi više sije, a Marko opet htio više 
kuruza. 
. Već drugi dan kako je došao, reče Tomi 
otac Mato, da će ga ove jeseni ženiti, pa neka 
se ogleđe za djevojkom. A to Tomi nije trebalo 
dvaput kazati, jer već prve nedjelje uvečer 
sastaše se dva rođena brata, Toma i Marko, 
pod oknom jedne te iste djevojke, Anke Kari- 
ćeve. Sirota djevojka dosta već bila zbunjena 
ašikovanjem jednoga Krčelićevog momka, a 
sad eto i drugoga, pa još rođenog brata. Na 
sreću bila je ona žena hladne naravi, pro- 
mišljena i sustezljiva, koja svojim proračuna- 
nim, mirnim razgovorom nije nijednog ni vri- 
jeđala, ni oduševljavala. Kraj svega toga, da su 
dva brata Krčelića oko nje tetošila, nije se to 
Stanku Matijeviću, koji ju je držao gotovo svo- 
jom, ni najmanje na žao davalo, jer je Anka 
jednom jedinom riječju svoj trojici ugoditi 
znala. 

Toma i Marko nisu marili za sušičavog 
pisara s kratkim hlačama i s predugim ruka- 


vima, baš kao da niti ne sjedi do Anke; oni su * 


režali jedan na drugoga, znajući, da je jedan 
drugomu opasniji nego svega sela momci. 
Malone svaku večer dolažao. jedan sa livade, 

drugi sa stana, svaki sa batinom pod kaba- 
nicom, ne gleđuć jedan na drugoga, čekajuć 
nestrpljivo, koji će prije odići, da onaj drugi 
uzmogne koju riječ nasamu sa Ankom pro- 
zboriti. 


Ti sastanci i to suparništvo nije nikomu iz- 
maklo, pa se već uzrogoborilo selo: što li će 
to biti, da Krčelićevi momci obijaju oko praga 
sirote djevojke; valjda su Krčelići već dosta 
obogatili, pa sad već ne brane svojim mom- 
cima, da biraju djevojku po srcu. Drugi opet 
mislili, — otac svoje ćudi, pa takova i djeca; 
neće Mato biti kadar da zabrani svojim si- 
novima, da ne rade, što ih je volja, i da ne 
žene, koju hoće... Treći opet govorili, da ih 
je Anka opčarala, jer da ima čudne oči, koje 
u isti čas na sve četiri strane gleđu... 


Saznao za to i otac Mato, al njegovo poput 
hrastove kore nabrano, tvrdo lice nit je trenulo 
lijevo, niti desno, kao da se to pogovaranje i 
ne tiče njegovih sinova. Ko ga je vidio, nigda 
ne bi pomislio, da se u toj velikoj, suhonjavoj 
glavurdi uopće ikakova misao roditi može, pa 
ipak je ta košćunasta jaa ia mudrije i 
više nego pol sela. 

“ Jednoga dana poslije jela reći će on kao 
uz put sinu Tomi: 

— Jesen se bliža, ogleđi se za djevojkom, 
dok je vremena, — da ti ne bih ja morao tra- 
žiti snašu; al upamti i to, da za Krčelićevu kuću 
nije svaka šuša, pa ma bila lijepa kao kruna 
careva. Kako sam se ja ženio, tako ćeš se i ti. 


Te mirne al zubate riječi pokunjiše Tomu; 
— al pridigoše Marka, koji nije očevu opo- 
menu računao na sebe. Tomu nije toliko bo- 
ljela očeva opomena, koliko onaj razvedreni 
pogled Markov, koji mu je govorio: Sad je 
Anka moja. I otsad se braća sastajala pod An- 
kinim prozorom, jer kraj svih očevih riječi 
nije Toma mogao pregorjeti, da ma u čijima 
očima bude niži od mlađeg si brata, koga je 
on posprdno nazivao napiritim jazavcem, 

* 


Te godine bile su svinje u visokoj cijeni, pa 
se trgovci požurili, da još prije jeseni poku- 


puju krmad po selima. U Krčelićevoj kući bilo * 


svake godine 20—30 komada na prodaju, pa 
im trgovci unaprijed poručiše, da toga i toga 
dana dotjeraju svinje sa stana kući. 

— Koliko ćeš, Marko, dobiti ove godine za 
svinje? upita ga neko na divanu kod Anke, 
gdje se je i brat Toma desio. 


— Najmanje šest stotina, jer imam 25 ko- 
mada na prodaju, a ne dam komada ispod 25 
forinti, odgovori Marko tiho al ponosito. 


Momci pogledaše zavidno jedan na drugoga, 
samo Toma oborio pogled, ne mogav podnijeti 
bratove hvale. 


To je bilo u nedjelju, a u četvrtak doći će 
trgovci u selo. Toga dana rano ujutro, još se 
nije ni magla digla, krene Marko sa svojim 
čoporom svinja sa stana kući. Posred sela 
tekao potočić, u kojem ljeti nije bilo dva 
pedlja vode, nego sama drezga, koja je poput 
mrkozelena pokrovca pokrila debeli mulj. Na 
mostu preko tog potočića bila magla još veća, 
te se jedva razabirao stupac od stupca. Puc- 
kajući dugačkim bičem tjerao Marko lagano 
svinje; kad li dođe do mosta, najedanput se 
svinje nakostrušiše, zahroptaše i u divljem 
skoku nahrupiše na most; tu se zgrnuše sve u 
jednu hrpu, skačuć jedna preko druge kao bi- 
jesne, valjajuć i prevraćajuć se, kao da će 

jedna drugu proždrijeti. U prvi mah poletio 
Marko u tu gungulu, udarajuć po svinjama i 
bičem i držalom, da ih rastjera, nu morade 
pobjeći, jer umalo da ga ne zdrobiše i ne 
razderaše ... Na tu vrevu i halabuku istrkaše 


ljudi, te jedva jedvice motkama i bičevima: 


rastjeraše uzbješnjele svinje. 
Svako bio u čudu, što se to zbilo sa krm- 
cima, jer nit je štogod neobična bilo vidjeti, 


niti čuti, — dok naposljetku ne spazi Marko. 


među planjkama mosta vučji rep! 


Sad je svako znao, zašto su se svinje uz- 
bjesnile, — nu nasta pitanje, otkle sada, na iz- 
maku ljeta, usred sela vuk?! Toga niko živ ne 
uzmognu dokučiti; jedino što su neki nagađali, 
da je kurjak po svoj prilici bijesan bio, te se 
doklatio u selo, pa da će sada i krmci pobje- 
sniti... To su već neki i povjerovali, ali od 
krmaka nije baš nijedno nagriženo bilo, a na 
cijelom mostu nigdje ni kapi krvi... 


Uto se i razdanilo, a kad Marko nešto po- | 
gleda dolje u potočić, a potok pun njegovih * 
svinja... U onom bjesnilu i navali na vuka: 
omaklo ih se kojih desetak s mosta, te se 


smjesta zagušiše u dubokom mulju; nekoliko 

sitnijih komada pogaženo i zdrobljeno od 
teških krmača krepalo putem do kuće... 
Cio taj. dan izvlačili Krčelići pogušenu kr- 
mad iz potočića. Marko buljio kao nijem 
preda se, ne mogav nikako shvatiti, što je to 
bilo, kako li se je dogodilo. Izvlačeć i pipajuć 


po mulju naiđe on rukama na nešto, od čega 
.se u prvi mah trgnu, nu dosjetiv se pruži 


opet ruku, povuče svom silom i izvuče vučju 
glavu; povuče opet, al ta vučja tjelesina nekako 
ukočena, tvrda, a glava nit ima očiju, nit ima 
zubi... I opet povuče iz mulja, a iz razdrtog 
vučjeg trbuha uze ispadati mahovina i ku- 
čine!... ' 

Sinu Marku taj čas kao munja kroz pamet, 
te trgnuv se svom silom iz mulja skoči i ode 
ravno kući. Dok su kod kuće natezali i na- 
gađali o toj nesreći sad ovo, sad ono, — šutio 
Marko kao grob, te bi samo katkad mrko stre- 
sao glavom ili grozničavo nakesio se cijelim 
licem... 

Mjesto 25 prodalo se samo 10 komada; 
mjesto 600 forinta dobilo se samo 250 for. 
Prvi put, otkako se Krčelići sjećaju, osta im 
kuća osramoćena, a tu priliku selo jedva do- 
čekalo, da se samo naruga mrskim ljudima. 


247 


JOSIP KOZARAC 





Gdjegod se koji Krčelić pokazao, ista im deca 
dovikivala: 

»Hu kurja! hu šarka! gico-o-0-01...« 

Otsada Marko rjeđe zalazio pod Ankin 
prozor, boljela ga ona nesreća, te joj nije 
mogao ni u oči pogledati, a ovamo opet nije 
pravo znao, ruga li-mu se potajice možda i 
ona kao i sve selo... Sad je Toma nekako 
lakšeg srca zalazio na divan, i nekako smjelije 
i ponosnije gledao Anki u lice. 

— Ja se zapravo ne imam čega stidjeti, go- 
vorio bi joj on, sramota je jedina na Marku; 
zašto nije bolje čuvao svoje svinje, — mojim 
konjima neće se takova šta dogoditi, dok sam 


ja živ. Ne znam, čemu se je sve selo uzvikalo 


na Krčeliće, kao da su Krčelići krivi, što imaju 
onakvog ljapešu svinjara. 

Na tu bi se hvalu Anka tek iz tiha nasmije- 
šila, a od toga posmiješka nije Toma postao 
pametniji, jer nije mogao razabrati, da li taj 


posmijeh njega sokoli, ili Marka žali. Stanko . 
Matijević bi se na to napirio i raspalio, doka-, 


zujuć, da je to »einfach« nemoguće, da bi 
kurjak u to doba došao usred sela... 
.Na što bi se Toma na nj okosio: 

X — Ašta ti, glupače, znadeš! Kad smo mi je- 
danput jašili u Galiciji, najedanput moj riđo 
skoči... 

+ 


* * 


Nesreća sa svinjama nije baš dubokog traga 
u bogatoj Krčelićevoj kući ostavila; u selu su 
se doduše poradovali, da će ukućani navaliti 
na Marka, da će se posvađati, pa ako još koji 
od braće oženi Anku, onda ode Krčelićeva 
kuća širom kao i sve druge. Al prevariše se! 
U Krčelićevoj kući nit se posvađaše, nit se 
potukoše, samo otac reče Tomi, da ne trguje 
previše sa konjima, jer da mu otsad ne da ni 
krajcara za to trgovanje. 


Za to nekoliko nedjelja izmijenio Toma sve 
konje i kupio jednog vranca za 400 for. Bio 
to krasan konjic, crn kao gavran, tankih nogu 
i sitne glave, a kad ga Tomo objaši, tad koraca 
kao naslikan. Taj vranac bio ponos i dika 
Tomina, nije tri riječi progovorio, a da nije 
svoga vranca spomenuo; s tim konjem — 
mislio je on — pobijedio je posve brata Marka 
i njegove Turopoljce. On je bio i tog uvje- 
renja, da Anka sad već neće ni pomisliti na 

njegovog brata, da joj se mora zgaditi onaj 
»napiriti jazavac«, kad vidi njega, kako si- 
gurno sjedi, kako se poput tulipana ljulja na 
krasnom konju. Bio je on od onih zanese- 
njaka, koji su si danas ugađali ovom, a sutra 
onom mišlju; on je i vjerovao i ne vjerovao, 
da Anka ne može biti njegovom ženom, pa 
onakav bez čvrstog cilja i pravca, znao si je 
on i jednu i drugu pomisao ugodnom i slatkom 
upriličiti, — kakove je kada volje bio... To 
je već u slavonskoj krvi tako... 

Uto puče glas, da će glavar zemlje, zapovije- 
dajući đeneral, obilazeć doljnju Krajinu, i u 
Krčelićevo selo doći. Rijetko je koji poglavica 
dočikan kao zapovjednik Krajine, vozili ga na 
četiri konja kao četiri vile, sipali mu cestama 
cvijeće, kitili kuće i plotove svilenima mara- 
mama i ćilimima, pratili ga banderiji od 50 ko- 
njanika, sve najljepših momaka s malenim, 
šarenim zastavicama, dočikalo ga kolo dje- 
vojaka u zlatu i svili, zvonila zvona i gruvali 
mužari... 


crkve plijevila se trava, oko općinskoga ureda 
zasađivale se mlade lipe i bagreni, koji se 
nigda primiti neće... I cesta se posipavala, i 

jarci se kraj ceste čistili, i djeca se na vrat na 
nos učila pjevati: Bože živi, čuvaj Bože!... 

Al najljepši od svega biće banderij, koga 
će Toma na svom vrancu voditi i upravljati! 
Pet dana već uči Toma momke-konjanike, 
kako će se držati i jašiti, kako će na pozdrav 
mahati zastavicama... Usplahirio se i ustrkao 
se po svem selu, grdeći neprestance, da su ti 
momci prave kukavice i krmeljivci, da ne 
znaju ni jašiti, nit uzde držati i da nigda neće 
naučiti reda i »subordinacije« .. 

— A moj vranac kao da je deset godina bio 
kod husara, takav je poslušan, — malim ga 
prstom možeš ravnatil. 

Đeneral će doći oko deset sati prije podne, 
pa će banderij podraniti još u osam sati, da 
ga dočeka na granici između jednog i drugog 
sela... Večer prije dolaska oživjelo selo kao 
na veliku subotu; sve se obuklo ljepše i sve- 
čanije, sve izašlo pred kuću, da se porazgovara 
i dogovori. 

Toma jedva ugrabio časak, da prođe pokraj 
Anke, da joj namigne, da joj se nasmije slavo- 
dobitnim posmijehom, jer kad ga sutra vidi 
na čelu banderija, onda će tek vidjeti pravo, 
što je Toma, a što je onaj žuti, naduveni pisar! 

Pa kao što se je juče naslađivao mišlju, kako 
li će mu svi momci zavidjeti, kad obuče Anku 
svu u zlato i svilu, kad ta najljepša djevojka 
bude njegova žena, — tako mu sad opet godila 
misao, kad joj sutra bude rekao: a što gledeš. 
u mene, — za tebe su seoske sluge, a ne Kr- 
čelićevi momci... Nije taka šuša za me... 

. Marka nije bilo već od nekog vremena, pa 
ni te večeri u selo; on se — po Tominu računu 
— nije ni usudio doći, da vidi sutrašnju slavu 
svoga brata... 

Sutradan ujutro opravlja se Toma što zna 
ljepše, tri košulje promijenio, dok se je namje- 
stio kako treba; pojedini konjanici već polaze 
na određeno mjesto i zaustavljaju se kod Kr- 
čelićevog plota, pitajuć za Tomu. 

— Evo me, evo! viknu Toma i skoči veseo 
iz kiljera u nalaštenim visokim čizmama i sa 
svilenom maramom oko vrata. Mati izašla za 
njim sa šarenim ćilimom, da ga prostre na 


vranca; Toma poleti u staju i čuje već, kako | 


vranac veselo hrza i obijesno udara po podu. 


— Čekaj, vilo moja, sad ću te objašiti, pa ' 


đipaj i ritaj se koliko hoćeš!... Veseo stupi 
Toma u staju, ali kako otišla dot, tako i 
osta kao ukopan na pragu. 

Pred njim hrzao i ritao se njegov vranac — 
sav obojadisan crljenom i zelenom bojom. 

Strkali se i ukućani i susjedi, da se nagleđu 
čuda i aveti, kake. dosad još nisu vidjeli... 
Toma bijesan kao ris obilazio psujući oko 
vranca, ie se i sam umeljao, pa izgledao kao 
licitarska lutka. 

— Šarca imate, sad još tražite Kraljevića 
Marka! naruga se jedan susjed. 

— Postao vranac prije deneral nego Toma 
kapral, naruga se drugi, misleć na zeleno- 
crljenu boju đeneralske uniforme. 

Zalud Toma uzeo prati i ribati vranca, 
uljena boja slijepila i dlaku i kožu, pa ne ide 
podnipošto. Banderij ošao i bez Tome i sva 
njegova sreća, da je svako mislio na glavara 
zemlje i na doček, inače bi selo operušalo i 
Tomu, i vranca, i Krčeliće, kao jastrijeb pile... 

Uto i poglavica doletio u selo; zavirio u 
crkvu, u školu, u općinski ured, — a kad mu 
rekoše, da je sve dobro i u redu, da su svi za- 
dovoljni i da nema nikakovih pritužba, — 
odjuri on opet dalje... I tako prođe sva ta 
slava, kao kratak i sladak san. Poslije odlaska, 
kad je svima pao kamen sa srca, nasta tek 
pravi žamor i žubor po selu; od jedne glava- 

rove riječi napraviše tisuću, svako se znao 
pohvaliti ma čimgod, svako mislio, da bez 
njega ne bi bilo ništa, da je poglavica samo 
zato bio tako zadovoljan, jer je njega vidio... 

Cijelo selo treptalo u jednom veselju i za- 
dovoljstvu, samo Toma nije imao čim da se 
podiči, samo Toma ostao osramoćen, kao što 
niko još bio nije... Koja žalost — juče prvi, 
danas zadnji; mjesto da oholo jaši po selu, 
jedva se pod mrak usudio iz dvorišta izaći. 
Nije mogao ostati kod kuće, te žalostan pođe 
pod Ankin prozor; Anka, konjanici, naboja- 
disani vranac, izgubljena slava — sve to bu- 
čalo i miješalo se po njegovoj glavi, da nije 
znao, na što da prije pomisli, jedno ga peklo 
teže od drugoga. Kad dođe pod Ankin prozor, 
nađe tamo već brata Marka. 

— A otkle ti kurja?! istisnu gnjevno na 
brata. 

— Eto! dojašio na zelenom vrancu! odvrati 
mu Marko. 


Sad je pala iskra u slamu. Riječ po riječ, te: 


što bi deset izbrojio, skočiše braća jedan na 
drugoga. Potukli bi se i uništili u onom gnjevu, 
da ih ljudi ne razvadiše i umiriše... 

Kad Krčelići začuše za tu svađu, kao da ih 
zmija ujede za srce; sve tri žene skočiše kao 
mahnite. 

— To je sve ta mirna paunica, ta lijepa 
djevojka kriva! Niko drugi već ta vještica na- 
nijela nesreću na našu kuću: ona je domamila 
u pol sela kurjaka, da nam svinje pokolje, 
ona je noćas s vješticama nakaradila našeg 
konja, ona je nečistog nadahnila, da zavadi 
rođenu braću, da se na ulici potuku — niko 
drugi već ona! ... Htjela ona dvojoj braći biti 
žena, — al ne raduj se, nećeš u Krčelićevu 
kuću, pa da si još takova ljepota. — — — 


Dva dana iza toga otputi se gazda Mato 
ravno Karićevoj kući. 

— Prijo, ti znaš, zašto sam ja došao! po- 
zdravi on Ankinu mater. 

— A otkle bih ja to znala? 

— E, pa kazaću ti, kad ne znaš; ti si starija 
pa si i pametnija od svoje kćeri, pa zato joj 
kao mati ulij u glavu, da se kani Krčelićevih 


momaka, jer ti znaš, da ona u našu kuću ne 
može doći. 

— To ti, brajne Mato, kaži tvojim sinovima; 
ne dolazi moja kći pod vaš krov, već tvoji si- 
novi obijaju oko moje kuće. 

— Dobro, prijo, nećemo se dugo natezati, 
već reci ti meni, zašto ti već ne udaješ tvoju 
kćer, doba bi bilo, kako ja mislim. 

— Dakako da bi bilo doba, al znaš ti, 
gazda, dobro, što za svatove treba, — a mi 
bome nismo Krčelići, već Karići, koji jedva 
smažemo, da porez platimo, a na svatove ni 
misliti, dok ne dođu bolje godine. 

— Kad je tako, prijo, a ti hodi amo, da ti 
kažem, što mislim. 

I kao trgovci, kad se uzmu dogovarati o 
nečistu poslu, takovim pridušenim glasom uze 
Mato šaptati i predlagati Ankinoj materi. Na 
njenom licu čitalo se isprvice začuđenje, koje 
je sve po malo prelazilo u zadovoljstvo, te 
je naposljetku samo kimala glavom i odobra- 
vala Mati. 

— Indi, prijo, ostaje kako rekosmo; ti se 


sad požuri, da bude što prije, a od moje strane > 


ne fali::. 
— Ni od moje sigurno neće (aliti; zbogom, 
brajne Mato, i ne pokajao se! 

Nato se rastadoše, on smrknut i zamišljen 
kao uvijek, a ona vedra i vesela, kao što skoro 
nije bila... 

* 


* + 


Na dan >»Svih svetih« je u selu veliki jesenski 
sajam; sva se okolica taj dan opskrbi sa svačim 
za svu zimu. Ujutro, tek vašardžije pootvarali 
šatore, pade gazda Mato sa Ankom Karićevom 
na sajam, pa obreda s njome šator do šatora; 
obiđoše i krznare, i opančare, i čizmare, i 
ispod nijednog šatora ne izađe Anka prazno- 
ruka, jedva vukla ona i mlađi brat joj, što joj 
je Mato pokupovao. 

Puče selom glas: uda se Anka u Krčelićevu 
kuću, eno joj gazda Mato pokupova sav vašar! 
Viđ ti te uboge gnjide, gdje se to uvuče u Kr- 
čelićevu kuću; za kojeg li će samo — za Marka 
ili za Tomu! Kako li je to, da ni jednog od 
njih ne ima na sajmu, već sama ona sa gazdom 
Matom... 

I sva Krčelićeva kuća prepade se i uzbuni 
na taj glas, da vidi na svoje oči, je li istina što 
se govori. 

Kad je Mato pokupovao, što je djevojka 
htjela, ode ravno u crkvu na veliku misu, a 

da je Mato nekako spokojniji nego obično... 


Ni u crkvi se nije nemir naroda slegao; sad 
upirali oči u Matu, sad tražili Marka i Tomu, 
sad se obazirali za Ankom, ne bi li kakogod 
saznali, što se je to iznenada zbilo u Krčelićevoj 
kući. Šaptalo se, pogovaralo i izmišljalo sve 
moguće, — al istine ne pogodi niko, jer kad 
župnik sa oltara pročita, da se navješćuje 
Anka Karićeva sa — Stankom Matijevićem, 
tad se svom crkvom pronese začuđeni: a-a-a!.. 


Dugo još narod gonetao i nagađao, dok nije 
ušao u trag Matinoj mudrosti, kojom je on 
tako previjano uklonio nesreću od svoje kuće. 
Krčelićevima pao kamen sa srca, kad su raza- 
brali, kako je Mato dobro udesio, a kad bilo 
o pol ručka, diže se Mato, pa će reći sinovima: 

— Ti, Toma, idi pa izvadi dvojku vina, a ti, 
Marko, uhvati prase od pol godine, pa smjesta 
odvezite Karićevoj kući za svatove; nek zna 


snaša, da su joj Krčelićevi momci ašikovali. ' 
Ne pisnuv ni riječi, već kao poslušni vojnici, 


odoše sinovi, da ovrše što im je strogi otac za- 
povjedio. Natovariv i jedno i drugo, sjedoše 
oba brata u kola i potjeraše Karićevoj kući; 

otkako su se posvadili pod Ankinim prozorom, 
nisu riječi jedan s drugim prozborili. Sjedeć 
sad jedan do drugoga i znajuć, da Anka nije 
ni ovoga ni onoga, nabujalo im srce dragošću, 
gdjeno i jedan i drugi nosi milošte svojoj ne- 
suđenoj, kao uspomenu na prošlu ljubav. Ako 
su i mučali kao nijemi, oni su ipak ćutjeli, da 
je sad nestalo onoga jala, s kojeg su oni jedan 
na drugog ruku digli; oni su vidjeli jedan na 
drugomu, da im je riječ na jeziku, al nijedan 
nije znao, kako da počme. 

— Kaži mi, brate, pravo, otkle ti onaj 
kurjak? započe Marko. 

— Od Deitelbauma, — napravio mi ga za 
pet forinta i da mu o Josipovu dadem par 
turopoljskih prasaca. 

— A da, to nećeš — — 

— Bome ni neću, briga mel... A otkle tebi 
ona crveno-zelena boja? 

— Napravio mi Deitelbaum za pet forinta i 
da mu dovezem jedanput robu sa željeznice. 

— Na mojima konjima nećeš... 

— Bome ni neću, valjda sam poludio... 

o. 


Kad su se braća kući povratila i javila ocu, 
da su sve učinili po njegovoj volji i zapovijedi, 
reče otac Tomi: 

— Ti pripravi za sutra kola, pa ćemo u B., 
da ti isprosim Martu Dabićevu; ona je doduše 
malo razroka, al zato se Dabićeva kuća ne 
stidi naše, a znadeš valjda i to, da njezin otac 
ima dvoje ždrebadi od iste matere, od koje je 
i tvoj vranac... Jesi li me razumio!... A ti, 
Marko, odlazi na stan, pa da mi nisi dolazio 
kući, dok ne nadomiriš onoliko svinja, koliko 
ti se je pognjavilo... 


Kad su za koji dan iza toga prolazili Ankini 
svatovi kraj Krčelićeve kuće, ponudi svatovođa 
(čauš) Matu s čuturom vina. 


— Ded, gazda Mato, dobro je vino! 


I Mato se napio, al nekako kiselo mu bilo 


njegovo rođeno vino... A kad ga mlada snaša 


poljubila u ruku, a on vidio na njoj sve ono; 
što joj je na sajmu pokupovao, stislo mu se 
oko srca, da je jedva prozborio: U ime Božje 
— sretno vam bilo! 

A kad su svatovi odmakli ijujučuć i pjevajuć, 
onda ta pjesma ovako odjekivala u Matinom 
srcu: ' 

— Pogušene svinje: 300 f.; vranac: 300 (.; 
svatovi i djevojka: 100 if. To je upravo sedam 
stotina forintal To mi je za sedam nedjelja 
odnijela ta djevojka... Dok sam ja živ, neće 
u Krčelićevu kuću ući ljepota! ... 

JOSIP KOZARAC: 
U 8 SVEZAKA (u štampi) 


Iustrovano na finom papiru 
štampano, u cijelo platno 


vezano 


SVEZAK i. 
Žiwt i djela Josipa 
Kozarca sa slikom 
pištevom —  Auto- 
- biografija piščeva — 
Pjesme — Dramski 
radovi — Priče djede 
Nike (br, 2466) 
SVEZAK II. 
Biser-Kata — Proletarci 
— Naš Pilip — Ka- 
petan Gašo — Sla- 
vonska šuma — Krče- 
liči neće ljepote (br. 
2468) 


SVEZAK Ili. 
Mrtvi kapitali 
(br. 2470) 

SVEZAK IV. 

Među svijetlom i tminom 
(br. 2418) 


SVEZAK V. 

Tena — Dona Ines — 
Ljudi, koji svašta tre- 
baju — Moj djed — 
Tri ljubavi (br. 2472) 

SVEZAK VI. 

Mira Kodolićeva — Moje 
susjedice — Tri dana 
kod sina — Emilijan 
Lazarević — Rodu u 
pohodu (br. 2473) 


SVEZAK VII. 


Živi kapitali — San 
savjetnika Orlića — 
Zagonetka — Dvije 
sestre — Oprava 
(br, 2475) 


SVEZAK VIII. 


Moj stric — Agica — 
Bartolov zločin — 
Braća — Svaka ptica 
— Udovica Kata — 
Odlomci (br. 2477) 


»SABRANA DJELA“ 


Kartonirano, jeftino pučko 
izdanje, sa naslovnim sli- 


kama u bojama 


SVEZAK I. 
Život ij djela Josipa 
Kozarca sa slikom 
piščevom —  Auto- 
biografija piščeva — 
Pjesme — Dramski 
radovi — Priče djede 
Nike (br. 2467) 


SVEZAK II. 
Biser- Kata — Proletarci 
— Naš Pilip — Ka- 
petan Gašo — Sla- 
vonska šuma — Krče- 
lići neće ljepote (br. 
2469) 


SVEZAK III. 
Mrtvi kapitali 
(br. 2471) 


SVEZAK IV. 
Među svijetlom i tminom 
(br. 2422) 


SVEZAK V, 

Tena — Dona Ines — 
Ljudi, koji svašta tre- 
baju — Moj djed — 
Tri ljubavi (br. 2450) 

SVEZAK VI. 

Mira Kodolićeva — Moje 
susjedice — Tri dana 
kod sina — Emilijan 
Lazarević — Rodu u 
pohodu (br. 2474) 


SVEZAK VII. 


Živi kapitali — San 
savjetnika Orlića — 
Zagonetka — Dvije 
sestre —  Oprava 
(br. 2476) 


SVEZAK VIII. 


Moj stric — Aygica — 
Bartolov zločin — 
Braća — Svaka ptica 
— Udovica Kata — 
Odlomci (br. 2478) 


38.— 


36.— 

















U 12 SVEZAKA 


Ilustrovano na finom papiru 
štampano, u cijelo platno 


vezano 


SVEZAK I. 
Emin-Aglna ljuba 
(br. 2073) 


SVEZAK II. 
Kapetanova kći (br. 2479) 
SVEZAK III. 
Zastavnik Trenk 
(br. 2481) 


SVEZAK IV. 
Zmaj od Bosne 
(br. 2482) 


SVEZAK V. 
Melita, 1. knj. 
(br. 2483) 
Melita, II. knj. 
(br, 2528) 


SVEZAK VI. 
Baron Franjo Trenk 
igrokaz (br. 2485) 


SVEZAK VII. 
Pastorak, igrokaz 
(br. 2486) 


SVEZAK VIII. 
Komedije i igrokazi 
(br. 2487) 


SVEZAK IX. 
Pošurice, 1. 1 II. dio 
komplet (br. 2392) 


SVEZAK X. 
Udovica (br. 2488) 


SVEZAK XI. 
Za Kralla — Za dom 
komplet (br. 2494) 


SVEZAK XII. 
Veronika Desinička 
(br. 2496) 


D 


Kartonirano jeftino pučko 
izdanje, sa naslovnim sli- 

kama u bojama 


Emin-Agina ljuba 
(br. 2065) 


Kapetanova kći (br. 2480) D 


Zastavnik Trenk 
(br. 216) 


Zmaj od Bosne 
(br. 217) 


Melita, 1. knj. 
(br. 2484) 


Melita, II. knj. 
(br. 2529) 


Baron Franjo Trenk 
igrokaz (br. 338) 


Pastorak, igrokaz 
(br. 340) 


Komedije i igrokazi 
(br. 339) 
Pošurice, I. dio 


(br. 2393) 


Pošurice, II. dio 
(br. 2394) 


Udovica (br. 2489) 


Za Kralja — Za dom 
1. dio (br. 2492) 


Za Kralja — Za dom 
H. dio (br. 2493) 


Veronika _Desinička 
(br. 341 


D 


D 








-— 





